text:
ཡབ་མེས་ཀྱི་གདན་ས་ཆེན་མོ།
༡
ང་ཡི་གནས་རབས་ཀྱི་མེས་པོ་ཚོའི་ཞལ་སྒྲོས་ལྟར་ན་དུས་རབས་བཅུ་གཅིག་པ་དང་བཅུ་གཉིས་པ་གང་རུང་ལ་དགོན་འདི་ཆག་བཏབ་པའི་ལོ་རྒྱུས་འཆད་སྲོལ་འདུག་ལ། དེ་ཡང་ཁ་ཕོར་ཤེད་དང་ཀླད་ལ་རྒྱ་གང་ཡང་མིན་ཁར། ཐུན་མིན་བོན་གྱི་གཞུང་ཆེན་ཁག་དང་རྟེན་འབྱུང་ལོ་རྒྱུས་སྨྲ་བ་སོགས་ལ་གཞིཊ་ནས་ཞིབ་བསྡུར་བྱས་ན་རྒྱ་ཆ་བརྒྱ་ཡི་འགྲིག་པར་ཐག་ངང་གིས་ཆོད་མོད། དེ་ཡང་ཐོག་མར་ལུང་ཟིན་གྱི་བླ་མ་ཆེན་པོ་ཁྱུང་དབུས་བླ་མ་ཤེས་རབ་རྒྱལ་མཚན་ཞུ་བ་ནས་བཟུང་ད་དབར་ཁྲི་རབས་ཉེར་བདུན་གྱི་གྲངས་གིས་ཟིན་ཡོད་ལ། ཆག་བཏབ་པའི་དུས་ཚོད་ནི་«དམུ་གཤེན་ཉི་མ་རྒྱལ་མཚན་གྱི་རྣམ་ཐར་དང་། འདི་ཕྱི་གཉིས་ལ་ཕན་བདེའི་ལམ་སྟོན་གསལ་བའི་སྒྲོན་མེ།»ཞེས་པའི་དཔེ་ཆར་གཞི་བཅོལ་ན། ཕྱི་ལོ༡༠༦༡ལོར་འཁོད་འདུག་དེ་ནས་ད་དབར་མར་བརྩིས་ན་ལོ་དགུ་བརྒྱ་ལྷག་ཙམ་ཕྱིན་འདུག སྤྱིར་བཏང་བྱས་ན་དགོན་འདི་ཉིད་བྲུ་རྗེ་གཡུང་དྲུང་བླ་མའི་ཕྱག་བཏབ་པའི་གཡས་རུ་དབེན་ས་ཁ་དང་དུས་མཚུངས་སུ་ཡོད་ལབ་ན་ཆོག་གི་ཡོད་ས་རེད་ལ་«གདན་ས་ཆེན་མོ་སྨན་རི་གླིང་དང་གཡུང་དྲུང་གླིང་»ཟུང་གི་སྔ་བ་ནི་ང་ཡི་ཡབ་མེས་ཚོས་མགྲིན་གཅིག་ཏུ་འདོད་སྲོལ་ཡང་ཡོད། ལྷག་པར་དུ་ག་རྒྱ་ཁྱུང་སྤྲུལ་རིན་པོ་ཆེའི་ཞལ་སློབ་བོན་གྱི་རྟེན་འབྱུང་ལོ་རྒྱུས་ཁག་ལ་མངའ་བརྙེས་པའི་མཁས་དབང་ཆེན་མོ་དཔལ་ལྡན་ཚུལ་ཁྲིམས་ཟེར་བའི་དཔྱོད་ལྡན་པ་ཞིག་རྫ་ཚེ་རིང་བཀྲ་ཤིས་ཟེར་བའི་བགྲེས་པོ་དེའི་ཞལ་སྔ་ནས་ཐོས་རྒྱུ་འདུག་ལ། མཁས་པ་དེ་ཉིད་ཀྱིས་མཛད་པའི་«གཡུང་དྲུང་བོན་གྱི་རྟེན་འབྱུང་སྐལ་བཟང་མགྲིན་རྒྱན།»ཟེར་བའི་དཔེ་དེབ་གཅིག་ཡོད་པ་གོང་གི་བགྲེས་པོ་དེའི་ཞལ་སྒྲོས་ཙམ་མ་གཏོགས་མཇལ་བའི་གོ་སྐབས་མ་བྱུང་ངོ་། ཉེ་བའི་ཆར་ལ་ང་ཚོའི་གློག་ཀླད་བསྟར་ནས་གསར་བསྐྲུན་ཞུས་པའི་མཛད་གཞུང་ཁག་ཏུ་རྩོམ་པ་པོ་རང་རང་གི་ལོ་རྒྱུས་དང་ངོ་སྤྲོད་སོགས་བཀོད་པ་ཧ་ཅང་ཉུང་བར་སྣང་བས། ཁ་གསལ་གོ་བདེ་ཞིག་རྙེད་དགོས་ན་ཁག་པོ་ཞེ་དྲག་འདུག་སྙམ། འདི་དག་ནི་ཁོ་བོས་ཞོར་འཕྲོས་ཙམ་བཀོད་པ་ཡིན་ནོ།
༢
རིམ་གྱིན་དུས་ཀྱི་འགྱུར་འགྲོས་དང་བསྟུན་ནས་དགོན་འདི་ཉིད་དར་ཁྱབ་ཆེ་རུ་ཕྱིན་ཞིང་ང་ཡི་ཨ་ཕྱི་བགྲེས་མོ་དེས་ཀྱང་«སྔ་མ་འདྲ་ཡིན་ན་དགོན་འདི་ཉིད་ཀྱི་འཆམ་ར་ལ་ཡང་རྟ་རྒྱུག་ས་སུ་རེད་ཟེར་ནས་གོ་མྱོང་ཡོད་ཚུལ།»ངེད་གསར་སྐྱེས་ཚོའི་རྣ་བར་ཡང་ནས་ཡང་དུ་ཤོད་མྱོང་ཡོད་ལ། ཕྱིས་སུ་ཕྲན་བསམ་ཤེས་དྲན་ཤེས་ཡོད་དུས་ནས་དྲིན་ཆེན་ཕ་མ་ཟུང་གི་གཅེས་བསྐྱང་གི་འོག་ནས་དགོན་འདིར་འབྱོར་རྒྱུའི་གྲབས་བྱས་ནས། དགོན་འདིར་ཆགས་སའི་གནས་ནི། རིག་འཛིན་གྲུབ་ཆེན་བརྒྱད་ཅུའི་སྒྲུབ་པ་ཉམས་ལེན་བཞེས་སའི་བསྟི་གནས་སུ་གྱུར་ཞིང་གནས་མཆོག་བྲག་དམར་རི་ཡི་འདུས་མདོ་རུ་ཕྲན་སྐོར་ར་འགྲོ་བའི་སྐབས་ཤིག་ལ་ད་ལན་དངོས་མཐོང་ལག་ཟིན་དུ་གྱུར་པའི་ལྕགས་རི་ནང་གི་འབོ་ལོ་ཆེན་པོ་གཉིས་དང་གྱང་ར་མང་བོ་ཞིག་གིས་མཐའ་འཁོར་བར་ཆུ་བུར་མིག་གིས་མཐོང་ཡུལ་དུ་གྱུར་ཞིང་། དེང་གི་དུས་འདིར་བདེན་དཔང་འོས་པའི་རྒྱུ་མཚན་གསལ་བོ་ཞིག་ཡོང་མིན་བཤད་དཀའ་ནའང་། གོང་གི་ཨ་ཕྱི་བགྲེས་མོ་དེས་ཤོད་རྒྱུར་བདེན་འདུག་སྙམ་པའི་རང་ལ་ཚོར་སྣང་ཤུགས་ཆེན་བྱུང་། རིམ་བཞིན་ཀ་ཁའི་དབྱངས་རྟ་དང་འགྲོགས་ནས་ང་ཡི་རྒན་རབས་པ་ཚོར་ལྷན་ཏུ་གྲོང་གསེབ་ཏུ་ཡི་དམ་གསས་མཁར་མཆོག་ལྔའི་གཞུང་བསྲང་བའི་སྐབས་ཤིག་ལ་སྐུ་གཞོག་དཔོན་སློབ་ཐོག་མར་བྱེས་ནས་བོད་ལ་ཆིབས་བསྒྱུར་མཛད་སྐབས་གྲྭ་ས་སྨན་རིར་ཕེབས་ནས་དུས་ཀྱི་འཕང་འགྱུར་གྱིས་རྐྱེན་པས་གྱང་ར་རྣུ་བཞི་རུག་སེ་གཟིགས་ངོར་གྲུབ་ཁར། ཁོང་ཉིད་སྤྱན་ཆབ་ཆུ་བོ་ལྟར་བཞུར་ནས་རིམ་བཞིན་ཁྱུང་པོའི་ཕྱོགས་སུ་འགྲོ་དོན་མཛད་ཞོར་ཡབ་དགོན་འདི་ཉིད་ཞིག་གསོ་མ་གྲུབ་པའི་སྐབས་ཁེལ་ཞིང་སྔར་བཞིན་གྱང་ར་རྣུ་བཞི་རུག་སེ་གཟིགས་རྗེས་སྤྱན་ཆབ་ལན་གཅིག་བསིལ་བ་སོགས་ཤོད་རྒྱུ་འདུག་ལ། རྒྱུ་མཚན་དེ་དག་གིས་ན་སྔར་ནས་དར་ཁྱབ་ཆེན་པོ་བྱུང་ཡོད་མེད་རོབ་ཙམ་མཁྱེན་ཐུབ་པ་འདུག་སྙམ།
༣
དུས་རབས་ཉི་ཤུ་པའི་སྨད་ནས་ང་ཡི་ཨ་མྱེ་འདས་པོ་ཆེ་དེ་དང་ཁོང་དང་སྐུ་མཉམ་གཞོན་དང་གསུང་མཉམ་དུ་འཚར་ལོངས་བྱུང་བའི་མཆེད་པོ་མང་བོ་ཞིག་འཆར་གཞི་དང་སྒྲིག་འགོད་གཅིག་གི་འོག་ནས་དུད་ཚང་མང་བོའི་ངོ་ཚབ་བྱེད་ནས་དགོན་འདིར་བཅའ་སྡོད་བྱེད་པའི་གཏམ་རྒྱུད་ཟོལ་མེད་ངང་འཆད་རྒྱུ་འདུག་ལ། དུས་ཀྱི་རླུང་འཚུབ་ནག་པོས་མཁའ་ལ་གཏིབས་ནས་མཐར་གྲོང་ཁྱིམ་དཀྱུས་མ་ཞིག་དུ་གནས་གཞིར་བཅའ་རྒྱུའི་འདུན་པ་སྐྱེས་ཚུལ་སོགས་བཤད་རྒྱུ་ཡོད། སྐབས་དེ་དུས་དགོན་འདིར་ཁྲི་རབས་ཉེར་ལྔ་པ་ཟངས་མཁན་བླ་མ་འམ་བསྟན་པ་རབ་རྒྱས་ཞུ་བ་ཁོང་ཡིན་འདུག ཁ་རྒྱུན་ལ་«ཆུ་འགོ་གངས་ལ་ཐུག ཆོས་ཕུགས་བོན་ལ་ཐུག»ཅེས་པའི་བོན་འདི་ལོ་རྒྱུས་རྒྱ་ཆེ་ལ་གཏིང་ཟབ་ཅིང་དཔག་དཀའ་ནའང་། དེ་ཉིད་འཛིན་སྐྱོང་སྤེལ་གསུམ་ལ་ཟླ་བྲལ་བ་གོང་གི་ཟངས་མཁན་བླ་མ་ཞུ་བ་ཁོང་ནི་བོན་གྱི་རིག་གཞུང་ཁག་ནས་བྱུང་བའི་རྣམ་པར་རྒྱལ་བའི་སྒྲུབ་གཞུང་ལྟར་ན། «རང་བས་གཞན་དོན་གཙོར་བྱེད་ཅིང་། གཡུང་དྲུང་སེམས་དཔའི་སྤྱོད་པ་བཞིན།»ཞེས་གསུང་པ་བཞིན། སྤྱོད་ཡོན་གཉིས་ལྡན་གྱི་བླ་མ་ཆེན་པོ་ཞིག་ཡིན་པ་གསལ་བོ་བཤད་རྒྱུ་འདུག གང་ལགས་ཤེ་ན། ཁོང་ཉིད་མནར་གཅོད་མང་པོའི་ཁྲོད་ནས་སྐུ་ལུས་ལ་བརྡབས་སྐྱོན་མང་པོ་སྟེར་གྱིན་ཡོད་ནའང་། ཞལ་ནས་བློ་ཕུགས་བོན་ལ་མ་གཏོགས་གཏད་ས་མེད་ཚུལ་སོགས་བྱིན་ཆེ་བའི་སྙན་པ་མང་པོ་ཞིག་ཐོས་རྒྱུ་འདུག་པས་ཕྲན་ལ་མཚོན་ན་དགའ་སྤྲོ་དཔག་ཏུ་མེད་པ་ཞིག་མཆིས། རླུང་འཚུབ་ཁྲོད་སྤྲུལ་པའི་སྐུ་དང་གོང་གི་བླ་གང་གིས་ཀྱང་མནར་གཅོད་དེ་ཉིད་བཟོད་དཀའ་ཞིང་ངལ་བ་ཐུང་བའི་སྐབས་དེར། ཐུགས་རྒྱུད་ལ་བསྟན་དང་འགྲོ་བའི་དོན་མ་བྲལ་ཡང་། ཁ་ནས་བྲལ་མདོག་ཡོད་ཚུལ་གྱི་རྣམ་འགྱུར་མ་བསྟན་ཁག་མེད་བྱུང་ཟེར་བའི་གཏམ་རྒྱུད་རྐྱང་ཐོས་རྒྱུ་འདུག མདོར་ན་ངས་ཞུ་འདོད་པ་ནི་“འཆི་བ་སྲོག་ལ་བབས་ན་ཡང་དགེ་བའི་གྲོགས་པོ་དང་ནམ་ཡང་མ་བྲལ་ནི་བསྟན་པའི་རྒྱན་དང་འབངས་ཀྱི་བསོད་ནམས་གཅིག་རེད་སྙམ་ནས་ངོས་འཛིན་བྱེད་ཀྱི་ཡོད”ཞུ་བ་དེ་རེད། དེ་ནས་ལོ་འགའ་འགོར་རྗེས་བླ་རྒན་ཤེས་རབ་དགེ་ལེགས་དམ་པ་དེས་ཁྲི་རབས་ཉེར་དྲུག་པའི་ཕྱག་ལས་བསྐྱངས་ནས་རྒྱུ་ཐེག་བཞི་ཡི་ནང་ཚན་གཏོ་ཡི་སྐོར་ནས་བོན་གཞུང་ཁག་ལས་བྱུང་བ་རྣམས་བསླབ་ཅིང་བསྟན་པའི་མཛད་འཕྲིན་བསམ་ལས་འདས་པ་ཤིག་རྒྱས་ཡོད་པ་ནི་ད་བཞུགས་མཆོད་སྡེ་མང་པོས་བཀུར་འོས་སུ་གྱུར་པའི་དམ་པ་ཁོང་གི་ཞལ་སློབ་བམ་སྙིང་གི་བུ་ཆེན་བཅུ་ཕྲག་ལས་བརྒལ་བ་དག་གི་ཞལ་སྔར་ནས་ཤེས་རྟོཊ་བྱུང་ཐུབ།
༤
གྲུབ་དབང་ཤར་རྫ་པའི་གདུང་འཚོབ་ཆེན་མོ་བློ་གྲོས་རྒྱ་མཚོའི་ཡང་སྲིད་དུ་གྲགས་པའི་ཁྲི་རབས་ཉེར་བདུན་པ་སྐྱབས་རྗེ་རྩ་བའི་བླ་མ་རིན་པོ་ཆེ་མཆོག་དང་སྐྱབས་འོག་པ་དག་གིས་གཤེན་རབ་མཐུ་དཔུང་ལྷན་དུ་སྦྲེལ་ནས་དགོན་འདིར་སྔར་རྒྱུན་བཞིན་ཕྱི་ཡི་འཛུགས་བསྐྲུན་དང་ནང་གི་སྲོལ་བཟང་སོགས་རྒྱ་ཆེའི་འཛིན་སྐྱོང་གནང་བ་དང་། དགོན་འདིའི་མཆོད་སྡེ་མང་པོས་ཇི་ལྟར་གསོལ་བ་བཏབ་པ་བཞིན་གྲུབ་དབང་ཤར་རྫ་པའི་མཛོད་ཆེན་སྡེ་ལྔ་ལ་སོགས་སྐྱབས་རྗེ་རྩ་བའི་བླ་མའི་སྐུ་དྲིན་བག་མེད་བསྐྱངས་མཐུས། སྔོན་འགྲོ་དངོས་གཞི་རྩ་རླུང་མུན་མཚམས་ཐོད་བརྒལ་ཁྲེགས་ཆོད་བཅུད་ལེན་སོགས། སྐྱ་སེར་གཉི་གས་ཇི་བཞིན་སྦྱོང་པ་ཞུས་རྗེས་མཐར་སྒྲུབ་ཐེངས་བཅུ་ཕྲག་ལས་བརྒལ་ཞིང་མཐར་ཕྱིན་སློབ་མ་ཞལ་གྲངས་ཉིས་བརྒྱ་ལྷག་གིས་ཟིན་འདུག་ལ། རྒྱ་ཆ་དྲུག་ཅུ་ལྷག་གིས་ད་ལན་གཤེན་བསྟན་འཛིན་སྐྱོང་སྤེལ་གསུམ་གནང་གིན་ཡོད་ཁར། ཕྱི་ལོ་༡༩༩༩ལོར་འཕགས་ཡུལ་སྨན་རིའི་གླིང་གི་དགེ་བའི་བཤེས་གཉེན་ཆེན་མོ་བཀའ་དྲིན་སུམ་ལྡན་གྱི་དཔལ་ལྡན་རྩ་བའི་བླ་མ་སྐྱབས་རྗེ་དཔོན་སློབ་རིན་པོ་ཆེ་མཆོག་དགོན་འདིར་ཕེབས་པ་ནས་བཟུང་བཤད་སྒྲུབ་ཟུང་གི་བཀའ་འཁོར་བསྐོར་ཞིང་དགེ་བའི་བཤེས་གཉེན་གྱི་མཚན་འཛིན་པ་བཅུ་ཕྲག་གསུམ་ལས་བརྒལ་བ་ཐོས་པ་དགའ་བའི་གཏམ་དུ་གྱུར་ཞིང་། དགོན་འདིར་བཀའ་དྲིན་ཤིནད་ཏུ་ཆེ་བའི་སྐྱབས་རྗེ་མཁན་སློབ་རྣམ་གཉིས་དང་གྲྭ་ཚང་མཁན་རིན་པོ་ཆེ་སོགས་ཞལ་གཅིག་མཐུན་ངང་གཡུང་དྲུང་བོན་བསྟན་སྤྱི་ལ་ཕན་པའི་བྱ་བཞག་རླབས་པོ་ཆེའི་ངོ་སྤྲོད་རགས་བསྡུས་འགའ་ཞུས་ན། ཁྱུང་ཡུལ་རིག་པ་འབྱུང་བའི་གྲོང་ཁྱེར་ནས་འབྲི་གཡག་གཉིས་གཙོས་པའི་སེམས་ཅན་མང་པོའི་ཆེད་དམངས་སྒོར་འབོར་ཆེན་བཏང་ནས་ཚེ་ཐར་གྲངས་མང་བཏང་བ་དང་། རྗེས་འཇུག་མཁས་པའི་བཀའ་བརྟེན་དུ་ «གཡུང་དྲུང་བོན་གྱི་བཀའ་བརྟེན་དཔེ་རྙིང་ཕྱོགས་བསྒྲིགས་།»འགྲེམས་སྤེལ་ཞུས་པ་དང་སྐུ་གསུང་ཐུགས་གསུམ་གྱི་བསྟན་པ་ནང་ནས་གསུང་གིས་འདུལ་བའི་དུས་ལ་བབས་པར་དགོངས་ནས་ཀ་ཆེན་སྟོན་པའི་གསུང་རབ་«སྒོ་བཞི་མཛོད་ལྔའི་དཔེ་རྙིང་ཕྱོགས་བསྒྲིགས།»རིམ་བཞིན་«སྒོ་བཞི་མཛོད་ལྔའི་གླེགས་བམ།»དེབ་གཟུགས་ཅན། འཛམ་གླིང་ཡུལ་གྲུ་གང་སར་ཉི་མ་ཤར་བ་ལྟ་བུ་«ཀུན་སྣང་ཁྱབ་པ་དང་ཀུན་སྣང་ཁྱབ་པའི་དཔེ་མཛོད་ཁང་།» དང་ཁྲ་བྲིས་ཡིག་གཟུགས་ཆེ་ཆུང་སོགས་རིན་མེད་དུ་འགྲེམས་སྤེལ་ཞུས་ཤིང་། སླད་མར་ཡང་«བརྟན་འགྱུར་སྤུས་ལེགས།»ཅན་དཔར་བསྐྲུན་གནང་པ་དང་། ཉེ་བའི་ཆར་«གཡུང་དྲུང་བོན་གྱི་ཞལ་ཐང་ཀུན་འདུས།»སོགས་གཡུང་དྲུང་བོན་གྱི་བླ་ཆེན་མི་ཆེན་ཀུན་ལ་ཕངས་མེད་དུ་བོན་སྦྱིན་མཛད་པ་སོགས་རྒྱ་ཆེ་ལ་གཏིང་འཐུག་པའི་མཛད་འཕྲིན་བསམ་གྱིས་མི་ཁྱབ་པ་རྣམས་ང་ལྟ་བུས་འདི་ཙམ་གྱིས་བརྗོད་པར་ག་ལ་འཛད་ཅིང་། མདོར་ན་དེ་དག་ཐམས་ཅད་བསྟན་པ་སྤྱི་ལ་ཕན་པའི་མཛད་འཕྲིན་ཤག་སྟག་ཡིན་ཟེར་ནས་བཤད་ན་སྤོབས། ད་ལན་ཡང་དེ་ཙམ་གྱིས་ཁོང་རྣམས་ཐུགས་ཡིད་ག་ལ་ཚིམ་ཞིང་སྔར་ལས་ལྷག་པའི་མཛད་འཕྲིན་བསྐྱང་རྒྱུའི་ཐུགས་སྨོན་གནང་ཞིང་གཞན་དོན་དུ་འཆད་རྩོད་རྩོམ་གསུམ་རང་དོན་དུ་ཐོས་སྒོམ་ཉམས་ལེན་གཉིས་དོན་དུ་སྒྲུབ་པ་ཉམས་བཞེས་མཛད་ཀྱིན་དགོན་འདིར་བསྟན་པ་འཛིན་སྐྱོང་སྤེལ་གསུམ་གནང་དང་གནང་མུས་ཡིན་པ་དང་བུ་ཆེན་ལ་ཡང་ཉམས་མགུར་རང་བབས་སུ་མངའ་བ་ཕུན་ཚོགས་བློ་གྲོས་སོགས་བུ་སློབ་མང་པོ་བསྐྱེད་བསྲིང་མཛད་ཅིང་སྔར་བཞིན་མཛད་འཕྲིན་སྐྱོང་ནས་དབུས་ཀྱི་གནས་མཆོག་འདི་ཉིད་ནི་ཞི་རྒྱས་དབང་དྲག་གི་བཀོད་པ་རྫོགས་ཤིང་དྭངས་གཙང་སྨན་གྱིས་ཕྱུག་ལ་རིག་འཛིན་གྲུབ་ཆེན་བརྒྱད་ཅུས་བྱིན་གྱིས་རློབས་པ་དང་ཕྱོགས་མཚམས་ཀུན་ཏུ་གནས་རི་དང་མཚོ་དང་མཚེའུ་སོགས་མང་པོ་རྒྱུ་ཞིང་ཡབ་མེས་ཀྱི་གདན་ས་རྩ་ཆེན་ཡིན་པ་བཅས་ཀྱི་བྱུང་རིམ་མདོར་ཙམ་བཀོད་པ་འདི་ནི་རང་ལ་གསལ་གདབ་དང་གཞན་ལ་ར་སྤྲོད་ཀྱི་ཕྱིར་དུ་སྤྲང་བཙུན་སྣང་གསལ་ཉི་འོད་ཀྱིས་རང་ཤག་སྤོས་ངད་འཁྱིལ་བའི་ཁང་བཟང་དུ་མཇུག་རྗོཊ་པར་བྲིས་སོ།
༢༠༡༩-༠༧-༣༡ཉིན་འགྲེམ་སྤེལ་ཞུས།


c: text/html

text:
རྨོ་མོའི་ལོ་ཟླ།
སློབ་ཆུང་དང་དམའ་འབྲིང་གཉིས་རིམ་བཞིན་མཐར་ཕྱིན་ནས་ཕ་ཡུལ་དུ་ལོག་སྟེ་གཟའ་མི་ཚོ་དང་ལྷན་འཛོམས་བྱུང་།སྐབས་དེར་ཨ་ཕ་ས་གཞན་ཞིག་ཏུ་ཞོར་ལས་ལ་སོང་འདུག་ལ།རྨོ་མོའང་སྔོན་ཆད་དང་བསྡུར་ཐབས་མེད་པ་ཞིག་ཏུ་ཆགས་ཏེ།སྣང་ཚོད་དུ་མོ་ལྡབ་འགྱུར་གྱིས་རྒས་འདུག་པ་ལྟ་བུར་སྣང་།
དེའང་ལོ་བཞི་བཅུ་ལྷག་གི་ཡར་སྔོན་ཞིག་ལ།ངེད་ཚང་ནི་ནང་ན་མི་མེད་པ་དང་ཕྱི་ན་རྒྱུ་མེད་པ་ཞིག་ཡིན་འདུག སྐབས་དེར་ཚེ་ལྷ་སྐྱིད་ཟེར་བའི་ཁྱོ་ག་མེད་པའི་བུད་མེད་ཞིག་དང་མོར་བུ་གསུམ་ཡོད།ཁོང་ཚོ་ནི་སྡེ་བ་ལས་ཆེས་ཐབས་སྡུག་ཤོས་དང་ཐ་ན་ས་ཕྱོགས་འདི་ནས་ཆེས་སྙིང་རྗེ་ཤོས་ཀྱི་ཁྱིམ་ཚང་གཅིག་པུ་དེ་ཡིན།ནམ་རྒྱུན་རྨོ་མོ་གཅིག་པུར་བརྟེན་བྲ་ཚག་ཐ་ཤལ་གྱི་བྱིས་པ་གསུམ་སྐྱོང་བ་ནི་ཧ་ལས་པ་དཀའ་བའི་ཁར།བར་སྐབས་ཤིག་ལ་ཁྱིམ་ཚང་གི་འཁོས་ཀྱིས་ཀྱང་ཐེགས་དཀའ་བར་གྱུར་ཏེ།རྨོ་མོ་དུས་རྒྱུན་ནང་སྔ་ལངས་དང་དགོང་འཕྱི་ཉལ་ངང་གཅེས་སུ་འོས་པའི་བུ་ཕྲུག་ཚོ་དང་རང་ཉིད་ཀྱི་ཆེད་ཤར་ལྷོ་ནུབ་བྱང་མེད་པར་གཡོག་ཏུ་བརྒྱུག་མྱོང་ལ།སྡེ་བ་གོང་འོག་བར་གསུམ་ཆོད་ཚད་ལ་ཟས་འཚོལ་དུའང་གྲངས་མེད་འདུར་དགོས་བྱུང་།སྐབས་རེར་རྨོ་མོར་རང་ཉིད་ཀྱི་དགའ་སྐྱོ་ཕྱི་རུ་འཕོ་སའི་སྙིང་ཉེ་ཞིག་མེད་པས་ཡིན་ནམ།དཀའ་སྡུག་གི་མི་ཚེའི་བྱ་བ་གྲོས་སུ་འདེབས་པའི་ཁྱོ་ག་ཞིག་ཀྱང་མ་ཡོད་སྟབས།ངོ་ཚ་མེད་པའི་སྡེ་བའི་ནང་གི་གསར་བུ་མགོ་སྟོང་རེས་རྨོ་མོའི་ལུས་སེམས་གཉིས་ཆར་རྨ་ཁ་མང་དུ་ཕབ་ཡོད་ཤ་སྟག་རེད་ལ།དྲང་མོར་བཤད་ན།སྙིང་རྗེ་བའི་བྱིས་པ་དེ་གསུམ་པོའི་ཨ་ཕ་ངོ་མ་བོ་རྨོ་མོ་མ་གཏོགས་གཞན་སུས་ཀྱང་ཞིབ་མོ་ཤེས་མེད་ལ།ཐ་ན་སྙིང་རྗེ་བའི་བྱིས་པ་གསུམ་པོས་ཀྱང་རང་རང་གི་ཕ་དེ་སུ་ཡིན་པ་ད་ལྟའང་ད་དུང་གསལ་བོ་ཤེས་ཀྱིན་མེད།
འདི་ལྟར་དཀའ་སྡུག་དང་མནར་གཅོད་གོ་རིམ་ཁྲོད་ནས་རྨོ་མོས་མུ་མཐུད་དུ་མི་ཡུལ་གྱི་སྡུག་བསྔལ་བཟོད་གླགས་བྲལ་བ་དེ་བསྲན་མ་གཏུབ་པ་དང་དང་།ཡང་ན་མུ་མཐུད་དུ་འདི་ལྟར་སོང་ན་སྙིང་ཉེ་བའི་བུ་ཕྲུག་ཚོའི་མཚར་ལོངས་ལ་གནོད་པའི་ཐེ་ཚོམ་ལ་མོ་རང་སྔ་མོ་ནས་ཚུད་སྟབས།ཉིན་ཞིག་ཕ་ཡུལ་དང་ཅུང་བར་ཐག་ཉེ་བའི་སར་ལོ་ངོ་དྲུག་བརྒྱ་ལྷག་གི་ཡར་སྔོན་ཞིག་ཏུ་རྗེ་ཚ་ཁོ་ངག་དབང་གྲགས་པས་ཕྱག་བཏབ་མཛད་པའི་རྔ་ཡུལ་གཡག་མགོ་དགོན་ཞེས་དགེ་ལུགས་པའི་དགོན་པ་ཆུང་ཆུང་ཞིག་ཡོད་པ་དེར་ཕྱིན།དགོན་པ་དེར་ཐོན་པ་ན།དགོན་པས་རྨོ་མོའི་སེམས་དོན་དང་སྡུག་བསྔལ་ཡོད་ཚད་རྟོགས་ཡོད་པ་ལྟར་ལྷིང་འཇགས་གེར་གནས་འདུག ཅུང་ཙམ་འགོར་རྗེས་དགེ་བསྐོས་ཡོང་སྟེར་ “ཁྱོད་ཚོར་བྱ་བ་ག་རེ་ཡོད་" ཟེར་ཚར་མ་ཐག་ཁ་འདོན་ཞིག་ལ་རེམ།དག་དག་སྐབས་དེར་སྔོན་ཆད་དགེ་བསྐོས་མ་ཟད་བན་ཕྲུག་ཅིག་ལའང་རང་དགར་སྐད་ཆ་བཤད་མི་ཕོད་པའི་རྨོ་མོས།“བསླུ་མེད་དཀོན་མཆོག་གསུམ་དང་དྲིན་ཆེན་རྩ་བའི་བླ་མས་ཐུགས་རྗེས་ཅིག་གཟིགས་རོགས།ང་མི་མོ་ཁེར་འདུག་མ་འདིའི་མགོར་མ་ཡོང་བའི་བྱ་བ་གཅིག་ཀྱང་མེད།དེ་དག་ཐམས་ཅད་ང་རང་གི་སྐྱེ་བ་སྔོན་མར་བསགས་པའི་ལས་འབྲས་ཀྱི་ལ་ཡོགས་སྨིན་པ་རེད།ཡིན་ཡང་་་་་་་་་ཡིན་ཡང་།”ཟེར་བཞིན་རྨོ་མོས་སྐད་ཆ་བཤད་མཚམས་ཆད་དེ།བརྩེ་འདང་གི་ཟེགས་མ་འཁྱུག་པའི་འདྲེན་བྱེད་ཟུང་ལས་མིག་ཆུ་ཤུམ་ཤུམ་བཞུར་བཞིན་ད་དུང་ལག་པ་སྙིང་རྗེ་བའི་བྱིས་པ་གསུམ་པོར་ཀེར་འདུག རྨོ་མོས་རང་ཉིད་དང་གཅེས་སུ་འོས་པའི་བུ་ཕྲུག་གསུམ་པོའི་ལས་དབང་དང་གནས་བབ་སྐད་ཆས་བརྗོད་ཐབས་བྲལ་ཏེ་མིག་ཆུ་དང་འདྲེས་ནས་ཡོད་ཚད་དགེ་བསྐོས་ལ་མཐོང་དུ་འཇུག་འདུག་མོད།དེ་ནི་སྲིད་པ་ཞིག་ཞིག་མིན་པས་རྨོ་མོས་ཡང་བསྐྱར་བུ་ཕྲུག་ཚོའི་མགོར་བྱིལ་བྱིལ་འགའ་བྱེད་བཞིན།“དགེ་བསྐོས་རིན་པ་ཆེ།ང་ལ་རེ་བ་ཞིག་ཡོད”ཞེས་པུས་མོ་སར་བཙུགས་ཏེ་ངུས་བྱུང་།དགེ་བསྐོས་ཧ་ལས་པ་ཡིན་ནམ་འཇིག་རྟེན་ཁྱིམ་པ་དང་འབྲེལ་འདྲིས་ཞན་པས་ཡིན།ལྷག་ཏུ་ཁོའི་སྔུན་ནས་བུད་མེད་ཅིག་གིས་འདི་འདྲའི་ནན་ཏན་ངང་ཞུ་བ་དང་སྡུག་བསྔལ་བཤད་པའང་ཐོག་མར་ཡིན་པས།དགེ་བསྐོས་ཅི་བྱ་གཏོལ་བྲལ་ངང་རྨོ་མོ་ངུ་མཚམས་འཇོག་རག་བར་དུ་སྒུག་པ་ལས་ཐབས་གཞན་མ་བྱུང་།རྨོ་མོ་མུ་མཐུད་དུ་ངུས་བ་ལས་བྱ་བ་ཐག་གཅོད་མི་ཡོང་བ་མ་ཟད།མོའི་འཁྲིས་ཀྱི་བྱིས་པ་གསུམ་པོའང་རྨོ་མོའི་སེམས་རྟོགས་ཡོད་པ་བཞིན་གདོང་ལས་གཉེར་མ་བསྡུས་ཏེ་ངུ་བཞིན་འདུག་པས།རྨོ་མོ་མུ་མཐུད་དུ་ངུ་རག་མ་ཆོད་པར“དགེ་བསྐོས་ལགས།དེ་རིང་ངའི་བྱིས་པ་འདི་གསུམ་པོ་ཅིས་ཀྱང་གྲྭ་བ་བྱེད་དགོས་པས།ཁྱོད་ཚོས་སྙིང་རྗེ་ཆེན་པོས་ཁོང་གསུམ་པོ་བསྡུ་ལེན་བྱེད་རོགས”ཞེས་ཞུ་བ་བྱས་པར།དགེེ་བསྐོས་ཡ་མཚན་དང་བཅས“དེ་སླ་ཡི།ཁྱོད་དེ་འདྲ་ངུ་དོན་ཅི་ཡིན།བྱིས་པ་འདི་ཚོ་བལྟས་ཚོད་དུ་རྣམ་རིག་གྲུང་ཞིང་སྤྱོད་ལམ་ལེགས་པའི་ཁར་གྲྭ་བ་བྱེད་ཐུབ་སོང་ན་དེ་དོན་དག་ཡག་པོ་ཞིག་རེད།ཁྱོད་ངུས་ན་གང་ནས་འགྲིག ད་དགའ་ན་རེད་ཡ”ཞེས་མི་འགྱངས་ཆོས་སྒོར་ཞུགས་མཁན་གྱི་བྱིས་པ་གསུམ་ལ་བལྟས།དེ་དུས་རྨོ་མོའི་སེམས་སུ་དགེ་བསྐོས་ལ་ཅི་ཁག ཁོས་རྟོགས་སྲིད་དེ།རང་གིས་བརྒྱུད་མྱོང་བའི་དཀའ་སྡུག་གི་ལམ་བུ་དང་།ལྷག་ཏུ་མིག་སྔུན་གྱི་བྱིས་པ་གསུམ་པོའི་ལས་དབང་དེ་བས་ཀྱང་རྟོགས་མི་སྲིད་པ་ཚོར་ཏེ་བཙན་གྱིས་གདོང་ལས་འཛུམ་མདངས་ཞིག་སྟོན་བཞིན“ད་ང་དགའ་ན་འགྲིག་གི”ཧ་ཅང་བབ་ཆགས་ཀྱི་སྐད་ཆ་ཞིག་ལས་མོའི་ངག་སྒོ་གང་ཞིག་གིས་བཅད་པ་ལྟར་ཅི་ཡང་ཤོད་མ་སོང་།ཉིན་དེ་ནས་བཟུང་རྨོ་མའི་སྙིང་ལྟར་གཅེས་ཤིང་མིག་ལྟར་བརྩེ་བའི་བུ་ཕྲུག་ཚོའང་གྲྭ་བ་བྱེད་ཐུབ་པ་ནས།རྨོ་མོའི་རྣམ་ཤེས་ཀྱང་ཉིན་མཚན་དུས་དྲུག་ཏུ་ཁོང་ཚོ་དང་མཉམ་འགྲོ་མཉམ་འདུག་བྱེད་དགོས་བྱུང་ལ།སྐབས་དེ་ནས་བཟུང་རྨོ་མོར་ཡུལ་ཞེས་ངེས་གཏན་གྱི་འཁོར་ས་ཞིག་དང་ཁྱིམ་ཞེས་གཏན་འཁེལ་གྱི་ཆགས་ས་ཞིག་ཀྱང་མེད་པར།གང་ནས་བྱིས་པ་ཚོ་དང་བར་ཐག་ཉེ་ན་དེ་ནི་རྨོ་མོའི་ཡུལ་ཡིན་ལ།གང་ཞིག་ནས་བྱིས་པ་ཚོ་མཐོང་ཐུབ་ན་དེ་ནི་རྨོ་མོའི་ཁྱིམ་ངོ་མར་གྱུར།
འདི་ལྟར་བྱིས་པ་ཚོ་གྲྭ་བ་བྱས་པའི་ཉིན་དང་པོ་ནས་བཟུང་།རྨོ་མོ་རྫ་ཁའི་རི་དྭགས་ཞིག་དང་འདྲ་བར་དགོན་པའི་སྐོར་མཐའ་ནས་སྤྲང་བོའི་འཚོ་བར་ཞུགས་ཀྱང་སེམས་སུ་རང་ཉིད་ནི་ཆེས་སྐྱིད་པོ་ཞིག་རེད་སྙམ་བཞིན།སྐབས་རེར་དགོན་པའི་སྐོར་ལམ་ནས་བོང་བུ་ཚོ་དང་མཉམ་དུ་གཏོར་མ་ཟོས་ལ།ལན་རེར་ལས་ཡག་པས་གྲྭ་བ་ཚོས་འཐུང་འཕྲོར་ལྷག་པའི་ཚོགས་ཐུག་ཀྱང་ཉུང་ཙམ་རེ་ལག་སོན་བྱུང་།དེ་ལྟར་དུས་ཚོད་ནི་མདའ་མོ་སྟོངས་ལས་ཤོར་བ་བཞིན་ཉིན་ནས་ཞག་དང་ཞག་ནས་ཟླ།ཟླ་ནས་ལོ་དེད་དེ་མི་ལོ་ཉི་ཤུ་ལྷག་རྨོ་མོའི་སེམས་དང་ལག་པའི་མཐིལ་ནས་འདས་ཏེ།མོས་ཡུན་རིང་མིག་གིས་འཚོས་འཚོས་དང་སེམས་ཀྱིས་དྲན་དྲན་ལ་ཡོད་པའི་བྱིས་པ་གསུམ་པོའང།བྱེའུ་ཚང་ལས་གཤོག་རྩལ་དང་སྦྲ་ནག་ལས་གཉོམ་ལག་ཞེས་པ་ལྟར་ཁོ་ཚོའང་གཞི་ནས་ལག་ཆགས་འདུག མ་གཞི་རྨོ་མོར་མཚོན་ན་ལས་དབང་ནི་དུས་གཏན་མོ་དང་ཕྱོགས་གང་ཐད་ནས་འགལ་འདུའི་གང་བས།སྙིང་རྗེ་བའི་རྨོ་མོའི་མགོར་ཡང་བསྐྱར་བཀྲ་མི་ཤེས་པའི་དོན་དག་རེ་ཚེར་མ་ལུས་ལ་ཟུག་པ་བཞིན་མོའི་སེམས་དང་བསམ་པར་གཟུག་པའི་སྟ་གོན་བྱེད་བཞིན་པ་མོས་ཤེས་ཡོད་པ་ཕར་ཞོག སེམས་ལའང་ཤར་མ་མྱོང་།
དབྱར་ཟླ་དྲུག་པའི་ཕ་ཡུལ་ནི་གནམ་ལ་བསྐོར་བའི་ཅོག་ཙེ་ཞིག་དང་འདྲ་ལ།སྔོ་བསངས་ནམ་མཁའ་ནི་དེའི་སྟེང་དུ་ཁ་སྦུབས་སུ་བཞག་ཡོད་པའི་སླ་ང་ཞིག་དང་ཨ་ན་མ་ན་རེད།ད་དུང་ལུང་མཐིལ་ན་ཁ་བཏགས་རླུང་གིས་བསྐྱོད་པ་ལྟར་དལ་གྱིས་བཞུར་བཞིན་པའི་ཆུ་ནི་རྨོ་མོའི་སེམས་ལ་ཧ་ཅང་ཡི་གར་འོངས་བའི་ཉིན་ཞིག རྨོ་མོ་སྔོ་ལྗང་གོས་གདན་ཐང་ལ་བཀབ་འདྲའི་ཞིང་ནང་དུ་གཡོགས་ལས་ལ་བྲེལ་བཞིན་འདུག་ཅིང་མོའི་ངོ་གདོང་ལས་རྔུལ་ནག་གི་ཐིགས་པ་འགའ་དཔྲལ་བ་ནས་མིག་ལ་འདྲེས་སྟབས།མོས་རེ་ཞིག་ངལ་ཙམ་གསོ་བཞིན་མིག་ཟུང་དག་ཕར་ཕུར་བྱེད་པའི་སྒང་དེར།དག་དག་རྨོ་མོ་དང་ཐག་མི་རིང་བའི་སར་ཧ་ཅང་རྒྱུས་ཡོད་ཀྱི་མི་ཞིག་གི་ངོ་གདོང་སྐྱ་བོར་གྱུར་ཞིང་རྒྱུད་པ་ལྷེམ་ལྷེམ་འདར་བཞིན་ཡར་ལངས་ཏེ་རྨོ་མོར་ཅེར་འདུག དེ་དུས་རྨོ་མོས་གློ་བུར་དུ་གང་ཞིག་རྟོགས་པ་དང་འདྲ་བར“སྐྱག་ཕྲུག་་་་ཨ་སྐྱག་ཕྲུག ཁྱོད་མི་མིན་འདྲེ་མི་ཞིག་ཏུ་གྱུར་སོང་བ་ཅིས་རེད།ཚེ་ངན་བསོད་ཟད་པོ”ཟེར་བཞིན་བརྒྱུགས་ཐེངས་གཅིག་གིས་མོའི་མདུན་དུ་ལངས་ཡོད་པའི་མི་དེར་ནུས་ཤུགས་ཡོད་རྒུས་འཐམ་སྟེ་མགོ་ལུས་མེད་པར་ཁུ་ཚུར་གཞུས་ཏེ།ཁོའི་ཤིན་ཏུ་ཆེ་བའི་སྣ་མདོ་ལས་ཁྲག་དམར་འཛར་འཛར་དུ་རྨོ་མོའི་ལག་མགོར་ཟགས་པ་ན།མོའི་དེ་སྔོན་གྱི་རྣམ་འགྱུར་གློ་བུར་ངང་ནམ་མཁའི་འཇའ་ཚོན་ཡལ་བ་བཞིན་མེད་པར་སོང་སྟེ་ཧ་ཅང་འདར་བའི་ངག་ནས“གཅེས་ཕྲུག ཨ་མའི་གཅེས་ཕྲུག ཁྱོད་ལ་སྐྱོན་བྱས་སོང་ངམ”ཞེས་མིག་ལས་མཆི་མ་ཤོར་བཞིན་རང་གི་བུ་ཆུང་ལ་དམ་དུ་འཁྱུད།བུ་ཆུང་ཨ་མའི་སྐད་ཆས་ཡོངས་སུ་འབར་ཚར་བའི་སྒྲོན་མེ་ཞིག་དང་འདྲ་བ་ལྟ་བུར་བཟོས་ཏེ།“ཨ་མ་དགོངས་པ་མ་ཚོམ།ང་སླད་སོང་བས་ཡིན།ངེད་སྤུན་གསུམ་གྲོས་བྱས་ཏེ་ཅིས་ཀྱང་མི་གཅིག་ཨ་མའི་དྲུང་དུ་འགྲོ་བར་དམ་བཅས་པས།དོན་དེ་ངའི་མགོར་ལྷུང་སོང་།ཡིན་ཡང་ཨ་མ་ཁྱོད་ཀྱིས་སེམས་སྡུག་དེ་འདྲ་མ་བྱེད་དང་།ངས་གཏན་ནས་ཁྱོད་ལ་རེ་བ་སྟོང་ཟད་དུ་མི་གཏོང་ཁོ་ཐག་ཡིན”ཞེས་བཤད་མཚམས་འདིར་ཐོན་དུས།རྨོ་མོས་མུ་མཐུད་དུ་རང་གི་བུའི་སེམས་གཏམ་དག་ལ་ཉན་འདོད་ཤིན་ཏུ་ཆེ་མོད།གཤེད་མ་སུ་ཞིག་གིས་བར་ཆད་བྱེད་ཀྱིན་པ་ལྟར་རྨོ་མོས་བུ་ཡི་སྐད་ཆ་རེ་རེ་ལས་སེམས་ཀྱི་བཀའ་རྒྱ་གཏོར་ཞིང་ཆུ་བུར་གྱི་རྒྱ་མཚོ་འཁྲིགས་པས།མོ་ཅི་ལྟར་སྲན་ཀྱང་སྲོན་མ་ཚུགས་པར་སྐད་ཤུགས་ཆེན་པོའི་ངང་ངུས་ཏེ་རང་གི་བུ་ཆུང་གི་པང་དུ་འཐམ་སྟེ་མ་བུ་གཉིས་ཡུན་རིང་ཁ་མ་ཐུག་པའི་མཛའ་གྲོགས་ཟུང་ཞིག་དང་འདྲ་བར་གཅིག་གིས་གཅིག་ལ་དམ་དུ་འཁྱུད་དེ།ཞིང་ཚིགས་ཁ་ནས་གནམ་སྔོན་པོ་དང་ས་དོག་མོས་རིག་ས་ཞིག་ནས་མུ་མཐུད་དུ་ངུས།
དེ་རིང་ནི་རྨོ་མོར་མཚོན་ན་ཧ་ཅང་གི་གོད་ཆག་ཆེ་བའི་ཉིན་མོ་ཞིག་ཏུ་བརྩི་ཆོག་ཆོག་ཡིན་ཡང་།བལྟས་ཚོད་དུ་སྡུག་ཉམས་ཤིག་ངང་གིས་དོད་འདུག་ཀྱང་།མོའི་སེམས་ཧ་ཅང་དགའ་ཡི་ཡོད་པ་འདྲ།ས་རུབ་ཁར་རྨོ་མོས་རང་གི་བུ་ཆུང་གི་ལག་པར་འཇུས་ཏེ་སྡེ་འདབས་བརྒྱུད་ཡུལ་ལ་ལོག མཚམས་རེར་རྨོ་མོས་ཚིག་མེད་པའི་གླུ་ད་མ་དིར་ཞིག་སྣ་སྒྲ་ལས་ཐོན་ལ།སྐབས་རེར་མགོ་རྔ་མེད་པའི་སྲིད་པ་ཆགས་གླུ་རེའང་ངག་ལས་འབྱིན་པ་ཐོས།དེ་ལྟར་ལེའུ་བར་གཅིག་གཉིས་ཙམ་གྱིས་ཆོད་པའི་ལམ་ཐག་རྨོ་མོའི་སེམས་སུ་གོམ་གང་སྤོས་པ་ལས་ཚར་སོང་བ་ལྟར་ཤིན་ཏུ་ཐུང་སྣང་སྐྱེས།འདི་ལྟར་སོང་ན་དོ་དགོང་ནི་རྨོ་མོར་མཚོན་ན་ཧ་ཅང་སྐྱིད་པའི་མཚན་གཞུང་ཞིག་ཏུ་རློམ་ཆོག རྒྱུ་མཚན་རྨོ་མོ་ཡུན་རིང་རང་གི་བུ་ཞིག་དང་ལྷན་དུ་བསྡད་མྱོང་མེད་ལ།ལྷག་ཏུ་སྔོན་ཆད་ཁོ་ཚོའིདཔེ་ཀློག་སྐྱོར་སྦྱོང་ལ་གནོད་པར་དོགས་ཏེ་རྨོ་མོ་ཁོང་ཚོར་ནམ་ཡང་ཐུག་ཆོག་ཆོག་ཡིན་ཀྱང་མོ་རང་མ་ཐུག་པར།ཁོ་ཚོས་མི་ཚོར་ས་ཞིག་ནས་རང་གི་བུ་གསུམ་པོར་སོ་སྲུང་བ་བཞིན་བལྟས་བལྟས་ལ་བསྡད་དེ་དེ་རིང་བར་འགོར་ཞེས་བཤད་ཆོག དེ་བས་ཀྱང་ཚབ་ཆེ་བ་ཞིག་ནི་རྨོ་མོར་མཚོན་ན་ཉིན་དཀར་མ་གཏོགས་མཚན་མོ་ནི་དམྱལ་བའི་ཡུལ་ལ་ལྷུང་བ་ལས་ཀྱང་སྡུག་བསྔལ་མང་པོ་མྱོང་དགོས་པ་རེད།གཞན་གྱིས་བཤད་པ་ལྟར་ན་ལོ་བཞི་བཅུའི་ཡར་སྔོན་གྱི་སྡེ་བའི་ལྷན་འཛོམས་ཤིག་གི་མཚན་མོར།རྨོ་མོ་གློ་བུར་དུ་སྡེ་བའི་ནང་གི་གསར་བུ་ཤུགས་ཆེན་སྟག་འདྲ་གཡག་འདྲ་བདུན་བརྒྱད་ཙམ་གྱིས་མཐའ་ནས་བསྐོར་ཏེ་རྐང་ལག་བཞི་བོ་སྐེ་རགས་ཀྱིས་དམ་པོར་བསྡམས་ཏེར་འགྲོ་འདུག་བྱེད་པ་ཕར་ཞོག་ཐ་ན་གང་འདོད་དུ་དབུགས་ཀྱང་དབྱུང་དཀའ་བའི་ཚོད་དུ་བསྐྱལ།འདོད་ཆགས་ཀྱིས་སྨྱོ་ལ་ཁད་དང་གདུག་རྩུབ་ཆེ་བའི་མི་ཕོ་བདུན་ཙམ་གྱིས་མཚན་གཞུང་ཧྲིལ་བོར་རྨོ་མོར་མགོ་ནས་འཐམས་པའམ་སྐེད་པ་ནས་འཇུ་བ་སོགས་སོགས་ངོ་ཚ་ཁྲེལ་མེད་ཀྱི་བྱ་སྤྱོད་འདྲ་མིན་སྣ་ཚོགས་ཀྱི་བགྱི་བ་སྤེལ་སྟབས།ཉམ་ཐག་གི་གནས་སུ་གྱར་བའི་རྨོ་མོ་ཉིན་གསུམ་ལྷག་གི་རིང་ས་དེར་གང་ཞིག་ལུས་ཡོད་པ་ལྟར་ལུས་ཀྱི་ན་ཚ་མ་བཟོད་པར་པར་མི་འདུག་ག་མེད་བྱུང་།ཐ་ན་མཚན་མོ་ཧྲིལ་བོ་གཅིག་གི་རིང་གང་འདོད་རྩེད་སྤྱད་དུ་གྱུར་བའི་རྨོ་མོའི་ལུས་ཟུངས་ཡད་ཚད་ཉམས་ཏེ་དྲེགས་ཀྱིས་ཁེབས་པའི་རྐང་སྣམ་དེའང་ཡར་འཐེན་པའི་ཤུགས་མེད་པར་གཅེར་བུར་ལུས།ཉིན་གཉིས་པའི་སྐྱེ་རེངས་དལ་གྱིས་ཤར་བ་ན།རྨོ་མོའི་མདུན་ཕྱོགས་ཀྱི་སྡེ་བ་ནི་གཉིད་མ་སད་ཀྱི་བྱིས་པ་ཞིག་དང་འདྲ་བར་ལ་ལས་དུད་ཁུང་ལས་དུ་བ་སྔོ་ལྷོག་ལྷོག་ཏུ་འཕྱུར་ཞིང་ལ་ལ་ད་དུང་དྲོ་སྐྱིད་ངང་ཁང་རྒན་རེའི་ཕུགས་གང་རུང་ལས་གཉིད་ལས་སད་མི་འདུག རྨོ་མོ་ཡོད་ས་ནི་སྡེ་བའི་མདུན་ངོས་ཀྱི་ནགས་ཁྲོད་ཅིག་ཡིན་ཞིང་།ནམ་རྒྱུན་ནང་སྔ་ལངས་ངང་ལས་ཀར་འཇུག་པའི་བུ་མོ་ལོ་གཞོན་རྒྱབ་ལ་སླེ་བོ་ཐོགས་མཁན་མང་པོ་ཞིག་ས་འདིར་ལྕི་བ་འཚོལ་དུ་ཡོང་ལ།དེ་མིན་འདི་ནི་སྡེ་བའི་སྤྱོད་ཁང་ལྟ་བུ་ཡིན་པས་གོམ་པ་བཞི་ལྔ་རེའི་མཚམས་སུ་སྐྱག་པ་རེ་ཧ་ལམ་ཡོད་པས་གནས་འདིར་ཡོང་མཁན་ཉུང་ཉུང་མིན།ཡིན་ཡང་ཆེས་ཡ་མཚན་པ་ཞིག་ལ་རྨོ་མོ་རིག་མཁན་ཚང་མས་རྨོ་མོར་“མིག་རྫོད་མ་”ཟེར་བ་ལས་ཁ་ཡ་བྱེད་མཁན་གཅིག་ཀྱང་མ་བྱུང་།སྙིང་ལ་རྗེ་ཞིང་བལྟ་ལོབ་མེད་པའི་རྨོ་མོས་ཁོང་ཚོའི་རྣམ་འགྱུར་དང་སྐད་ཆ་གོ་རྗེས།ལང་ཤོར་དུ་སོང་བའི་བྱིས་པ་ཞིག་དང་འདྲ་བར་རྩལ་དགུ་དོང་སྤྲུགས་ངང་རྐང་འགུལ་ལག་འགུལ་ཅི་ཙམ་བྱས་པའི་མཐར་གཞི་ནས་རྐང་སྣམ་དེ་ཡར་འཐེན་ཐུབ་སོང་བའི་མོད།རྨོ་མོའི་ཡིད་ལ་གློ་བུར་དུ་མདང་དགོང་བྱུང་བའི་དོན་དག་རེ་རེ་བཞིན་གཟིགས་བརྙན་བཞིན་ཤར་ཏེ་མིག་ལས་མཆི་མ་ཐོར་བཞིན་འཕྲལ་དུ་བརྒྱལ་སོང་།དེ་ལྟར་ཉིན་གསུམ་པའི་ཉིན་ཡང་བསྐྱར་རྨོ་མོའི་གམ་དུ་ཡོང་མཁན་གྱི་སྡེ་མི་མང་ཡང་།སྔར་བཞིན་མོར་ཁ་ཡ་བྱེད་མཁན་མ་བྱུང་།ཉིན་གུང་དུ་སླེབས་པ་ན་རྨོ་མོའི་ལུས་ཡོངས་ལ་བདུད་རྒན་ཞིག་གི་སྦྲིད་སྨན་བསྟེན་པ་བཞིན་འདར་སིག་སིག་བྱེད་བཞིན་འདུག ཡག་ཡག་ལ་ནགས་ཁྲོད་འདིའི་ཕུ་ཞིག་ན་སྡེ་བ་དང་ཅུང་ཐག་རིར་བའི་སར་མཛེ་རོ་མ་ཞིག་ཡོད་པ་དེ་གང་ཞིག་དུ་འགྲོ་བའི་ལམ་བར་ནས་རྨོ་མོ་ས་ལ་འགྱེལ་འདུག་པ་མཐོང་སྟེ།དེ་མུར་རྐང་བསྐྱོར་ལག་སྐྱོར་བྱས་ཏེ་རང་གི་ཁང་ཆུང་དེར་བསྐྱལ་ཞིང་།ཡུན་རིང་ལྟོགས་སྐོམ་དང་སྡུག་བསྔལ་གྱིས་མནན་པའི་རྨོ་མོར་དཀའ་སྡུག་སེལ་ཐབས་བྱས།འདི་ལྟར་བརྙས་བཅོས་དང་དངངས་སྐྲག་རྐྱང་རྐྱང་གི་འཚོ་བར་འཇུག་དགོས་པའི་རྨོ་མོར་མཚོན་ན།དོ་ནུབ་ནི་གསེར་སྲང་སྟོང་ལས་ཀྱང་རིན་ཐང་ཆེ་བའི་དུས་ཚོད་ཞིག་ཡིན་ལ།དེ་བས་ཀྱང་བུ་དང་གང་བྱུང་ངང་ཁ་བརྡ་བྱེད་ཐུབ་པ་དྲན་ན།ཡུན་རིང་སྡུག་བསྔལ་གྱིས་བྲིས་པའི་གཉེར་རིས་དེ་ཚོའང་ཇེ་ཉུང་དུ་ཕྱིན་ཏེ་མོ་རང་སྔར་ལས་ཀྱང་ལོ་ན་ཇེ་ཆུང་དུ་སོང་བ་ལྟ་བུར་སྣང་།
དེ་ཡང་ལས་བསམས་སར་མི་འགྲོ་བསགས་སར་འགྲོ་ཞེས་པ་ཅིས་མ་བདེན།རྨོ་མོ་ལོ་ངོ་ལྔ་དྲུག་ལྷག་གི་རིང་བུ་དང་དགའ་དགའ་སྐྱིད་སྐྱིད་ལ་སྡེ་མི་གཞན་པ་བཞིན་དགའ་སྐྱིད་ཀྱི་འཚོ་བ་རོལ་བ་ཡིན།དེ་བས་ཀྱང་རྨོ་མོ་དགའ་འོས་པའི་དོན་ཆེན་ཞིག་ནི།རང་གི་བུ་ཆུང་གིས་གྲྭ་ལོག་བྱས་ནས་ཅུང་མ་འགོར་བར་དེ་འདྲ་ཡག་རྒྱུ་མེད་ཀྱང་།ལག་ལས་ཀ་ས་གནས་ཀྱི་རོང་འབྲོག་ཀུན་ལ་གྲགས་ཆེ་ཞིང་ཆུང་ལ་བྱམས་ཞིང་རྒན་པར་བཀུར་བསྟི་ཡོད་པ།ངོ་ཚ་ཁྲེལ་ཡོད་ཀྱི་འབྲོག་མོ་ཞིག་ལྷ་ཚོགས་ཀྱིས་རྫུ་འཕྲུལ་བསྟན་པ་བཞིན་རྨོ་མོའི་བག་མར་གྱུར།དེ་ནས་བཟུང་ཨ་མར་གཅེས་པའི་བུ་ཡིས་ཟས་ཞིམ་པོ་དང་གོས་དྲོན་མོ་ཡོད་ཚད་རང་གི་ཨ་མར་བྱིན་དེ་རྨོ་མོའི་མ་གཞི་ནས་འཇིག་རྟེན་ནི་སྐྱིད་པོ་ཡིན་པའི་ངེས་ཤེས་ཐོག་མར་སྐྱེས་སུ་བཅུག ལས་ལ་བརྩོན་ཞིང་ཨ་མར་གུས་པའི་ཁོང་གཟའ་ཟླ་གཉིས་ག་ས་གང་དུ་ཞོར་ལས་དང་ལས་ཀར་ལོ་ངོ་གསུམ་བཞི་ཙམ་ལ་བརྒྱུགས་མཐར།གཞིནས་ལྕམ་དང་གདུང་མ་རེ་རེ་བྱས་ཏེ་བསྒྲིགས་ཐུབ་སོང་བ་མ་ཟད།ཅུང་ཚགས་དམ་པའི་ཁང་བ་ཞིག་ཀྱང་ཁོབ་སོང་།ནམ་རྒྱུན་རྨོ་མོས་རང་གི་བུ་དང་ཆུང་མ་གཉིས་ལ་ཧ་ཅང་གཟབ་ནན་ཅེར་ཏེ།མཚམས་རེར་རང་གི་བུ་རབས་ཚ་རྒྱུད་ལ་རེ་བ་ཡོད་སོང་སྙམ་བཞིན་གདོང་ལས་འཛུམ་སྟོན་ལ།སྐབས་རེར་ཡང་རང་གི་མིག་སྔུན་གྱི་འཇིག་རྟེན་ཕོ་མོའི་རླབས་ཆེན་གྱི་བརྩེ་དུང་རིག་ན།མོས་སེམས་ལ་དོན་སྙིང་མེད་པའི་རང་གི་འདས་དོན་མང་པོ་ཞིག་དྲན་བཞིན་ཁ་རོག་གེར་ཁང་བའི་ཕུག་ནས་འཁོར་ལོ་བསྐོར་བཞིན་ཀོ་བ་ལྟར་གྱོང་བའི་མཁུར་བ་ཟུང་མིག་ཆུས་བརླན་འདུག འདི་ལྟར་དགའ་སྐྱོ་ཟུང་འབྲེལ་གྱི་འཚོ་བ་དེས་ཡོངས་སུ་ཡིད་ཚིམས་ནས་ཡོད་པའི་རྨོ་མོ།ཉིན་བཞིན་མ་ཎིའི་འཁོར་ཁང་དུ་ཁ་ཏོན་དགེ་སྦྱོར་ལ་བརྩོན་བཞིན་པའི་ཉིན་ཞིག་གི་ཆར།མོའི་སེམས་ལ་ཡུན་རིང་བཅངས་བའི་དགོན་པར་བཞུགས་པའི་བུ་བསོད་ནམས་རྒྱ་མཚོ་ཟེར་བ་དེ།གློ་བུར་དུ་གང་ཞིག་གིས་བཙན་གྱིས་བདས་པ་ལྟར་རང་གི་ཨ་མར་བརྡ་ཙམ་ཡང་མ་བྱས་པས་ཁར།སྒོར་ལྔ་སྟོང་ལྷག་དོམ་སར་བཞག་སྟེ་རྒྱ་གར་ཟེར་བའི་ས་ཞིག་ཏུ་བྲོས་སོང་།ལོ་དེར་རྨོ་མོའི་བུ་ཆེ་བ་འཇམ་དབྱངས་བཟོད་པའང་ནད་གཞི་ལྕི་མོ་ཞིག་གིས་ཡོངས་སུ་བཟུང་སྟེ་སོས་ཐབས་མེད་པར་གྱུར་བས་ཁོ་འང་རྨོ་མོའི་མིག་གིས་རིག་ས་ནས་ཤི་སོང་།བཀྲ་མི་ཤེས་པའི་དོན་དག་རེ་རེ་བཞིན་བྱུང་སྟེ་རྨོ་མོ་སྔ་མོ་ནས་མལ་སར་ལྷུང་། དྲང་མོར་བཤད་ན། ད་ལྟ་དང་ཐོག་གི་ཨ་ཕ་སུ་ཡིན་མི་ཤེས་པའི་བྱིས་པ་གསུམ་ལས་ལྷག་ཡོད་པ་ནི་ངའི་ཨ་ཕ་ཡིན། དོན་དེས་ངའི་ཨ་ཕ་དང་ཨ་མ་གཉིས་ཀྱང་སེམས་སྡུག་དང་འགན་འཁྲི་ལྕི་མོ་ཞིག་གིས་ཡོངས་སུ་མནན། ཁོང་གཉིས་ལ་མཚོན་ན་གསར་དུ་གཉེན་སྒྲིག་བྱས་ཏེ་ཅུང་ཙམ་མ་གཏོགས་འགོར་མེད་ཅིང་། ད་དུང་སྟོན་མོའང་བྱེད་མ་ཐུབ་པར་ཁྱིམ་འདིར་སྡིག་ཅན་སུ་ཞིག་གིས་ཆོ་འཕྲུལ་བསྟན་པ་ལྟར་གོད་ཆག་གཅིག་འཕྲོར་གཅིག་བརྩེགས་ངང་ཁོང་གཉིས་ཀྱི་མགོར་ལྷུང་། སྐབས་དེར་སྡེ་མི་རྒན་གཞོན་མེད་པར་“ཁྱིམ་དེའི་སྲུ་མོ་སྙིང་མ་རྗེ།ངོ་མ་ལས་ངན་ཞིག་རེད”ཅེས་མགོ་ཡོད་རྔ་མེད་ཀྱི་སྐད་ཆ་རེ་རླུང་ལྡང་བ་ལྟར། རྨོ་མོ་དང་ཨ་ཕའི་ཡ་ཆུང་སེམས་ངོར་གང་བྱུང་དུ་གཡུགས། བརྩེ་དུང་ལ་ནམ་དུའང་ཡིད་ཆེས་དང་ལས་དབང་ལ་ཅོ་འདྲི་མི་ཐུབ་པའི་ངའི་ཨ་མའི་ཁོང་ཚོའི་སྐད་ཆ་དག་སྣང་མེད་དུ་བསྐྱུར་ཏེ། ཁྱིམ་གྱི་གནས་ཚུལ་དང་ལྷག་ཏུ་དོམ་ཆད་དུ་ཡོད་པའི་གནས་ཚུལ་ཤེས་ཏེ། དེ་མུར་མོ་རང་གི་ཨ་རྒན་གྱི་དྲུང་དུ་སོང་སྟེ། རོགས་རམ་དང་རྒྱབ་སྐྱོར་བྱེད་པར་ཞི་བ་དང་ཁ་དྲོ་རྒྱ་ཆེར་བྱས། དེ་དུས་ཨ་མའི་ཕ་རྒན་གྱིས“ཁྱིམ་དེ་འདྲ་ཞིག་ཏུ་སོང་བས་ཅི་བྱ། དེ་རིང་ནས་འགྲོ་མི་དགོས་”ཚུལ་སོགས་ཀྱི་སེམས་དཀར་ཁ་ཏ་མང་དུ་བྱས་ཀྱང་། ཨ་མས་སྔར་བཞིན་རང་གི་ཆེས་ཐོག་མའི་དམ་ཚིག་སྲུང་སྟེར“ཨ་ཕ་ལོ་ལོ། འཇིག་རྟེན་འདི་ནས་བུ་མོ་ང་ཁོང་ཚང་ལ་འགྲོ་ཐུབ་པ་ང་རང་གི་ལས་དབང་ཀྱིས་བཀོད་སྒྲིག་ཡིན།དེར་གཏན་ནས་ལྡོག་ཐབས་མེད།ཡང་གཅིག་བཤད་ན་ཁོང་ཚང་གི་ཨ་ཡེ་རྒན་མོ་དེས་ང་རང་ད་རག་བར་རང་གི་བུ་མོ་བཞིན་དུ་གཅེས་ཤིང་བསྐྱངས་ལ། ད་རག་བར་ང་ལ་ཚིག་ངན་པ་གཅིག་ཀྱང་བཤད་མ་མྱོང་བའི་ཁར། ཁྱིམ་ལས་ཀྱང་མང་པོ་ཞིག་ལས་མི་དགོས་”ཞེས་རྨོ་མོ་རང་ལ་ཤ་ཚ་ཚུལ་དང་སྙིང་ཉེ་ཚུལ་སོགས་བཤད་དེ་མུ་མཐུད་དུ་ཞུ་བར་བྱས་མཐར། ཁོ་རང་བྱ་ཐབས་ཟད་དེ“ངའིི་ཤ་ལས་ཆད་པའི་བུ་ཕྲུག་དགུ་ཡོད་པ་ལས་ལས་དབང་སྐྱོ་ཤོས་བུ་མོ་ཁྱོད་ཡིན། ད་དུང་ཁྱོད་ཀྱིས་བཤད་པ་ལྟར།ཁོང་གཉིས་ཀ་ངོ་མ་ཁྱོད་ལ་དེ་འདྲ་སྲ་ན། ཁོང་ཚང་དཀའ་ཁག་གི་དུས་སུ་ཁྱོད་རང་ཁོང་གཉིས་དང་བྲལ་ན་གང་ནས་འགྲིག”ཟེར་བཞིན་ཅུང་ཐབས་སྡུག་པའི་ངང་མོར་ཐབས་བརྒྱ་ཇུས་སྟོང་གིས་རོགས་རམ་བྱེད་རྒྱུ་ཁས་བླངས། སྐབས་དེར་ངའི་ཨ་མ་རང་གི་རྒྱབ་རི་ལྟ་བུའི་ཨ་ཕའི་སྐེ་ལ་འབྱར་ཏེ་“ཨ་ཕ། ངོ་མ་བཀའ་དྲིན་ཆེ། ད་ང་འགྲོ་དགོས།ཡུལ་ན་ད་དུང་བྱ་བ་མང་”ཞེས་མིག་མཐའ་མཆི་མའི་སྐོར་བཞིན་གོམ་ཁ་སྙིང་ཉེ་བའི་ཁྱོ་ག་དང་རང་ལ་ཤ་ཚ་བའི་རྨོ་མོ་གཉིས་ཀྱི་ཕྱོགས་སུ་བསྒྱུར།
ནམ་རྒྱུན་ང་རང་རྨོ་མོའི་གམ་དུ་སྡོད་རྒྱུར་དགའ་བ་མ་ཟད།རྨོ་མོས་བཤད་པའི་གནའ་གཏམ་ལས་འདྲེ་ཡིས་མི་ཡུལ་དཀྲུགས་ཚུལ་དང་། ཡང་བསྐྱར་ལྷ་ཚོགས་ཀྱིས་འདྲེ་དམག་ཆམ་ཕབ་ཚུལ་གྱི་གནའ་གཏམ་ལ་དེ་བས་ཀྱང་ཉན་རྒྱུར་ཧ་ཅང་མོས། དེ་བས་ཡུལ་ལ་ལོགས་ཐེངས་རེར་ཐོག་མར་རྒྱུན་དུ“རྨོ་མོ་གང་དུ་སོང་”ཞེས་མོ་རང་ཡུལ་ན་ཡོད་ན་མེད་ན་འདྲི་རྒྱུར་གོམས་ཡོད་པས། ཨ་ཕས་དུས་རྒྱུན་ང་ལ་“རྨོ་མོའི་ཞི་ལུ”ཞེས་ཀུ་རེ་རྩེད།རྒྱུ་མཚན་དེ་འདྲ་མང་པོ་གཞི་བྱས་ཏེ། ཐེངས་འདིའི་ཁྱིམ་ལ་འབྱོར་བའི་ཐོག་མའི་ཆར་ཀྱང་ངས་རྨོ་མོ་གར་སོང་དྲིས་ཏེ་མ་ཎིའི་འཁོར་ཁང་གི་ཕྱོགས་སུ་བརྒྱུགས། གནས་དེ་ན་མི་གཅིག་ཀྱང་མི་འདུག་ལ་འཁོར་ཁང་ལས་ཅུང་ཐག་རིང་བའི་ས་ན་དེའུ་འབུར་ཞིག་ཡོད་པ་དེའི་ཐོག་མི་ཞིག་ནག་རོག་གེར་ཙོག་པུར་བསྡད་འདུག མི་དེ་རྨོ་མོ་ཡིན་ནམ་སྙམ་སྟེ་ང་རང་དེའུ་འབུར་དེའི་ཕྱོགས་སུ་བརྒྱུགས། མ་གཞི་མི་དེ་ནི་ང་རང་ལོ་མང་མ་ཐུག་པའི་རྨོ་མོ་ཡིན་པར་མ་ཟད། མོས་ཁ་རོག་གེར་ཁ་ན་མ་ཎི་ཞིག་ཀྱང་མེད་པར་ནུབ་ལ་ཁད་ཀྱི་ཉི་མར་ཅེར་འདུག དོན་དེས་ང་རང་ཧ་ལས་པར་བཟོས་ཏེ་རེ་ཞིག་རྨོ་མོའི་གནའ་གཏམ་ལ་ཉན་མ་ཐུབ་རུང་མོར་འབོད་མ་ཕོད་པར་དར་ཤིང་བཞིན་ཧད་དེ་བསྡད། རྨོ་མོས་སྔ་མོ་ནས་ང་རང་མཐོང་བ་ཡིན་ནམ། ངའི་དྲི་མ་དེ་མོས་ད་དུང་མ་བརྗེད་པས་ཡིན། “གཅེས་ཕྲུག ཨ་མས་ཞི་ལུ།ཁྱོད་ཐོན་བྱུང་། ཨ་མའི་ཞི་ལུས་སློབ་གྲྭ་ནས་སྡུག་མཐོང་བྱུང་ངམ་”ཞེས་ཅུང་རྒྱུན་ལྡན་དང་མི་འདྲ་བར་མི་མཐུད་དུ་ཅེར་ས་གཅིག་པུར་ཅེར་ནས་བསྡད། དེ་ལྟར་སྐར་མ་གསུམ་བཞི་ཙམ་མ་འགོར་བར། རྨོ་མོས་གློ་བུར་དུ“གཅེས་ཕྲུག་ཚུར་ཤོག་དང་། ཁྱོད་ཀྱིས་རྒྱ་གར་གང་ན་ཡོད་པ་ཨེ་ཤེས་”ཞེས་ཧ་ཅང་ཡ་མཚན་པའི་དྲི་བ་ཞིག་དྲིས་བྱུང་བའི་མོད་ལ་ཡང་བསྐྱར་མོའི་རྣམ་ཤེས་མཐའ་ཡས་པའི་ནམ་མཁའི་དབྱིངས་ལ་ཤོར། སྤྱིར་རྒྱ་གར་ཞེས་རྒྱལ་ཁབ་ཅིག་ཡོད་པ་དེ་ངས་སྔ་མོ་ཞིག་ནས་གོ་མྱོང་། ལྷག་ཏུ་དམའ་འབྲིང་སོགས་ཀྱི་སྐབས་རྒྱ་གར་དང་འབྲེལ་ཡོད་ཀྱི་ལོ་རྒྱུས་རེའང་ལྟ་མྱོང་མོད། རྨོ་མོའི་ཡ་མཚན་པའི་དྲི་བ་དེར་ངས་གང་ཞིག་ནས་མགོ་བརྩམས་ཏེ་ལན་ལྡོན་དགོས་པ་དང་།གཞི་གང་ཞིག་ལ་བཙུགས་ཏེ་བཤད་དགོས་པའང་མ་ཤེས་པར་ཧད་དེ་མི་འདུག་ག་མེད་བྱུང་། སྐབས་དེར་རྨོ་མོས་ངས་ཤེས་ཀྱིན་མེད་པ་ཚོར་བས་ཡིན་ནམ།གློ་བུར་དུ“དུ་ན་ཁྱོད་ཀྱིས་ཨ་ཞང་བསོད་ནམས་རྒྱ་མཚོ་དྲན་ནམ་”ཞེས་ཡང་བསྐྱར་དྲི་་བ་ཞིག་དྲིས་བྱུང་། ངས་ད་གཟོད་རྨོ་མོ་ལགས་ ཀྱིས་གོང་གི་དྲི་བ་དེ་འདྲི་བའི་དམིགས་ཡུལ་དང་དྲི་བ་དེའི་ལན་མོར་ཧ་ཅང་མཁོ་གལ་ཆེ་བ་གཞི་ནས་རྟོགས་བྱུང་། ཡིན་ཡང་ད་ནི་ཡང་བསྐྱར་དྲི་བ་གཞན་ཞིག་དྲིས་བྱུང་བའི་ལན་ནི་གདབ་སར་མི་འགྲོ་ཞིང་འདེབས་ཀྱང་གསལ་བོ་ཞིག་མི་ཤེས། དྲང་མོར་བཤད་ན། ངས་བསོད་ནམས་་རྒྱ་མཚོ་ཟེར་བའི་མི་ཞིག་ངེད་ཚང་གི་ཡིན་ཚུལ་དང་། ཁོ་ད་ལྟ་རྒྱ་གར་དང་ཧྥ་རན་སེ་ཡར་མར་ཞིག་ཏུ་ཡོད་པ་གོ་བ་ལས་གཞན་གཅིག་ཀྱང་དྲན་྄རྒྱུ་མེད། དེ་ལོས་ཡིན། ཁོ་རང་ང་འཇིག་རྟེན་འདིར་མ་ཐོན་གོང་ཞིག་ནས་ཕྱི་རྒྱལ་དུ་སོང་ཚར་འདུག དེ་བས་ངས་དྲན་ཚོད་དུ་ཁོང་གི་ངོ་གདོང་ཙམ་ཡང་འཁོར་མ་ཐུབ་ལ། ཁོ་དངོས་སུ་མཐོང་བ་འང་ཧ་ཅང་རྙིང་རལ་དུ་གྱུར་བའི་པར་རེའི་ངོས་མ་གཏོགས་གཞན་ཅི་ཡང་མི་ཤེས། ཡིན་ཡང་ངས་རྨོ་མོ་ལགས་ནས་རང་གི་བུ་ཆུང་ཧ་ཅང་དྲན་བཞིན་ཡོད་པ་ཚོར་ཏེ །“ཨ་ཞང་བསོད་གོ་ལོས་དྲན།ངས་མདང་དགོང་རྨི་ལམ་དུ་འང་ཁོ་རྨིས་བྱུང་།ད་དུང་ཁོས་འདི་ཨ་མའི་ཡིན་འདི་ངའི་ཡིན”ཞེས་ལེགས་སྐྱེས་མང་པོ་ཞིག་ཉོས་ཏེ་ཡུལ་ལ་ཐོན་བྱུང་ཚུལ་རྨིས་རབས་བཤད་མ་ཐག རྨོ་མོ་དགའ་སྟེ་གདོང་ལ་འཛུམ་ཞིག་སྟོན་བཞིན“གཅེས་ཕྲུག་ད་ཡུལ་ལ་འགྲོ། རྟེན་འབྲེལ་འགྲིག་གི་ཡ”ཞེས་བཤད་བཞིན་མདུན་ན་སྦྲུལ་ནག་ཐང་ལ་ཉལ་འདྲའི་དབྱུག་རྟེན་གྱི་མགོར་ལག་པ་གློད་བཞིན་འགྲོ་གྲབས་བྱས།དུས་དེར་ངས་རྨོ་མོ་སེམས་གཏིང་ནས་དགའ་བཞིན་པ་ཚོར་ཏེ།མུ་མཐུད་དུ་རྨོ་མོར་བཤད་དོན“ཅིག་བྱས་ན་ཨ་ཞང་བསོད་གོ་ཡུལ་ན་ཡོང་གི་ཡོད་ན་ཐང་”ཚུལ་གྱི་དགའ་བ་བསླང་བ་ན།བྱིས་པ་ལྟ་བུའི་རྨོ་མོ་སྔར་ལས་ཀྱང་དགའ་བར་གྱུར་ཏེ།“དེ་འདྲ་ཞིག་ཡིན་པའི་སྨོན་ལམ”འདེབས་ཞོར་ཁ་ཏོན་ད་མ་དིར་ཞིག་བཟློས།རྨོ་མོའི་ཧ་ཅང་གཟབ་ནན་གྱི་ཉམས་དང་ངོ་གདོང་གི་རྣམ་འགྱུར་ལ་བརྟག་ན།མོས་ཕལ་ཆེར་རང་གི་བུ་ཆུང་སྔ་མོ་ནས་རང་གི་འཁྲིས་སུ་ཡོང་ཐུབ་པའི་སྨོན་ལམ་དང་དཀོན་མཆོག་གསུམ་ལ་ཐུགས་བཅོལ་བྱེད་ཀྱིན་པ་ཚོར་ཐུབ།
ནམ་རྒྱུན་མཚན་མོར་སླེབས་ཐེངས་རེར།རྨོ་མོ་ནམ་ཡང་ལྕགས་ཐབ་ཀྱི་གཡས་ཟུར་ཞིག་ནས་ཁ་རོག་གེར་ཁ་ཏོན་ཞིག་ལ་རེམ་བཞིན་འདུག དེ་ནང་བཞིན་ནམ་རྒྱུན་གྱི་ནུབ་ཚ་འཐུང་རྗེས་ཀྱང་།རྨོ་མོས་གཅིག་པུར་འདས་ཟིན་པའི་དོན་དག་ཡོད་ཚད་ལ་ཕྱིར་དྲན་བྱེད་པ་ལྟར་ཀྲོང་ཀྲོང་བོར་སྡོད་པ་ལས་དེ་མ་ཐག་གཉིད་དུ་ཡུར་བ་ཤིན་ཏུ་དཀོན།ནམ་རྒྱུན་གྱི་ནམ་ཡོངས་སུ་གསལ་ཏེ་ང་རང་མལ་ལས་ལངས་དུས།རྨོ་མོ་སྔ་མོ་ནས་ལངས་ཏེ་མལ་སའི་ནང་དུ་སྔར་བཞིན་ཁ་རོག་གེར་ཁ་ཏོན་ཞིག་འདོན་བཞིན་མཆིས།བལྟས་ཚོད་དུ་མོ་རང་ཅུང་དགའ་བཞིན་པ་དང་འདྲ་ནའང་།ངའི་སྣང་ངོར་མོའི་སེམས་ནང་དུ་ཁེར་རྐྱང་ཡིན་པའི་ཚོར་རྟོགས་རེ་བྱུང་ཞིང་།ངའི་མིག་ལམ་དུ།རྨོ་མོ་ཁ་སང་ལས་ཀྱང་རྒས་འདུག་པ་ལྟར་སྣང་ལ།མོ་རང་མདང་དགོང་དང་དེ་རིང་བར་དུའང་རྒས་སོང་བ་ལྟ་བུའི་ཚོར་སྣང་བྱུང་།འདི་ལྟར་ཉི་མ་རེ་རེར་རྨོ་མོ་དང་གཤིབ་གཤིབ་ལ་བསྡད་ནའང་།རྨོ་མོས་ཡར་མར་གྱི་ཁ་བརྡ་ཅི་ཡང་མི་བྱེད་པར་རང་སར་ཁུ་སིམ་མེར་སྡོད།ངས་བསམ་བློ་གཏོང་བཞིན་པ་ནི་མིག་སྔར་གྱི་རྨོ་མོ་ཁེར་རྐྱང་ངུང་འདི་ལྟར་རྒས་པའི་ངང་ཚུལ་ཡིན་ཏེ།སེམས་སུ་མོ་འདི་འདྲའི་མྱུར་ཚད་ཀྱིས་མུ་མཐུད་དུ་རྒས་པར་གྱུར་ན།མཐའ་མཇུག་ཚད་ཅི་འདྲ་ཞིག་ལྷུང་འགྲོ་སྙམ་པ་དེ་རེད།ཡིན་ནའང་མོས་སྔ་གཞུག་ཀུན་ཏུ་ཁ་མི་གྲགས་པར་ཁུ་སིམ་མེར་སྡོད་པར་བྱེད་ཀྱང་།མཚམས་རེར་མོའི་ཧ་ཅང་ལྕི་བའི་ཤུགས་རིང་ནར་ནར་བོ་རེ་འདོན་པ་ལས།དྲན་གདུང་དང་ལོ་ཟླས་བསད་པའི་རྨོ་མོས་ད་དུང་གང་ཞིག་ལ་བསམ་བློ་གཏོང་བཞིན་པ་ཚོར་བྱུང་།
རྩོམ་སྒྲིག་པ། ལྷ་སྐྱིད།
(མཆོད་མེའི་པར་དབང་གཞན་གྱིས་དགོལ་མི་རུང)
རྩོམ་ཁུངས། ངེད་དྲ་བ།

robotstxt: allowed

filter: keep


text:
(1999ལོའི་ཟླ4ཚེས1ཉིན་བོད་རང་སྐྱོང་ལྗོངས་མི་དམངས་འཐུས་ཚོགས་སྐབས་བདུན་པའི་རྒྱུན་ལས་ཨུ་ཡོན་ལྷན་ཁང་གི་ཚོགས་འདུ་ཐེངས་དྲུག་པའི་ཐོག་གྲོས་འཆམ་བྱུང་བ། 2011ལོའི་ཟླ7ཚེས29ཉིན་བོད་རང་སྐྱོང་ལྗོངས་མི་དམངས་འཐུས་ཚོགས་སྐབས་དགུ་པའི་རྒྱུན་ལས་ཨུ་ཡོན་ལྷན་ཁང་གི་ཚོགས་འདུ་ཐེངས་ཉེར་གསུམ་པའི་ཐོག་དག་བཅོས་བྱས། 2016ལོའི་ཟླ3ཚེས30ཉིན་བོད་རང་སྐྱོང་ལྗོངས་མི་དམངས་འཐུས་ཚོགས་སྐབས་བཅུ་པའི་རྒྱུན་ལས་ཨུ་ཡོན་ལྷན་ཁང་གི་ཚོགས་འདུ་ཐེངས་ཉེར་གསུམ་པའི་ཐོག་དག་བཅོས་བྱས)
དོན་ཚན་དང་པོ། རང་སྐྱོང་ལྗོངས་ཀྱི་རིམ་ཁག་མི་དམངས་འཐུས་མི་ཚོགས་ཆེན་གྱི་འཐུས་མིས་ཁྲིམས་ལུགས་ལྟར་འཐུས་མིའི་འགན་དབང་སྤྱོད་རྒྱུ་དང་། འཐུས་མིའི་འོས་འགན་བསྒྲུབ་རྒྱུ། འཐུས་མིའི་ནུས་པ་འདོན་སྤེལ་གང་ལེགས་བྱེད་རྒྱུ་བཅས་ཀྱི་ཆེད《ཀྲུང་ཧྭ་མི་དམངས་སྤྱི་མཐུན་རྒྱལ་ཁབ་ཀྱི་རྒྱལ་ཡོངས་མི་དམངས་འཐུས་མི་ཚོགས་ཆེན་དང་ས་གནས་རིམ་པ་ཁག་གི་མི་དམངས་འཐུས་མི་ཚོགས་ཆེན་གྱི་འཐུས་མིའི་བཅའ་ཁྲིམས》(གཤམ་ལ《འཐུས་མིའི་བཅའ་ཁྲིམས》ཞེས་བསྡུ་རྒྱུ)ཀྱི་གཏན་འབེབས་གཞིར་བཟུང་རང་སྐྱོང་ལྗོངས་ཀྱི་དོན་དངོས་དང་ཟུང་འབྲེལ་བྱས་ཏེ་བྱ་ཐབས་འདི་བཟོས་པ་ཡིན།
དོན་ཚན་གཉིས་པ། རང་སྐྱོང་ལྗོངས་ཀྱི་རིམ་ཁག་མི་དམངས་འཐུས་མི་ཚོགས་ཆེན་གྱི་འཐུས་མི་ནི་རང་སྐྱོང་ལྗོངས་ཀྱི་རིམ་ཁག་རྒྱལ་ཁབ་དབང་ཆའི་ལས་ཁུངས་ཀྱི་ཁོངས་མི་ཡིན་ཞིང་།མི་དམངས་ཀྱི་ཁེ་ཕན་དང་འདོད་བློའི་ཚབ་བྱས་ཏེ་ཁྲིམས་ལུགས་ལྟར་རྒྱལ་ཁབ་ཀྱི་དབང་ཆ་སྤྱོད་ཀྱི་ཡོད།
དོན་ཚན་གསུམ་པ། རིམ་ཁག་མི་དམངས་འཐུས་མི་ཚོགས་ཆེན་གྱི་འཐུས་མིས་ངེས་པར་དུ་རིམ་པ་དེ་གའི་མི་དམངས་འཐུས་མི་ཚོགས་ཆེན་གྱི་ཚོགས་འདུར་དུས་ཐོག་ཏུ་ཞུགས་དགོས། བདེ་ཐང་སོགས་དམིགས་བསལ་རྒྱུ་རྐྱེན་གྱིས་རྐྱེན་པས་འཐུས་མི་ཚོགས་འདུར་ཞུགས་མ་ཐུབ་ཚེ་ངེས་པར་དུ་གཏན་འབེབས་གཞིར་བཟུང་དགོངས་པ་ཞུ་དགོས། འཐུས་མིས་དགོངས་པ་མ་ཞུས་པའམ་ཡང་ན་དགོངས་པ་འཁྲོལ་མེད་པར་རིམ་པ་དེ་གའི་མི་དམངས་འཐུས་མི་ཚོགས་ཆེན་གྱི་ཚོགས་འདུར་ཐེངས་གཉིས་མ་ཞུགས་ཚེ་ཁྲིམས་ལུགས་ལྟར་དེའི་འཐུས་མིའི་འོས་ཐོབ་མཚམས་འཇོག་བྱེད་རྒྱུ་དང་། རིམ་པ་དེ་གའི་མི་དམངས་འཐུས་མི་ཚོགས་ཆེན་རྒྱུན་ལས་ཨུ་ཡོན་ལྷན་ཁང་ངམ་ཡང་ན་ཤང་དང་། མི་རིགས་ཤང་། གྲོང་རྡལ་བཅས་ཀྱི་མི་དམངས་འཐུས་མི་ཚོགས་ཆེན་གྱི་ཀྲུའུ་ཞི་ཚོགས་པས་འཐུས་མིའི་དེ་སྔོན་གྱི་འདེམས་བསྐོའི་ཚན་པའམ་ཡང་ན་དེ་སྔའི་འདེམས་ཁུལ་ལ་བརྡ་ཐོ་གཏོང་རྒྱུ་མ་ཟད། སྤྱི་བསྒྲགས་སྤེལ་རྒྱུ།
དོན་ཚན་བཞི་པ། རིམ་ཁག་མི་དམངས་འཐུས་མི་ཚོགས་ཆེན་གྱི་འཐུས་མིས་རིམ་པ་དེ་གའི་མི་དམངས་འཐུས་མི་ཚོགས་ཆེན་གྱི་ཚོགས་འདུར་མ་ཞུགས་གོང་། ངེས་པར་དུ་རིམ་པ་དེ་གའི་མི་དམངས་འཐུས་མི་ཚོགས་ཆེན་ཐོག་གྲོས་ཞིབ་བྱེད་རྒྱུའི་གྲོས་དོན་ལ་དམིགས་ནས་རྟོག་ཞིབ་དང་བཅར་འདྲི་བྱེད་པ་སོགས་ཀྱི་ཐོག་ནས་མི་དམངས་མང་ཚོགས་ཀྱི་བསམ་འཆར་དང་གྲོས་འཆར་རྒྱ་ཁྱབ་ཏུ་ཉན་ནས་ཚོགས་འདུའི་རིང་འཐུས་མིའི་འགན་འཁྲི་བསྒྲུབ་རྒྱུར་གྲ་སྒྲིག་ཡག་པོ་བྱེད་དགོས།
དོན་ཚན་ལྔ་པ། འཐུས་མིས་བཅའ་ཁྲིམས་ཀྱི་གཏན་འབེབས་ནང་འཁོད་གོ་རིམ་གཞིར་བཟུང་རིམ་པ་དེ་གའི་མི་དམངས་འཐུས་མི་ཚོགས་ཆེན་ལ་རིམ་པ་དེ་གའི་མི་དམངས་འཐུས་མི་ཚོགས་ཆེན་གྱི་འགན་དབང་ཁོངས་སུ་གཏོགས་པའི་གྲོས་གཞིའི་རིགས་འདོན་དབང་ཡོད། གྲོས་གཞིར་ངེས་པར་དུ་རྒྱུ་མཚན་དང་།གཞི་འཛིན་ས། ཇུས་གཞི་བཅས་ཡོད་དགོས། ས་གནས་རང་བཞིན་གྱི་ཁྲིམས་སྲོལ་བཟོ་འབེབས་སམ་ཡང་ན་བཟོ་བཅོས་བྱེད་རྒྱུའི་གྲོས་གཞི་བཏོན་ཚེ་ངེས་པར་དུ་ཁྲིམས་སྲོལ་གྱི་འཆར་ཟིན་དང་།བཟོ་བཅོས་འཆར་ཟིན་ནམ་ཡང་ན་དག་བཅོས་འཆར་ཟིན་མཉམ་དུ་ཡོད་དགོས།
དོན་ཚན་དྲུག་པ། གྲོས་གཞི་འདོན་མཁན་འཐུས་མི་དེ་གྲོས་གཞི་ཞིབ་བཤེར་ཚོགས་འདུའམ་ཡང་ན་མི་དམངས་འཐུས་མི་ཚོགས་ཆེན་ཆེད་དོན་ཨུ་ཡོན་ལྷན་ཁང་གི་གྲོས་གཞི་ཞིབ་བཤེར་གྱི་ཚོགས་འདུར་ཟུར་ཞུགས་བྱེད་པར་གདན་ཞུ་བྱས་ནས་བསམ་འཆར་བཤད་ན་འགྲིག
དོན་ཚན་བདུན་པ། འཐུས་མིས་རིམ་པ་དེ་གའི་མི་དམངས་འཐུས་མི་ཚོགས་ཆེན་གྱི་འདེམས་བསྐོ་ཁག་ལ་ཞུགས་ནས་བཅའ་ཁྲིམས་ཀྱི་གཏན་འབེབས་ནང་འཁོད་གོ་རིམ་ལྟར་འོས་མི་འདོན་དབང་ཡོད་པ་མ་ཟད། ཡིག་ཐོག་ནས་མི་དམངས་འཐུས་མི་ཚོགས་ཆེན་གྱི་ཀྲུའུ་ཞི་ཚོགས་པར་འོས་སྦྱོར་གྱི་རྒྱུ་མཚན་གསལ་བཤད་བྱེད་ཆོག
དོན་ཚན་བརྒྱད་པ། མི་དམངས་འཐུས་མི་ཚོགས་ཆེན་གྱི་ཚོགས་འདུའི་རིང་རྫོང་རིམ་ཡན་གྱི་རིམ་ཁག་མི་དམངས་འཐུས་མི་ཚོགས་ཆེན་གྱི་འཐུས་མིས་བཅའ་ཁྲིམས་ཀྱི་གཏན་འབེབས་ནང་འཁོད་གོ་རིམ་ལྟར་རིམ་པ་དེ་གའི་མི་དམངས་སྲིད་གཞུང་དང་དེའི་ཁོངས་གཏོགས་ལས་དོན་སྡེ་ཚན་དང་། མི་དམངས་ཁྲིམས་ཁང་། མི་དམངས་ཞིབ་དཔྱོད་ཁང་བཅས་ནས་རྩ་ཁྲིམས་དང་།བཅའ་ཁྲིམས། ཁྲིམས་སྲོལ། མི་དམངས་འཐུས་མི་ཚོགས་ཆེན་དང་དེའི་རྒྱུན་ལས་ཨུ་ཡོན་ལྷན་ཁང་གི་གྲོས་ཆོད་དང་གཏན་འབེབས་བཅས་ལག་བསྟར་དོན་འཁྱོལ་བྱེད་པའི་ནང་གནས་པའི་གནད་དོན་གལ་ཆེན་རིགས་ལ་འདྲི་རྩད་གྲོས་གཞི་འདོན་དབང་ཡོད། འདྲི་རྩད་གྲོས་གཞིའི་ནང་ངེས་པར་དུ་འདྲི་རྩད་བྱ་ཡུལ་དང་།འདྲི་རྩད་གནད་དོན་། དེ་བཞིན་ནང་དོན་བཅས་ཁ་གསལ་འབྲི་དགོས། འདྲི་རྩད་གྲོས་གཞི་དེ་མི་དམངས་འཐུས་མི་ཚོགས་ཆེན་གྱི་ཀྲུའུ་ཞི་ཚོགས་པའི་གཏན་འབེབས་གཞིར་བཟུང་འདྲི་རྩད་བྱ་ཡུལ་ལས་ཁུངས་ཀྱི་འགན་འཁུར་མི་སྣར་སྤྲད་ནས་ཚོགས་འདུའི་རིང་ལན་འདེབས་བྱེད་དུ་འཇུག་དགོས། ལན་འདེབས་བྱེད་སྟངས་དེ་མི་དམངས་འཐུས་མི་ཚོགས་ཆེན་གྱི་ཀྲུའུ་ཞི་ཚོགས་པས་གཏན་འཁེལ་བྱེད་རྒྱུ། འདྲི་རྩད་གྲོས་གཞི་འདོན་མཁན་འཐུས་མི་ཕྱེད་ཀ་ཡན་གྱིས་ལན་འདེབས་ལ་མོས་པ་མ་བྱུང་ཚེ་མི་དམངས་འཐུས་མི་ཚོགས་ཆེན་གྱི་ཀྲུའུ་ཞི་ཚོགས་པས་གཏན་འཁེལ་བྱས་པ་བརྒྱུད་འདྲི་རྩད་བྱ་ཡུལ་ལས་ཁུངས་ཀྱིས་བསྐྱར་དུ་ལན་འདེབས་བྱེད་དུ་འཇུག་རྒྱུ།
དོན་ཚན་དགུ་པ། འཐུས་མིས་བཅའ་ཁྲིམས་ཀྱི་གཏན་འབེབས་ནང་འཁོད་ཀྱི་གོ་རིམ་གཞིར་བཟུང་གནས་དབྱུངས་གྲོས་གཞི་འདོན་དབང་ཡོད། གནས་དབྱུངས་གྲོས་གཞི་བཏོན་པའི་ནང་ངེས་པར་དུ་གནས་དབྱུངས་གཏོང་ཡུལ་དང་དེའི་རྒྱུ་མཚན་ཁ་གསལ་འབྲི་དགོས། གནས་དབྱུང་གཏོང་རྒྱུའི་གྲོས་གཞི་བཏོན་པའི་འཐུས་མིས་ཁྲིམས་ལུགས་ལྟར་དག་འབུད་བྱེད་པའི་དབང་ཆ་ཡོད།
དོན་ཚན་བཅུ་པ། རྫོང་རིམ་ཡན་གྱི་རིམ་ཁག་མི་དམངས་འཐུས་མི་ཚོགས་ཆེན་གྱི་འཐུས་མིས་བཅའ་ཁྲིམས་ཀྱི་གཏན་འབེབས་ནང་འཁོད་ཀྱི་གོ་རིམ་གཞིར་བཟུང་དམིགས་བསལ་གནད་དོན་སྐོར་གྱི་བརྟག་དཔྱད་ཨུ་ཡོན་ལྷན་ཁང་སྒྲིག་འཛུགས་བྱེད་རྒྱུའི་གྲོས་འཆར་འདོན་དབང་ཡོད། གྲོས་འཆར་ནང་ངེས་པར་དུ་བརྟག་དཔྱད་བྱ་ཡུལ་དང་། གནད་དོན། ནང་དོན། བླང་བྱ་བཅས་ཁ་གསལ་འབྲི་དགོས་པ་དང་། མི་དམངས་འཐུས་མི་ཚོགས་ཆེན་གྱི་ཀྲུའུ་ཞི་ཚོགས་པས་ཚང་འཛོམས་ཚོགས་འདུའི་ཐོག་གཏན་འཁེལ་བྱེད་རྒྱུར་འབུལ་དགོས། བརྟག་དཔྱད་ཨུ་ཡོན་ལྷན་ཁང་གི་ཁོངས་མི་དེ་མི་དམངས་འཐུས་མི་ཚོགས་ཆེན་གྱི་ཀྲུའུ་ཞི་ཚོགས་པས་འཐུས་མིའི་ཁྲོད་ནས་མིང་འདོན་བྱས་ཏེ་ཚོགས་ཆེན་གྱི་ཚང་འཛོམས་ཚོགས་འདུའི་ཐོག་གྲོས་འཆམ་བྱེད་རྒྱུ།
དོན་ཚན་བཅུ་གཅིག་པ། མི་དམངས་འཐུས་མི་ཚོགས་ཆེན་གྱི་ཚོགས་འདུའི་རིང་འཐུས་མིས་རིམ་པ་དེ་གའི་མི་དམངས་འཐུས་མི་ཚོགས་ཆེན་ཐོག་ཕྱོགས་ཁག་གི་ལས་དོན་ཐད་བསམ་གྲོས་དང་སྐྱོན་བརྫོད། བསམ་འཆར་བཅས་འདོན་དབང་ཡོད། འཐུས་མིས་རིམ་པ་དེ་གའི་མི་དམངས་འཐུས་མི་ཚོགས་ཆེན་གྱི་ཚོགས་འདུ་གྲོལ་རིང་རིམ་པ་དེ་གའི་མི་དམངས་འཐུས་མི་ཚོགས་ཆེན་རྒྱུན་ལས་ཨུ་ཡོན་ལྷན་ཁང་ངམ་ཡང་ན་ཤང་དང་མི་རིགས་ཤང་། གྲོང་རྡལ་གྱི་མི་དམངས་འཐུས་མི་ཚོགས་པར་ཕྱོགས་ཁག་གི་ལས་དོན་ཐད་ཀྱི་བསམ་གྲོས་དང་སྐྱོན་བརྗོད། བསམ་འཆར་འདོན་དབང་ཡོད། འཐུས་མིས་བཏོན་པའི་གྲོས་འཆར་དང་། སྐྱོན་བརྗོད། བསམ་འཆར་བཅས་ངེས་པར་དུ་ཁ་གསལ་ཞིབ་ཕྲ་དང་།དངོས་ཡོད་ཀྱི་གནས་ཚུལ་དང་གནད་དོན་མཚོན་རྒྱུ་གཙོ་བོར་འཛིན་དགོས།
དོན་ཚན་བཅུ་གཉིས་པ། རྫོང་རིམ་ཡན་གྱི་མི་དམངས་འཐུས་མི་ཚོགས་ཆེན་རྒྱུན་ལས་ཨུ་ཡོན་ལྷན་ཁང་དང་ཤང་དང་། མི་རིགས་ཤང་། གྲོང་རྡལ་བཅས་ཀྱི་མི་དམངས་འཐུས་མི་ཚོགས་ཆེན་གྱི་ཀྲུའུ་ཞི་ཚོགས་པས་རིམ་པ་དེ་གའི་མི་དམངས་འཐུས་མི་ཚོགས་ཆེན་གྱི་འཐུས་མི་སྒྲིག་འཛུགས་བྱས་ནས་འཐུས་མིའི་གྲོས་འཆར་དང་། སྐྱོན་བརྗོད། བསམ་འཆར་བཅས་ཀྱི་གཉེར་སྒྲུབ་ལས་དོན་ལ་ཞིབ་བཤེར་དང་ལྟ་སྐུལ་བྱེད་ཆོག
དོན་ཚན་བཅུ་གསུམ་པ། རྫོང་རིམ་ཡན་གྱི་རིམ་ཁག་མི་དམངས་འཐུས་མི་ཚོགས་ཆེན་རྒྱུན་ལས་ཨུ་ཡོན་ལྷན་ཁང་གིས་རིམ་པ་དེ་གའི་མི་དམངས་འཐུས་མི་ཚོགས་ཆེན་གྱི་འཐུས་མི་སྒྲིག་འཛུགས་བྱས་ནས་ཚོགས་འདུ་གྲོལ་བའི་རིང་གི་བྱེད་སྒོ་སྤེལ་རྒྱུ་དང་། རང་ལས་རིམ་པ་གཅིག་གིས་མཐོ་བའི་མི་དམངས་འཐུས་མི་ཚོགས་ཆེན་རྒྱུན་ལས་ཨུ་ཡོན་ལྷན་ཁང་གི་མངགས་བཅོལ་ལྟར་རིམ་པ་དེ་གའི་མི་དམངས་འཐུས་མི་ཚོགས་ཆེན་ནས་བདམས་ཐོན་བྱུང་བའི་རང་ལས་རིམ་པ་གཅིག་གིས་མཐོ་བའི་མི་དམངས་འཐུས་མི་ཚོགས་ཆེན་གྱི་འཐུས་མི་སྒྲིག་འཛུགས་བྱས་ནས་ཚོགས་འདུ་གྲོལ་བའི་རིང་གི་བྱེད་སྒོ་སྤེལ་རྒྱུ། ཤང་དང་མི་རིགས་ཤང་། གྲོང་རྡལ་མི་དམངས་འཐུས་མི་ཚོགས་ཆེན་ཀྲུའུ་ཞི་དང་ཀྲུའུ་ཞི་གཞོན་པས་ཀྲུའུ་ཞི་ཚོགས་པའི་བཀོད་སྒྲིག་གཞིར་བཟུང་རིམ་པ་དེ་གའི་མི་དམངས་འཐུས་མི་ཚོགས་ཆེན་གྱི་འཐུས་མི་ཚོགས་འདུ་གྲོལ་རིང་གི་བྱེད་སྒོ་སྒྲིག་འཛུགས་བྱེད་འགན་ཁུར་རྒྱུ། རང་སྐྱོང་ལྗོངས་མི་དམངས་འཐུས་མི་ཚོགས་ཆེན་རྒྱུན་ལས་ཨུ་ཡོན་ལྷན་ཁང་གི་ས་གནས་ལས་དོན་ཨུ་ཡོན་ལྷན་ཁང་གིས་རང་སྐྱོང་ལྗོངས་མི་དམངས་འཐུས་མི་ཚོགས་ཆེན་རྒྱུན་ལས་ཨུ་ཡོན་ལྷན་ཁང་གི་བཀོད་སྒྲིག་གཞིར་བཟུང་ས་གནས་དེ་གའི་རྫོང་རིམ་མི་དམངས་འཐུས་མི་ཚོགས་ཆེན་རྒྱུན་ལས་ཨུ་ཡོན་ལྷན་ཁང་ནས་ཚོགས་འདུ་གྲོལ་བའི་རིང་གི་བྱེད་སྒོ་སྤེལ་རྒྱུར་མཛུབ་ཁྲིད་བྱེད་འགན་འཁུར་དགོས།
དོན་ཚན་བཅུ་བཞི་པ། རྫོང་རིམ་པ་ཡན་གྱི་རིམ་པ་ཁག་གི་མི་དམངས་འཐུས་མི་ཚོགས་ཆེན་གྱི་འཐུས་མིས་རིམ་པ་དེ་གའམ་ཡང་ན་འོག་རིམ་མི་དམངས་འཐུས་མི་ཚོགས་ཆེན་རྒྱུན་ལས་ཨུ་ཡོན་ལྷན་ཁང་གི་སྒྲིག་འཛུགས་སམ་ཡང་ན་གཞོགས་འདེགས་འོག་དང་། ཤང་དང་མི་རིགས་ཤང་། གྲོང་རྡལ་མི་དམངས་འཐུས་མི་ཚོགས་ཆེན་གྱི་འཐུས་མིས་རིམ་པ་དེ་གའི་མི་དམངས་འཐུས་མི་ཚོགས་ཆེན་ཀྲུའུ་ཞི་ཚོགས་པའི་སྒྲིག་འཛུགས་སམ་ཡང་ན་གཞོགས་འདེགས་འོག་སྒྲིག་འཛུགས་བྱེད་བདེ་བ་དང་བྱེད་སྒོ་སྤེལ་བདེ་བའི་རྩ་དོན་གཞིར་བཟུང་འཐུས་མིའི་ཚོགས་ཆུང་བྱེད་སྒོ་སྤེལ་རྒྱུ། རྫོང་རིམ་པ་ཡན་གྱི་རིམ་པ་ཁག་གི་མི་དམངས་འཐུས་མི་ཚོགས་ཆེན་གྱི་འཐུས་མིས་འོག་རིམ་མི་དམངས་འཐུས་མི་ཚོགས་ཆེན་གྱི་འཐུས་མིའི་བྱེད་སྒོའི་ནང་ཞུགས་ཆོག
དོན་ཚན་བཅོ་ལྔ་པ། འཐུས་མིས་ངེས་པར་དུ་རིམ་པ་དེ་གའི་མི་དམངས་འཐུས་མི་ཚོགས་ཆེན་རྒྱུན་ལས་ཨུ་ཡོན་ལྷན་ཁང་དང་། ཆེད་དོན་ཨུ་ཡོན་ལྷན་ཁང་ཁག རྒྱུན་ལས་ཨུ་ཡོན་ལྷན་ཁང་གི་དོན་བྱེད་ལས་ཁུངས་དང་། ལས་ཀའི་ཚན་པ། ཡང་ན་ཤང་དང། མི་རིགས་ཤང་། གྲོང་རྡལ་བཅས་ཀྱི་མི་དམངས་འཐུས་མི་ཚོགས་ཆེན་གྱི་ཀྲུའུ་ཞི་དང་ཀྲུའུ་ཞི་གཞོན་པ་བཅས་ཀྱིས་སྒྲིག་འཛུགས་བྱས་པའི་འཐུས་མིའི་བྱེད་སྒོར་ཧུར་ཐག་ཞུགས་དགོས། རྒྱུ་རྐྱེན་ཐོན་པའི་རྐྱེན་གྱིས་ཞུགས་མ་ཐུབ་ཚེ་ངེས་པར་དུ་བྱེད་སྒོ་སྒྲིག་འཛུགས་བྱེད་མཁན་ལས་ཁུངས་ལ་དགོངས་པ་ཞུ་དགོས།
དོན་ཚན་བཅུ་དྲུག་པ། འཐུས་མིའི་ཚོགས་ཆུང་གི་བྱེད་སྒོའི་ནང་དོན་གཙོ་བོ་ནི།
(གཅིག) རྩ་ཁྲིམས་དང་བཅའ་ཁྲིམས། ཁྲིམས་སྲོལ། རིམ་པ་དེ་ག་དང་གོང་རིམ་མི་དམངས་འཐུས་མི་ཚོགས་ཆེན་གྱི་ཆོགས་འདུའི་དགོངས་དོན་སློབ་སྦྱོང་དང་དྲིལ་བསྒྲགས་བྱེད་རྒྱུ་དང་།
(གཉིས) བཅའ་ཁྲིམས་དང་། ཁྲིམས་སྲོལ། རིམ་པ་དེ་གའི་མི་དམངས་འཐུས་མི་ཚོགས་ཆེན་དང་དེའི་རྒྱུན་ལས་ཨུ་ཡོན་ལྷན་ཁང་གི་གྲོས་ཆོད་དང་གཏན་འབེབས་ལག་བསྟར་བྱས་ཚུལ་ལ་དམིགས་ནས་བརྟག་དཔྱད་དང་། ཞིབ་བཤེར། རྟོག་ཞིབ་བཅས་བྱེད་རྒྱུ།
(གསུམ) མི་དམངས་མང་ཚོགས་དང་འབྲེལ་གཏུག་བྱེད་པ་དང་། འདེམས་དམངས་ལ་བཅར་འདྲི་བྱེད་པར་འགྲོ་བ། ཁོང་ཚོའི་བསམ་འཆར་དང་། གྲོས་འཆར། རེ་བ་བཅས་ཉན་ནས་བསྡུ་རུབ་བྱེད་རྒྱུ།
(བཞི) འཐུས་མིའི་ལས་ཀའི་ཉམས་མྱོང་སློབ་སྦྱོང་དང་སྤེལ་རེས་བྱེད་རྒྱུ།
(ལྔ)རིམ་པ་དེ་གའི་མི་དམངས་འཐུས་མི་ཚོགས་ཆེན་རྒྱུན་ལས་ཨུ་ཡོན་ལྷན་ཁང་དང་།རང་སྐྱོང་ལྗོངས་མི་དམངས་འཐུས་མི་ཚོགས་ཆེན་རྒྱུན་ལས་ཨུ་ཡོན་ལྷན་ཁང་གི་ས་གནས་ལས་དོན་ཨུ་ཡོན་ལྷན་ཁང་ངམ་ཡང་ན་ཤང་དང་། མི་རིགས་ཤང་། གྲོང་རྡལ་བཅས་ཀྱི་མི་དམངས་འཐུས་མི་ཚོགས་ཆེན་གྱི་ཀྲུའུ་ཞི་ཚོགས་པ་བཅས་ཀྱིས་བཀོད་སྒྲིག་བྱས་པའི་བྱེད་སྒོ་གཞན་དག་ནང་ཞུགས་དགོས་པ་བཅས་སོ།
དོན་ཚན་བཅུ་བདུན་པ། འཐུས་མིས་ངེས་པར་དུ་རིམ་པ་དེ་གའི་མི་དམངས་འཐུས་མི་ཚོགས་ཆེན་རྒྱུན་ལས་ཨུ་ཡོན་ལྷན་ཁང་ངམ་ཡང་ན་ཤང་དང་། མི་རིགས་ཤང་། གྲོང་རྡལ་བཅས་ཀྱི་མི་དམངས་འཐུས་མི་ཚོགས་ཆེན་གྱི་ཀྲུའུ་ཞི་ཚོགས་པའི་བཀོད་སྒྲིག་ལྟར་རིམ་པ་དེ་གའི་མི་དམངས་འཐུས་མི་ཚོགས་ཆེན་གྱི་ཚོགས་འདུའི་ཐོག་གྲོས་ཞིབ་བྱེད་རྒྱུའི་གྲོས་དོན་ཁག་དང་། དེ་བཞིན་དཔལ་འབྱོར་དང་སྤྱི་ཚོགས་གོང་འཕེལ་གཏོང་རྒྱུ་དང་མི་དམངས་མང་ཚོགས་ཀྱིས་དོ་ཁུར་བྱེད་པའི་གླེང་ཆ་ཆེ་བ་དང་དཀའ་གནད་ཆེ་བའི་གནད་དོན་ལ་མིགས་ཏེ་རིམ་པ་དེ་གའམ་ཡང་ན་འོག་རིམ་རྒྱལ་ཁབ་ལས་ཁུངས་དང་འབྲེལ་ཡོད་ཚན་པར་བརྟག་ཞིབ་དང་རྟོག་ཞིབ་བྱེད་དགོས། འཐུས་མིས་འཐུས་མིའི་ལག་ཁྱེར་བཏགས་ནས་རང་སར་རྟོག་ཞིབ་བྱས་ན་འགྲིག རྫོང་རིམ་ཡན་གྱི་རིམ་ཁག་མི་དམངས་འཐུས་མི་ཚོགས་ཆེན་རྒྱུན་ལས་ཨུ་ཡོན་ལྷན་ཁང་དང་། ཤང་དང་། མི་རིགས་ཤང་། གྲོང་རྡལ་བཅས་ཀྱི་མི་དམངས་འཐུས་མི་ཚོགས་ཆེན་གྱི་ཀྲུའུ་ཞི་ཚོགས་པས་འཐུས་མིའི་རེ་འདུན་གཞིར་བཟུང་རིམ་པ་དེ་གའམ་ཡང་ན་གོང་རིམ་མི་དམངས་འཐུས་མི་ཚོགས་ཆེན་གྱི་འཐུས་མིར་འབྲེལ་བ་བྱས་ཏེ་འཐུས་མིའི་ལག་ཁྱེར་བཏགས་ནས་རང་སར་རྟོག་ཞིབ་བྱེད་རྒྱུའི་བཀོད་སྒྲིག་བྱེད་རྒྱུ། འཐུས་མིས་ལྟ་ཞིབ་བྱེད་སྐབས་ལྟ་ཞིབ་བྱ་ཡུལ་ཚན་པར་བསམ་གྲོས་དང་སྐྱོན་བརྗོད། བསམ་འཆར་བཏོན་ན་འགྲིག འོན་ཀྱང་གནད་དོན་ཐད་ཀར་ཐག་གཅོད་བྱེད་རྒྱུ་མེད། དོན་ཚན་བཅོ་བརྒྱད་པ། འཐུས་མིས་བརྟག་ཞིབ་དང་རྟོག་ཞིབ་བྱེད་སྐབས་འབྲེལ་ཡོད་རྒྱལ་ཁབ་ལས་ཁུངས་དང་དེ་བཞིན་འབྲེལ་ཡོད་ཚན་པའི་འགན་འཁུར་བས་ངེས་པར་དུ་འཐུས་མིའི་གྲོས་འཆར་དང་། སྐྱོན་བརྗོད། བསམ་འཆར་བཅས་ཉན་དགོས་པ་མ་ཟད་འདྲི་བར་ལན་འདེབས་དགོས། འཐུས་མིས་རྟོག་ཞིབ་ནང་ཞུགས་ནས་བཟོས་པའི་སྙན་ཞུ་དེ་རིམ་པ་དེ་གའི་མི་དམངས་འཐུས་མི་ཚོགས་ཆེན་རྒྱུན་ལས་ཨུ་ཡོན་ལྷན་ཁང་གི་དོན་བྱེད་ལས་ཁུངས་སམ་ཡང་ན་ཤང་དང་། མི་རིགས་ཤང་། གྲོང་རྡལ་བཅས་ཀྱི་མི་དམངས་འཐུས་མི་ཚོགས་ཆེན་གྱི་ཀྲུའུ་ཞི་ཚོགས་པས་འབྲེལ་ཡོད་ལས་ཁུངས་སམ་ཡང་ན་རྩ་འཛུགས་ལ་བརྒྱུད་སྤྲོད་བྱེད་དགོས། སྙན་ཞུའི་ནང་བཏོན་པའི་གྲོས་འཆར་དང་། སྐྱོན་བརྗོད། བསམ་འཆར་བཅས་ལ་ཞིབ་འཇུག་ཐག་གཅོད་ཇི་ལྟར་བྱས་ཚུལ་དེ་ངེས་པར་དུ་འཐུས་མིར་འདི་བྱས་བརྡ་ལན་སྤྲོད་དགོས།
དོན་ཚན་བཅུ་དགུ་པ། འཐུས་མིས་བརྟག་ཞིབ་དང་རྟོག་ཞིབ་བྱེད་པའི་ནང་ཞུགས་སྐབས་འཐུས་མི་རང་ཉིད་དམ་ཡང་ན་རང་གི་གཉེན་ཉེ་དང་འབྲེལ་བ་ཡོད་པའི་གྱོ ད་གཞི་དང་། དེ་བཞིན་འཐུས་མི་རང་ཉིད་དམ་ཡང་ན་རང་གི་གཉེན་ཉེ་དང་ཁེ་གྱོ ང་འབྲེལ་བ་ཡོད་པའི་གནད་དོན་གཞག་དག་འཕྲད་ཚེ་ངེས་པར་དུ་གཡོལ་དགོས།
དོན་ཚན་ཉི་ཤུ་པ། རིམ་ཁག་མི་དམངས་འཐུས་མི་ཚོགས་ཆེན་གྱི་འཐུས་མིའི་མི་གྲངས་ལྔ་ཆ་གཅིག་ཡན་གྱིས་མིང་མཉམ་ཐོག་ནས་རིམ་པ་དེ་གའི་མི་དམངས་འཐུས་མི་ཚོགས་ཆེན་གྱི་ཚོགས་འདུ་སྐབས་འཕྲལ་སྐོང་འཚོག་བྱེད་རྒྱུའི་བསམ་གྲོས་འདོན་ཆོག
དོན་ཚན་ཉེར་གཅིག་པ། འཐུས་མིས་རིམ་པ་དེ་གའི་མི་དམངས་འཐུས་མི་ཚོགས་ཆེན་རྒྱུན་ལས་ཨུ་ཡོན་ལྷན་ཁང་ངམ་ཡང་ན་ཤང་དང་། མི་རིགས་ཤང་། གྲོང་རྡལ་བཅས་ཀྱི་མི་དམངས་འཐུས་མི་ཚོགས་ཆེན་གྱི་ཀྲུའུ་ཞི་ཚོགས་པའི་སྒྲིག་འཛུགས་བཀོད་སྒྲིག་ལྟར་འཐུས་མིའི་དཔྱད་མོལ་དང་། ཁྲིམས་སྒྱུར་ཞིབ་བཤེར། ལས་ཀའི་ཞིབ་བཤེར་བཅས་བྱེད་པའི་ནང་ཞུགས་དགོས། དཔྱད་བསྡུར་དང་ཞིབ་བཤེར་བྱ་ཡུལ་གྱི་རྒྱལ་ཁབ་ལས་ཁུངས་དང་ཚན་པས་ངེས་པར་དུ་འཐུས་མིར་གནས་ཚུལ་ཇི་མ་ཇི་བཞིན་ངོ་སྤྲོད་ཞུས་ཐོག་འབྲེལ་ཡོད་དཔྱད་གཞི་མཁོ་འདོན་བྱེད་དགོས་པ་དང་། འཐུས་མིའི་བསམ་འཆར་ཉན་དགོས་པ་མ་ཟད་འཐུས་མིས་དཔྱད་བསྡུར་དང་ཞིབ་བཤེར་བྱས་ནས་བཏོན་པའི་གྲོས་འཆར་དང་། སྐྱོན་བརྗོད། བསམ་འཆར་བཅས་ལ་གཞིགས་ནས་བཅོས་སྒྲིག་བྱེད་དགོས།
དོན་ཚན་ཉེར་གཉིས་པ། རང་སྐྱོང་ལྗོངས་རིམ་ཁག་མི་དམངས་འཐུས་མི་ཚོགས་ཆེན་གྱི་འཐུས་མིས་མི་དམངས་འཐུས་མི་ཚོགས་ཆེན་གྱི་ཚོགས་འདུ་འདྲ་མིན་ཐོག་གི་གཏམ་བཤད་དང་བརྡས་ཆོད་རིགས་ལ་བཅའ་ཁྲིམས་ཀྱི་བདའ་འདེད་གཏོང་རྒྱུ་མིན།
དོན་ཚན་ཉེར་གསུམ་པ། རིམ་པ་དེ་གའི་མི་དམངས་འཐུས་མི་ཚོགས་ཆེན་གྱི་ཀྲུའུ་ཞི་ཚོགས་པའི་བཀའ་འཁྲོལ་མ་ཐོབ་པ་དང་། རིམ་པ་དེ་གའི་མི་དམངས་འཐུས་མི་ཚོགས་ཆེན་གྲོལ་བའི་རིང་རིམ་པ་དེ་གའི་མི་དམངས་འཐུས་མི་ཚོགས་ཆེན་རྒྱུན་ལས་ཨུ་ཡོན་ལྷན་ཁང་གི་བཀའ་འཁྲོལ་མ་ཐོབ་ཚེ་རྫོང་རིམ་ཡན་གྱི་རིམ་ཁག་མི་དམངས་འཐུས་མི་ཚོགས་ཆེན་གྱི་འཐུས་མི་འཛིན་བཟུང་ངམ་ཡང་ན་ཉེས་དོན་འདྲི་གཅོད་ཕོག་གི་མེད། གལ་ཏེ་ད་ལྟའི་ཉེས་ཅན་པ་ཡིན་པའི་རྐྱེན་གྱིས་བཀག་ཉར་བྱེད་དགོས་ཚེ་བཀག་ཉར་བྱེད་མཁན་ལས་ཁུངས་ཀྱིས་ངེས་པར་དུ་འཕྲལ་མར་རིམ་པ་དེ་གའི་མི་དམངས་འཐུས་མི་ཚོགས་ཆེན་གྱི་ཀྲུའུ་ཞི་ཚོགས་པའམ་ཡང་ན་མི་དམངས་འཐུས་མི་ཚོགས་ཆེན་རྒྱུན་ལས་ཨུ་ཡོན་ལྷན་ཁང་ལ་སྙན་སེང་ཞུ་དགོས། རྫོང་རིམ་པ་ཡན་གྱི་རིམ་ཁག་མི་དམངས་འཐུས་མི་ཚོགས་ཆེན་གྱི་འཐུས་མིར་གལ་ཏེ་བཅའ་ཁྲིམས་ཀྱི་གཏན་འབེབས་བཞིན་མི་ལུས་རང་དབང་ལ་ཚོད་འཛིན་བྱེད་པའི་བྱ་ཐབས་གཞན་དག་སྤྱོད་དགོས་ཚེ་ངེས་པར་དུ་རིམ་པ་དེ་གའི་མི་དམངས་འཐུས་མི་ཚོགས་ཆེན་གྱི་ཀྲུའུ་ཞི་ཚོགས་པའམ་ཡང་ན་མི་དམངས་འཐུས་མི་ཚོགས་ཆེན་རྒྱུན་ལས་ཨུ་ཡོན་ལྷན་ཁང་གི་བཀའ་འཁྲོལ་ཐོབ་དགོས།
མི་དམངས་འཐུས་མི་ཚོགས་ཆེན་གྱི་ཀྲུའུ་ཞི་ཚོགས་པའམ་ཡང་ན་རྒྱུན་ལས་ཨུ་ཡོན་ལྷན་ཁང་གིས་འབྲེལ་ཡོད་ལས་ཁུངས་ནས་དོན་ཚན་འདིའི་གཏན་འབེབས་གཞིར་བཟུང་བཀའ་འཁྲོལ་ཡོང་བའི་རེ་འདུན་ཞུས་པར་བདག་སྤྲོད་བྱེད་དགོས་ཚེ་ངེས་པར་དུ་འཐུས་མིས་མི་དམངས་འཐུས་མི་ཚོགས་ཆེན་གྱི་ཚོགས་འདུ་འདྲ་མིན་ཐོག་སྤེལ་བའི་གཏམ་བཤད་དང་བརྡས་ཆོད་ལ་བཅའ་ཁྲིམས་ཀྱི་བདའ་འདེད་བཏང་བ་ཡིན་མིན་དང་། ཡང་ན་འཐུས་མིས་གྲོས་འཆར་དང་། སྐྱོན་བརྗོད། བསམ་འཆར་བཏོན་པ་སོགས་ལས་འགན་སྒྲུབ་པའི་བྱ་སྤྱོད་རིགས་གཞན་དག་ལ་རྡུང་རྡེག་འཁོན་ལན་སློག་པའི་གནས་ཚུལ་ཡོད་མེད་ཞིབ་བཤེར་བྱེད་དགོས་པ་མ་ཟད། དེ་གཞིར་བཟུང་ནས་བདག་སྤྲོད་བྱེད་མིན་གཏན་འཁེལ་བྱེད་དགོས། ཤང་དང་། མི་རིགས་ཤང་། གྲོང་རྡལ་བཅས་ཀྱི་མི་དམངས་འཐུས་མི་ཚོགས་ཆེན་གྱི་འཐུས་མིར་གལ་ཏེ་འཛིན་བཟུང་དང་ཉེས་དོན་འདྲི་གཅོད་ཕོག་པའམ་ཡང་ན་བཅའ་ཁྲིམས་ཀྱི་གཏན་འབེབས་བཞིན་མི་ལུས་རང་དབང་ལ་ཚོད་འཛིན་བྱེད་པའི་བྱ་ཐབས་གཞན་དག་སྤྱོད་རྒྱུ་ཡིན་ཚེ་དེ་ལག་བསྟར་བྱེད་མཁན་ལས་ཁུངས་ཀྱིས་ངེས་པར་དུ་ཤང་དང་། མི་རིགས་ཤང་། གྲོང་རྡལ་བཅས་ཀྱི་མི་དམངས་འཐུས་མི་ཚོགས་ཆེན་ལ་འཕྲལ་མར་སྙན་སེང་ཞུ་དགོས། འཐུས་མི་བཀག་ཉར་དོ་དམ་བྱེད་པའམ་ཡང་ན་འཐུས་མིའི་མི་ལུས་རང་དབང་ལ་ཚོད་འཛིན་ཕོག་སྐབས་འཐུས་མིས་ངེས་པར་དུ་རང་འགུལ་ངང་རང་ཉིད་འཐུས་མི་ཡིན་ལུགས་གསལ་པོ་ཤོད་དགོས་པ་མ་ཟད་རིམ་པ་དེ་གའི་མི་དམངས་འཐུས་མི་ཚོགས་ཆེན་གྱི་ཀྲུའུ་ཞི་ཚོགས་པའམ་ཡང་ན་མི་དམངས་འཐུས་མི་ཚོགས་ཆེན་རྒྱུན་ལས་ཨུ་ཡོན་ལྷན་ཁང་དང་། ཤང་དང་། མི་རིགས་ཤང་། གྲོང་རྡལ་བཅས་ཀྱི་མི་དམངས་འཐུས་མི་ཚོགས་ཆེན་གམ་ཡང་ན་ཀྲུའུ་ཞི་ཚོགས་པ་བཅས་ལ་གནས་ཚུལ་གསལ་ཞུ་བྱེད་དབང་ཡོད།
དོན་ཚན་ཉེར་བཞི་པ། དེ་སྔའི་འདེམས་ཁུལ་གྱི་འདེམས་དམངས་སམ་ཡང་ན་དེ་སྔའི་འདེམས་བསྐོའི་ཚན་པས་འཐུས་མིར་ལྟ་སྐུལ་བྱེད་རྒྱུ། འཐུས་མིས་དེ་སྔའི་འདེམས་ཁུལ་འདེམས་དམངས་སམ་ཡང་ན་དེ་སྔའི་འདེམས་ཁུལ་ཚན་པ་དང་འབྲེལ་གཏུགས་དམ་ཟབ་བྱས་ནས་ཞུགས་མོལ་དང་བཅར་འདྲི། ངོ་བཅར་སྣེ་ལེན་སོགས་ཐབས་ལམ་སྣ་ཚོགས་སྤྱད་དེ་འདེམས་དམངས་ཀྱི་བསམ་འཆར་དང་རེ་བ་ཉན་པ་དང་གོང་ཞུ་བྱེད་རྒྱུ་དང་། དེ་སྔའི་འདེམས་ཁུལ་གྱི་འདེམས་དམངས་སམ་ཡང་ན་དེ་སྔའི་འདེམས་བསྐོ་ཚན་པས་འཐུས་མིའི་ལས་དོན་དང་འཐུས་མིའི་བྱེད་སྒོའི་ཐད་ཀྱི་འདྲི་རྩད་ལ་ལན་འདེབས་དང་ལྟ་སྐུལ་དང་ལེན་བྱེད་རྒྱུ། འདེམས་དམངས་ནས་ཐད་ཀར་བདམས་པའི་འཐུས་མིས་ཐབས་ལམ་སྣ་ཚོགས་སྤྱད་དེ་དེ་སྔའི་འདེམས་ཁུལ་གྱི་འདེམས་དམངས་ལ་འགན་སྒྲུབ་ཚུལ་སྙན་ཞུ་བྱེད་དགོས། རྫོང་རིམ་པའི་མི་དམངས་འཐུས་མི་ཚོགས་ཆེན་རྒྱུན་ལས་ཨུ་ཡོན་ལྷན་ཁང་དང་། ཤང་དང་མི་རིགས་ཤང་། གྲོང་རྡལ་མི་དམངས་འཐུས་མི་ཚོགས་ཆེན་ཀྲུའུ་ཞི་ཚོགས་པས་དུས་བཀག་ནང་རིམ་པ་དེ་གའི་མི་དམངས་འཐུས་མི་ཚོགས་ཆེན་གྱི་འཐུས་མིས་དེ་སྔའི་འདེམས་ཁུལ་གྱི་འདེམས་དམངས་ལ་འགན་སྒྲུབ་ཚུལ་སྙན་ཞུ་བྱེད་རྒྱུ་སྒྲིག་འཛུགས་བྱེད་རྒྱུ། འཐུས་མི་དེ་སྔའི་འདེམས་ཁུལ་ནང་གནད་སྡོད་མ་བྱས་པའམ་ཡང་ན་དེ་སྔའི་འདེམས་བསྐོའི་ཚན་པར་ལས་ཀ་མ་བྱས་ན་འོས་འཚམ་སྐབས་དེ་སྔའི་འདེམས་ཁུལ་ལམ་ཡང་ན་དེ་སྔའི་འདེམས་བསྐོའི་ཚན་པའི་འཐུས་མིའི་བྱེད་སྒོའི་ནང་ཞུགས་དགོས།
དོན་ཚན་ཉེར་ལྔ་པ། རྫོང་རིམ་པ་ཡན་གྱི་རིམ་པ་ཁག་གི་མི་དམངས་འཐུས་མི་ཚོགས་ཆེན་གྱི་འཐུས་མི་རིམ་པ་དེ་གའི་མི་དམངས་འཐུས་མི་ཚོགས་ཆེན་རྒྱུན་ལས་ཨུ་ཡོན་ལྷན་ཁང་གི་ཚོགས་འདུ་དང་རིམ་པ་དེ་གའི་མི་དམངས་འཐུས་མི་ཚོགས་ཆེན་གྱི་ཆེད་དོན་ཨུ་ཡོན་ལྷན་ཁང་གི་ཚོགས་འདུར་ཟུར་ཞུགས་དང་། རིམ་པ་དེ་གའི་མི་དམངས་འཐུས་མི་ཚོགས་ཆེན་རྒྱུན་ལས་ཨུ་ཡོན་ལྷན་ཁང་ནས་སྒྲིག་འཛུགས་བྱས་པའི་ཁྲིམས་སྒྱུར་ཞིབ་བཤེར་ཚོགས་ཆུང་དང་དེ་མིན་བྱེད་སྒོར་ཞུགས་རྒྱུ་གདན་ཞུ་བྱེད་ཆོག ཤང་དང་མི་རིགས་ཤང་། གྲོང་རྡལ་གྱི་མི་དམངས་འཐུས་མི་ཚོགས་ཆེན་གྱི་འཐུས་མི་རིམ་པ་དེ་གའི་མི་དམངས་འཐུས་མི་ཚོགས་ཆེན་གྱི་ཀྲུའུ་ཞི་ཚོགས་པས་སྒྲིག་འཛུགས་བྱས་པའི་ཁྲིམས་སྒྱུར་ཞིབ་བཤེར་ཚོགས་ཆུང་དང་དེ་མིན་བྱེད་སྒོར་ཞུགས་ཆོག
དོན་ཚན་ཉེར་དྲུག་པ། འཐུས་མི་རིམ་པ་དེ་གའི་མི་དམངས་འཐུས་མི་ཚོགས་ཆེན་གྱི་ཚོགས་འདུར་ཞུགས་སྐབས་དང་། ཚོགས་འདུ་གྲོལ་བའི་རིང་རྟོག་ཞིབ་དང་ཁྲིམས་སྒྱུར་ཞིབ་བཤེར། དཔྱད་མོལ་བཅས་ལ་ཞུགས་པ། ཚོགས་འདུར་ཟུར་ཞུགས། འཐུས་མིའི་ཚོགས་ཆུང་གི་བྱེད་སྒོའི་ནང་ཞུགས་པ་བཅས་ཀྱི་སྐབས་སུ་འཐུས་མི་གནས་སའི་ཚན་པས་ངེས་པར་དུ་འཐུས་མིར་དུས་ཚོད་འདང་ངེས་སྤྲོད་དགོས་པ་མ་ཟད། དེ་རྒྱུན་ལྡན་གྱི་ལས་ཀར་ཞུགས་པ་དང་ཁྱད་མེད་དུ་བརྩིས་ནས་གླ་ཕོགས་དང་། བྱ་དགའི་དངུལ། ཕན་བདེ། ཐོབ་ཐང་གཞན་དག་བཅས་ཀྱང་སྤྲོད་དགོས། གླ་ཕོགས་ཀྱི་ཡོང་སྒོ་གཏན་འཇགས་མེད་པའི་འཐུས་མིས་འགན་འཁྲི་བསྒྲུབ་སྐབས་རིམ་པ་དེ་གའི་ནོར་སྲིད་ནས་ངེས་པར་དུ་ཁ་གསབ་རོགས་དངུལ་སྤྲོད་དགོས།
དོན་ཚན་ཉེར་བདུན་པ། འཐུས་མིའི་བྱེད་སྒོའི་འགྲོ་གྲོན་དེ་ལོ་རེར་རིམ་པ་ཁག་གི་མི་དམངས་འཐུས་མི་ཚོགས་ཆེན་རྒྱུན་ལས་ཨུ་ཡོན་ལྷན་ཁང་ངམ་ན་ཤང་དང་མི་རིགས་ཤང་། གྲོང་རྡལ་མི་དམངས་འཐུས་མི་ཚོགས་ཆེན་ཀྲུའུ་ཞི་ཚོགས་པས་དོན་དངོས་ཀྱི་དགོས་མཁོར་གཞིགས་ནས་འཆར་གཞི་བཏོན་ཏེ་རིམ་པ་དེ་གའི་སྔོན་རྩིས་ནང་འཇོག་རྒྱུ། ཤང་རིམ་པའི་ནོར་སྲིད་མེད་ན་རྫོང་རིམ་པའི་ནོར་སྲིད་སྔོན་རྩིས་ནང་བཞག་ནས་ནོར་སྲིད་སྡེ་ཚན་ནས་གཏོང་སྤྲོད་བྱས་ཏེ་ཆེད་དངུལ་ཆེད་སྤྱོད་བྱེད་རྒྱུ།
དོན་ཚན་ཉེར་བརྒྱད་པ། རྫོང་རིམ་པ་ཡན་གྱི་རིམ་ཁག་མི་དམངས་འཐུས་མི་ཚོགས་ཆེན་རྒྱུན་ལས་ཨུ་ཡོན་ལྷན་ཁང་གི་དོན་བྱེད་ལས་ཁུངས་དང་། ལས་ཀའི་ལས་ཁུངས། དེ་བཞིན་ཤང་དང་། མི་རིགས་ཤང་། གྲོང་རྡལ་བཅས་ཀྱི་མི་དམངས་འཐུས་མི་ཚོགས་ཆེན་གྱི་ཀྲུའུ་ཞི་ཚོགས་པས་ངེས་པར་དུ་འཐུས་མིའི་འགན་འཁྲི་བསྒྲུབ་རྒྱུར་ཞབས་འདེགས་ཞུ་དགོས། རྫོང་རིམ་ཡན་གྱི་རིམ་ཁག་མི་དམངས་འཐུས་མི་ཚོགས་ཆེན་རྒྱུན་ལས་ཨུ་ཡོན་ལྷན་ཁང་གི་དོན་བྱེད་ལས་ཁུངས་དང་ལས་ཀའི་ལས་ཁུངས། དེ་བཞིན་ཤང་དང་། མི་རིགས་ཤང་། གྲོང་རྡལ་བཅས་ཀྱི་མི་དམངས་འཐུས་མི་ཚོགས་ཆེན་གྱི་ཀྲུའུ་ཞི་ཚོགས་པས་ངེས་པར་དུ་དུས་བཀག་ནང་འཐུས་མིར་བཅར་འདྲི་བྱེད་པ་དང་། བཞུགས་མོལ་ཚོགས་འདུ་ཚོགས་པ། འཐུས་མིར་སྣེ་ལེན་བྱེད་ལམ་འཛུགས་པ། ཡིག་འབུལ་ཞུ་བཅར་བདག་སྤྲོད་བྱེད་པ། ཆེད་དོན་བྱེད་སྒོ་སྒྲིག་འཛུགས་བྱེད་པ་སོགས་ཐབས་རྣམ་སྣ་ཚོགས་ལ་བརྟེན་ནས་འཐུས་མི་དང་འབྲེལ་ལམ་མི་ཆད་པ་བྱེད་དགོས།
དོན་ཚན་ཉེར་དགུ་པ། འབྲེལ་ཡོད་ལས་ཁུངས་དང་སྒྲིག་འཛུགས་ཀྱིས་འཐུས་མིའི་བསམ་གྲོས་དང་སྐྱོན་བརྗོད། བསམ་འཆར་ནན་ཏན་སྒྲུབ་གཉེར་བྱེད་དགོས་ཁར། སྒྲུབ་གཉེར་བྱེད་རྒྱུར་སྤྲད་པའི་ཉིན་ནས་ཟླ་གསུམ་ནང་ལན་འདེབས་བྱེད་དགོས། འབྲེལ་རྒྱ་ཆེ་བ་དང་ཐག་གཅོད་བྱེད་དཀའ་བའི་བསམ་གྲོས་དང་སྐྱོན་བརྗོད། བསམ་འཆར་སྒྲུབ་གཉེར་བྱེད་རྒྱུར་སྤྲད་པའི་ཉིན་ནས་ཟླ་དྲུག་ནང་ལན་འདེབས་བྱེད་དགོས། འབྲེལ་ཡོད་ལས་ཁུངས་དང་སྒྲིག་འཛུགས་ནས་འཐུས་མིའི་བསམ་གྲོས་དང་སྐྱོན་བརྗོད། བསམ་འཆར་ཞིབ་འཇུག་བྱེད་པའི་བརྒྱུད་རིམ་ནང་འཐུས་མི་དང་འབྲེལ་གཏུགས་བྱས་ནས་བསམ་འཆར་གང་ལེགས་ཉན་འཇོག་བྱེད་དགོས། འཐུས་མིའི་བསམ་གྲོས་དང་སྐྱོན་བརྗོད། བསམ་འཆར་སྒྲུབ་གཉེར་བྱས་ཚུལ་རིམ་པ་དེ་གའི་མི་དམངས་འཐུས་མི་ཚོགས་ཆེན་རྒྱུན་ལས་ཨུ་ཡོན་ལྷན་ཁང་ངམ་ཡང་ན་ཤང་དང་མི་རིགས་ཤང་། གྲོང་རྡལ་མི་དམངས་འཐུས་མི་ཚོགས་ཆེན་ཀྲུའུ་ཞི་ཚོགས་པར་སྙན་སེང་ཞུ་དགོས་ཁར། མི་རིགས་འཐུས་མི་ཚོགས་ཆེན་ཐེངས་རྗེས་མར་པར་འགྲེམ་བྱེད་དགོས། འཐུས་མིའི་བསམ་གྲོས་དང་སྐྱོན་བརྗོད། བསམ་འཆར་སྒྲུབ་གཉེར་བྱས་ཚུལ་སྙན་ཞུ་སྤྱི་བསྒྲགས་བྱེད་དགོས།
དོན་ཚན་སུམ་ཅུ་པ། རྩ་འཛུགས་དང་མི་སྒེར་ཚང་མས་ངེས་པར་དུ་འཐུས་མིའི་དབང་ཆར་བརྩི་འཇོག་ཞུ་དགོས་ཤིང་། འཐུས་མིར་འཐུས་མིའི་འགན་འཁྲི་སྒྲུབ་རོགས་བྱེད་རྒྱུའི་འོས་འགན་ཡོད་ཀྱང་མི་སྒྲུབ་པ་དང་འཐུས་མིར་ཁྲིམས་ལུགས་ལྟར་འཐུས་མིའི་འོས་འགན་བསྒྲུབ་པར་འགོག་རྐྱེན་བཟོ་བ། འགན་འཁྲི་སྒྲུབ་མཁན་འཐུས་མིར་རྡུང་རྡེག་འཁོན་ལན་བྱེད་རིགས་བཅས་ལ་རིམ་ཁག་མི་དམངས་འཐུས་མི་ཚོགས་ཆེན་རྒྱུན་ལས་ཨུ་ཡོན་ལྷན་ཁང་དང་། ཤང་དང་། མི་རིགས་ཤང་། གྲོང་རྡལ་བཅས་ཀྱི་མི་དམངས་འཐུས་མི་ཚོགས་ཆེན་གྱི་ཀྲུའུ་ཞི་ཚོགས་པས་འབྲེལ་ཡོད་སྡེ་ཚན་ལ་གནས་ཚུལ་རྩད་གཅོད་བྱས་ནས་ཁྲིམས་ལུགས་ལྟར་ཐག་གཅོད་བྱེད་དགོས་པའི་འགན་དཀྲིས་དགོས། འབྲེལ་ཡོད་སྡེ་ཚན་གྱིས་ངེས་པར་དུ་ཐག་གཅོད་བྱས་འབྲས་རིམ་པ་དེ་གའི་མི་དམངས་འཐུས་མི་ཚོགས་ཆེན་རྒྱུན་ལས་ཨུ་ཡོན་ལྷན་ཁང་ངམ་ཡང་ན་ཤང་དང་། མི་རིགས་ཤང་། གྲོང་རྡལ་བཅས་ཀྱི་མི་དམངས་འཐུས་མི་ཚོགས་ཆེན་གྱི་ཀྲུའུ་ཞི་ཚོགས་པར་སྙན་སེང་ཞུ་དགོས།
དོན་ཚན་སོ་གཅིག་པ། བྱ་ཐབས་འདི་ཁྱབ་བསྒྲགས་བྱས་ཉིན་ནས་ལག་བསྟར་བྱེད་རྒྱུ། །
རྩོམ་སྒྲིག་པ། ཀླུ་མོ་མཚོ།


text:
“ཡ—རོགས་གཅེས།”བང་ཆེན་པས་རྟ་ཐོག་ནས་ཟུར་འདུག་ཅིག་བྱེད་བཞིན་དུ་སྨྲས་པ། “འབའ་ཡི་བྲ་ཐང་རིང་མོ་ཟེར་བ་འདི་ས་རྩེ་གཞུང་སྐྱིད་པའི་སྨན་ལྗོངས་ལས་ཀྱང་མི་རྣམས་ཀྱི་ཡིད་དུ་འོང་ཞིང་དགའ་སྤྲོ་བསྐྱེད་པའི་ས་ཆ་མཐོང་བ་ཀུན་སྨོན་ཞིག་ཡིན་རབས་ཀྱི་ལོ་རྒྱུས་མང་བོ་བཤད་རྒྱུ་ཡོད་མོད་ཀྱང༌ །དེ་རིང་མི་མེད་འབྲོག་དགོན་ཕྱི་མའི་ཡུལ་ལ་སླེབས་པ་ལྟར་གྱུར་པ་འདི་ལ་ལྟོས་དང༌ ”ཟེར། དེར་འུ་ལག་པས་རྟ་རྒན་ལ་སྲབ་མདས་བྲབས་ཏེ་བང་ཆེན་པའི་རྩར་བཅར་ནས་སྤང་ལྗོངས་ཆེན་པོ་དེར་བལྟས་པ་ན། འབྲོག་པ་རྣམས་ཀྱི་རུ་བཀལ་ཤུལ་ན། ཐང་གཤོངས་ཆེན་པོའི་ལྟོངས་དེ་རྟ་ནོར་ལུག་གསུམ་སོགས་སེམས་ཅན་གང་ཡང་མེད་པའི་ཡུལ་དབེན་པ། རླུང་དམར་གྱི་ཤུ་སྒྲ་ལས་གོ་རྒྱུ་དང་ཐོས་རྒྱུ་གཞན་ཅི་ཡང་མེད་པའི་མྱ་ངམ་ཐང་ཆེན་པོ་ཞིག་ཏུ་གྱུར་འདུག་པ་མཐོང་བས། ཁོའི་སེམས་ལ་སྐྱོ་བ་དང་དུངས་པ་ཞིག་སྐྱེས་ཏེ་འདི་ལྟར་ལན་བཏབ་པ།
“འོ་ལེ། སྤང་ལ་རྩྭ་སྔོན་ཡོད་ན་སྤང་གི་བཅུད་ཡིན་མོད། འོན་ཀྱང་ད་ལྟ་དེ་ནི་ཁ་བས་བཅོམ་སྟེ་མེད། ལྗོངས་སུ་མེ་ཏོག་བཞད་ན་མཛེས་མོད། འོན་ཀྱང་ད་ལྟ་དེ་རྣམས་སད་ཀྱིས་བསད་ནས་མེད། ཡང་ན་ས་ཆ་ཡོངས་ལ་རྟ་ནོར་ལུག་གསུམ་གྱིས་བརྒྱན་མོད། འོན་ཀྱང་ད་ལྟ་དུས་ཀྱི་དབང་གིས་འདི་གར་འདུག་ས་མེད། དེས་ན་བཅུད་མཛེས་རྒྱན་གསུམ་གང་ཡང་མེད་པའི་ས་སྟོང་ནི་མྱ་ངམ་ཐང་ཡིན་པ་ལས་མཐོང་བ་ཀུན་སྨོན་ཞིག་ག་ལ་ཡིན།”
“ཨ—ཁྱོད་ནི་ཤེད་ཅན་རོ་གླ་ལེན་པ་ཞིག་ཨེ་ཡིན་མི་ཤེས་མོད་ཀྱང༌། ཁ་བདེ་གྱོད་གླ་ལེན་པ་ཞིག་ཡིན་ཤས་ཆེ”ཞེས་ཀུ་རེ་བྱེད་བཞིན་དུ། “ཨ་ལེ་ཀུ་རེ་ཡིན། སྨྱོ་བཤད་ཀྱིས་ཅི་བྱེད། རྟ་ལ་སྐུལ་དང་མགྱོགས་པོར་འགྲོ”
དེ་ནས་ཐང་འགོར་བསླེབས་པ་ན། བསོད་བཀྲ་སྡེ་བའི་མཚེར་ཤུལ་དུ་སྦྲ་ཆུང་གྲུ་དར་ནི་རི་རྩེའི་དར་ལྕོག་དང་མཚུངས་པ། ཡུན་རིང་བོར་ཆར་གྱིས་གདུངས་པའམ་ཉི་འོད་ཀྱིས་བསྐམས་པས་མདོག་ལ་སེར་ཞད་འདྲེས་པ་ཞིག་ནག་ཙོག་གེར་ལུས་འདུག་པ་མཐོང་སྟེ་བང་ཆེན་པས་སྨྲས་པ།
“ཡ—འུ་ལག་ཁ་བདེ། ངེད་གཉིས་དམིགས་ཡུལ་དུ་སླེབས་སོང༌། ཁྲ་ཤུལ་རྟ་རྡོར་ཚང་ཕ་གི་མ་རེད་དམ།”ཟེར་བཞིན་འུ་ལག་ལ། “རོང་ཚ་བཀྲ་ཤིས་མཚོ་ཟེར་བ་དེར་ཡག་མོ་སྒོ་ཡོད་རབས་ཞེས་གྲགས་པ་ས་གཞིའི་ཁྱོན་ལ་མ་ཤོང་བར་ཡོད་པ་ཐོས་པ་ཙམ་ལས་དངོས་སུ་མཐོང་མ་མྱོང༌། ངོ་མ་དེ་འདྲ་ཞིག་རེད་དམ། དེའི་ཆེད་དུ་སྲོག་དམར་བོ་འབེན་ལ་འཇོག་དགོས་པ་ཞིག་རེད་དམ། ཁྱོད་ཀྱིས་རིག་ཨེ་མྱོང༌།”ཞེས་དྲིས་པས། དེར་འུ་ལག་གིས་ལན་བཏབ་པ།
“རོང་ཚ་བཀྲ་ཤིས་མཚོ་ཟེར་བ་དེ་མཆོད་པའི་ལྷ་མོ་ལྟར་མཛེས་མ་ལྟ་བས་ཆོག་མི་ཤེས་པ་ཞིག་རེད་ཅེས་བཤད་པ་ངས་ཀྱང་མི་ཤེས་ཏེ། ད་ཅི་བཤད་ཀྱང༌། མོའི་ཁྲ་ཆུང་མིག་གི་གཟི་མདངས་ལ་བལྟས་ན། ཐོ་རངས་སྐར་ཆེན་ཡིན་རུང་འོད་མི་གསལ། མོའི་དུང་སོ་སུམ་ཅུའི་དཀར་མདངས་ལ་བལྟས་ན། སྟོད་གངས་རི་ཡིན་རུང་དཀར་ཉམས་མེད། མོའི་ཤ་དཀར་པགས་པའི་དམར་མདངས་ལ་བལྟས་ན། དམར་ཆུང་བྱུ་རུ་ཡིན་རུང་སྐྱ་ཞད་འདྲེས། དེ་མིན……”
“ཧ་ཧ་ཧ། ཁ་བདེ་མི་ཟེར་ཀ་མེད། ཁ་བདེ་ནས་རིན་ཆེན་ཚིག་ལ་མགོ་རྒྱན། དེ་ལྟ་བུ་ཞིག་གང་ན་སྣང༌། སྐྱ་ལོའི་སེང་ལྕམ་འབྲུག་མོ་ནི་བུད་མེད་ཀུན་གྱི་གཙུག་གི་རྒྱན་ཡིན་མོད་ཀྱང༌། དེ་ལྟ་བའི་ཡག་མོ་སྒོ་ཡོད་རབས་གཅིག་ཀྱང་བཤད་རྒྱུ་མེད།”བང་ཆེན་པས་དེ་ལྟར་ཁ་བཀག་ནས་བཤད་པ་ན།
“ཡ་ཡ་ཡ། ཁྱོད་ཀྱིས་མ་རེད་བསམ་ན་ངེད་གཉིས་རྩོད་དགོས་དོན་མེད། ཁྱོད་ཀྱིས་མཐོང་བ་ཙམ་དུ་མིག་གི་དབང་བོ་དང་ཡིད་ཀྱི་བརྟན་པ་ཅིག་ཅར་འཕྲོག་སྟེ། ཁྱོད་དགུན་གྱི་ཁུ་བྱུག་བཞིན་ངག་མེད་དུ་འགྱུར་བའམ་ཁ་ནས་བཤད་ལམ་བཞིན་ཅི་འཆོར་ལ་གནས་ལུགས་མེད་ན་ཅི་ཤེས”ཟེར།
དེའི་དུས་སུ་ཁོ་གཉིས་རྟ་རྡོར་ཚང་གི་ཉེ་འདབས་སུ་སླེབས་འདུག་པས། འུ་ལག་གིས་བཤད་པར་ལན་འདེབས་ལོང་མ་བྱུང་བར་བལྟས་པ་ན། འབྲི་རོག་བེའུ་ཁྲིད་པ་གཅིག ནོར་ནག་ཁ་ཤས། རྟ་རྒོད་མ་མ་བུ་འགའ་ཞིག་གིས་རུ་མཐའ་ན་དལ་བྲེལ་གྱི་ཉམས་འགྱུར་མེད་པར་བག་ཕེབས་པའི་ངང་ནས་རྩྭ་ཟ་བཞིན་པ་དང༌། སྦྲའི་སྒོ་འགྲམ་ན་གཡག་ནག་ཡུ་ཐོད་པ་ན་འཛི་ཅན་དང་མཛོ་ལྟག་ཁྲ་རྭ་གཡོན་པ་ཐུར་དུ་གུག་པ་གཅིག་སྒ་འབྲེང་དང་བཅས་ཏེ་ལྕང་ཕུང་ཞིག་ལ་བཏགས་ཡོད་པ་ལས་གཞན་ཅི་ཡང་མ་མཐོང་༌།
བང་ཆེན་པ་དང་འུ་ལག་གཉིས་སླེབས་བྱུང་བ་དང་བོར་རྟ་རྡོར་ཚང་གི་ཁྱི་རྒན་རྒྱ་དམར་གྱིས་མཐོང་མོད། འོན་ཀྱང་ཁྱི་དེ་ཐང་གཤོངས་ཆེན་པོའི་ལྟོངས་སུ་མི་ཕྱུགས་གཅིག་ཀྱང་མེད་པར་སྟོང་ཧང་ངེར་གྱུར་པ་ལ་སྐྲག་ནས་ལུས་ཀྱི་རྩལ་དང་དྲག་ཤུལ་སོགས་ཡལ། མི་རྒྱུས་མེད་མཐོང་ཚེ་མི་བཟོད་པའི་ཁོང་ཁྲོ་ཡོད་པ་སོགས་ཀྱང་ཞི་ནས་རྔ་མ་སྒྱིད་ཁུག་ལ་དྲངས་ཏེ་སྦྲ་ནང་དུ་འཛུལ་བྱུང་བ་རོང་ཚ་བཀྲ་ཤིས་མཚོས་མཐོང་ནས། ཅི་ཡིན་སྙམ་སྟེ་སྒོར་བུད་ནས་བལྟས་པས། རྟ་སྔོ་ནག་ཆུ་རྡོ་འདྲ་བ་ཞིག་ལ་ཞོན་པའི་གཞོན་ནུ་ཤ་དར་ཁྲག་རྒྱས། དངུལ་དཀར་གྱི་རྣ་རྒྱན་ཅན།མདུན་སོ་གཡས་པ་གསེར་གྱིས་ཤན་པ། སྐེད་ལ་ཤང་ལང་བཏགས་པ། རྒྱབ་ལ་རྭ་རྩེ་དངུལ་དཀར་གྱིས་ཤན་པའི་མེ་མདའ་ཁུར་བ་ཞིག་སྒོ་འགྲམ་དུ་སླེབས་འདུག་པ་མཐོང་བ་དང་ཆབས་ཅིག བང་ཆེན་པས་སྐད་གསེང་མཐོན་པོས་འདི་སྐད་སྨྲས་པ།
“ཀྱེ—རོང་ཚ་བཀྲ་ཤིས་མཚོ། སང་ཉིན་ཉི་མའི་གུང་རོལ་ཚུན་ཆད་ལ་ཁྱོད་ཅིས་ཀྱང་གཉེར་ཚང་ལ་འབྱོར་དགོས། གལ་ཏེ་ཉི་ཆད་ལྟར་མ་སླེབས་ན་ཚེ་དང་སྲོག་གི་ཆད་པ་འབབ་ནའང་ཐང་གསུང་གི”ཞེས་བཤད་ཞོར་ལ་དེར་ཞིབ་ཏུ་བལྟས་པས། བང་ཆེན་པའི་སེམས་ལ། འདི་ནི་གཞི་མེད་པ་ལ་སྒྲོ་བཏགས་པ་ཞིག་ག་ལ་ཡིན། མིང་དང་དོན་མཚུངས་པ་ཟེར་བ་འདི་ལས་ཅི་ཡོད། ཨ་ཧ་ཧ། འདི་ནི་རྒྱུ་སྐར་གྱི་དབུས་སུ་ཟླ་བའི་དཀྱིལ་འཁོར་ཉ་གང་བ་ལྟར་ཁྱད་དུ་མཛེས་པ་ཞིག་མ་རེད་དམ། འདིའི་ཆེད་དུ་ངས་ཀྱང་རང་སྲོག་བློས་གཏོང་ཐུབ་སྙམ་ནས་ཅི་བྱས་རང་གིས་ཀྱང་མ་ཚོར་བར་རྟ་ལས་བབས་ཏེ་མོའི་འཁྲིས་སུ་བཅར་ནས་ངག་འཇམ་ཞིང་འཛུམ་ཉམས་དང་བཅས་ཏེ་ཡང་འདི་སྐད་སྨྲས་པ།
“ངས་བལྟས་ན་གཉེར་ཚང་གི་བཀའ་ལྟར་སོང་ནས་རྒྱུ་མཚན་ཐམས་ཅད་ཇི་བཞིན་དུ་གསལ་བོར་བཤད་ན། མཐར་དོན་དག་རང་གི་བསམ་ཚུལ་ལྟར་འགྲུབ་པར་ཕན་པས་འགྲོ་གྲབས་བྱས་ན་ལེགས་སྙམ།”ཟེར་ནས་དེ་གར་གདོང་ཐམས་ཅད་འཛུམ་གྱིས་གང༌། མིག་གིས་ཀེམ་ཀེམ་དུ་ལྟ་བཞིན་སྒྱིད་པ་ཞུམ་ཞུམ་གྱིས་ལངས་བསྡད་པ་ན། བཀྲ་ཤིས་མཚོའི་ཁ་ནས་ཡིན་མིན་དང་འགྲིག་མིན་གྱི་ལན་གང་ཡང་མ་ཐོན་པར་མ་ཟད། ཐ་ན་ཁྱིམ་ལ་ཕེབས་ཞེས་པའི་མཐོ་དམན་ཉེ་རིང་ཀུན་ལ་བཤད་དགོས་པའི་ཁ་ཡག་ཙམ་ཡང་མེད་པར་གསིག་སྐོར་ཞིག་བྱས་ཏེ་ནང་དུ་འཛུལ་ལོ། །
དེ་ནས་འུ་ལག་གིས”ཡ—ཕོ་བྱིས། ཁྱོད་རོ་ལངས་བརྒྱབ་པ་བཞིན་དེ་གར་ སྒྱིད་པ་ཞུམ་ཞུམ་གྱིས་ལངས་བསྡད་ནས་ཅི་བྱེད། “ཅེས་པས། བང་ཆེན་པ་གཉིད་ལས་སད་པ་ལྟར་དེ་མ་ཐག་ཏུ་བཞིན་རས་སུ་ངུ་མ་དགོད་ཀྱི་རྣམ་འགྱུར་དང་བཅས་ཏེ་རྟ་ཐོག་ཏུ་བུད་ནས་རྦབ་འགྲིལ་བ་བཞིན་སོང་༌།
རོང་ཚ་བཀྲ་ཤིས་མཚོ་ཟེར་བ་ནི་ངོ་མ་ས་འདིར་སྙན་གྲགས་ཡོད་པའི་བུད་མེད་མཛེས་མ་ལྟ་བས་ཆོག་མི་ཤེས་པ་ཞིག་ཡིན་ཏེ། ཕྱིའི་སྐྱེ་གཟུགས་ལྟ་ན་སྡུག་པའམ་ནང་གི་རྣམ་རིག་ཤེལ་དཀར་གྱི་མེ་ལོང་ལྟར་གསལ་བས་གཞན་རྣམས་ཀུན་ལས་ཁྱད་དུ་འཕགས་པ་ཙམ་དུ་མ་ཟད། མཉེས་གཤིན་པ། གཤིས་བཟང་བ། ཀུན་ ལ་བྱམས་པ་ཞིག་ཀྱང་ཡིན་པས། དངུལ་དཀར་གྱི་གའུ་ལ་བྱུར་དམར་གྱི་ཕྲ་བཏབ་པ་ལྟར་ཀུན་གྱི་མིག་ལམ་དུ་མཛེས།
མོའི་སེམས་ལ། ངས་ཁྲིམས་འགལ་ལུགས་གཏོར་གྱི་ལས་ཀ་སྤུ་རྩེ་ཙམ་ཡང་མ་བྱས་པས་ཁྲིམས་སྒོར་འགྲོ་དགོས་པའི་ཆ་ནི་ཅུང་ཟད་ཙམ་ཡང་མ་མཆིས་སྙམ་ནས་རང་གིས་རང་ལ་དཔའ་སྐྱེད་བཞིན་པའི་སྐབས་དེར་བྱིས་པའི་ངུ་སྐད་ཅིག་མདའ་མོ་ལྟར་མོའི་སྙིང་ཁར་ཟུག་བྱུང་བས། མོ་གཉིད་ལས་སད་པ་ལྟར་དེ་མ་ཐག་ཡར་ལངས་ནས་གསོད་སར་ཁྲིད་པ་ལྟར་ངུ་རྒྱངས་བྱེད་བཞིན་པའི་བྱིས་པ་པང་དུ་བླངས་ནས། “ལོ—ལོ—ཨ་མའི་གཅེས་ཕྲུག་མ་ངུ—ཡ”ཟེར་བཞིན་སྦྲའི་མར་རྒྱུད་ནས་ཕར་འགྲོ་ཚུར་འགྲོ་བྱས་པས། བྱིས་པའི་རྣ་ལམ་དུ་ཨ་མའི་བརྩེ་དུང་དང་ལྡན་པའི་སྐད་གྲགས་བྱུང་བ་དང་མཉམ་དུ་ངུ་སྐད་ཆད་དེ་ཧ་ཅང་ཉམ་ཐག་པའི་བཞིན་རས་སུ་རིམ་གྱིས་བག་ཕེབས་པའི་ཉམས་ཤར། ཤིན་ཏུ་ཕྲ་བའི་ལག་པ་གཉིས་ཀ་བརྐྱངས་ནས་ཨ་མའི་མིག་དང་མཁུར་ཚོས་ཡོངས་སུ་ཁེབས་པའི་གནག་སྣུམ་སྲིན་སྐུད་ལྟ་བུའི་སྐྲ་ལོ་རྩེ་སྤྱད་བྱས་བྱུང་བར། བཀྲ་ཤིས་མཚོས་རང་གི་སེམས་གཏིང་གི་སྡུག་བསྔལ་མནན་ཏེ་ཁ་ནས་བྱིས་པར་གཉིད་འགུགས་པའི་གླུ་ཆུང་ཞིག་བླངས་བྱུང་བ་འདི་ལྟ་སྟེ།
“ལོ—ལོ—”
གཉིད་ལ་སྡོད་དང་རྟ་ཞིག་སྟེར།།
རྟ་ལ་སྒ་ཞིག་བསྟད་ནས་སྟེར།།
སྲབ་མདའ་དར་ཞིག་བཏགས་ནས་སྟེར།།
ས་ནས་མེ་ཏོག་བལ་ནས་སྟེར།།
གནམ་ནས་སྐར་མ་བླངས་ནས་སྟེར།།
སྐྱ་ཀ་ཁྲ་མོ་བཟུང་ནས་སྟེར།།
… …
དེའི་དུས་སུ་ནད་ཀྱིས་མནར་བཞིན་པའི་ཨ་ནེས་མལ་ནས་མགོ་བཀྱགས་ཏེ“ད་སོ་མ་སྐྱ་མི་ཞིག་འོངས་པ་དེས་ཅི་ཟེར”ཞེས་དྲིས་པས། དེར་མནའ་མས་ལན་བཏབ་པ།
“དེ་གཉེར་ཚང་གི་བང་ཆེན་རེད།? སང་ཉིན་ཉི་མའི་གུང་རོལ་ཚུན་ཆད་ལ་གཉེར་ཚང་དུ་མ་འབྱོར་ན་ཚེ་སྲོག་གི་ཆད་པ་འབབ་ནའང་ཐང་ཟེར།”
བཀྲ་ཤིས་མཚོའི་ཨ་ནེ་ནི་རྒ་དང་ན་བའི་ཆོམ་རྐུན་གྱིས་བློ་དང་ལང་ཚོ་མ་ལུས་པར་བཅོམ་ཟིན་པའི་རྒན་མོ་ཞིག་ཡིན་ལ། ལྷག་པར་དུ་ཉེ་ཆར་ནད་ཇེ་ཐུ་ལ་སོང་བའི་དབང་གིས། མོའི་གདོང་ནི་ཧ་ལམ་ས་ནག་གི་འདམ་ལས་བཟོས་པ་ཞིག་དང་འདྲ། བཞིན་རས་དང་ཡན་ལག་རྩྭ་ཡི་ཞགས་པས་བཅིངས་པ་དང་དེ་ཡང་གཉེར་མའི་དྲ་ཕད་དུ་བཅུག་པ་ཞིག་དང་འདྲ།
དེ་ནས་ཡང་ཁ་ཤ་འདར་ལྷབ་ལྷབ་བྱེད་བཞིན་སྨྲས་པ།
“རྟ་མགྲིན་རྡོ་རྗེ་བཟུང་བས་མི་ཆོག ཁྱོད་ཀྱང་ཤོག་ཟེར་བ་དེ་ཅི་ཡིན། རུའི་རྗེས་ལའང་མ་ཆོད་པར་མཚེར་དུ་ལུས་འདུག་པ་ཞིག་སང་ཉིན་ཇི་ལྟར་འབྱོར།”
དེར་བཀྲ་ཤིས་མཚོས་ཡིན་མིན་གྱི་ལན་ཅི་ཡང་མ་བཏང༌་།
ཡང་ཅུང་ཙམ་བསྡད་ནས། མོའི་རིད་ཅིང་ཉམ་ཆུང་བ། ཡི་དྭགས་ཀྱི་གཟུགས་ལ་འགྲན་པ་ལྟ་བུའི་ལུས་མི་སྡུག་པ་དེ་འདར་ཞུམ་ཞུམ་བྱེད་བཞིན་སྨྲས་པ།
“ཁྱོད་ཀྱང་འགྲོ་དགོས་ན། ང་སྤྱང་ལྟོགས་ཀྱི་ཟས་སུ་འགྱུར་བའམ་ཡང་ན་མུ་གེར་འཆི་བ་ལས་གཞན་ཅི་ཡོད།?? ཁྱོད་ཀྱིས་དེ་ལྟར་བང་ཆེན་ལ་རྒྱུ་མཚན་ཞིག་མ་ཞུས་སམ།”ཟེར།
དེར་མནའ་མས་ལན་བཏབ་པ།
“དེ་ཚོའི་ཡ་ཁོག་ན་མི་སེམས་མེད། ཡོད་ཀྱང་འཕངས་པའི་མདའ། མངགས་པའི་མི་ཡིན་པས་དབང་ཆ་མེད།དེ་ཚོར་ཞུ་བ་བྱས་ནས་ཅི་ཕན། ཨ་མ་ལགས། ཁྱོད་ཀྱི་སེམས་བདེ་མོ་གྱིས་དང་ང་མི་འགྲོ ཁོ་ཚོར་བཤད་རྒྱུ་འདྲི་རྒྱུ་ཅི་ཡོད་ན་རྟ་མགྲིན་རྡོ་རྗེར་དྲིས་པས་ལོས་ཆོག ང་འགྲོ་དགོས་དོན་མེད།”ཟེར།
དེར་རྒན་མོས་གཏིང་ནས་ཤུགས་རིང་ཞིག་འཐེན་བཞིན་མགོ་སྔས་ཐོག་ཏུ་བཞག་སྟེ་དབུགས་ཆད་པ་ལྟར་འཇམ་ཅག་གེར་ཅུང་ཟད་ཙམ་བསྡད་ནས་ཡང་སྨྲས་པ།
“ཅི་བྱས་ལམ་དུ་མི་འགྲོ་བ་དེས། ཁྱོད་ལའང་གྲིབ་མ་གནག་ནས་འགྲོ་ལམ་མེད་པའི་མཚམས་འདིར་གཏུགས།”ཞེས་ཐབས་ཟད་པས་རང་གི་དཔྲལ་བའི་མིག་དང་མཚུངས་པའི་སྙིང་གི་ནོར་བུ་ལའང་དགྲ་ཆོག་བྱས་བྱུང་བར། བཀྲ་ཤིས་མཚོའི་སེམས་ལ། ཨ་མ་ནི་ཐབས་ཟད་ནས་ཅི་བཤད་ལ་གནས་ལུགས་མེད་པ་ཡིན་མོད། འོན་ཀྱང་ད་ལྟ་རྟ་མགྲིན་རྡོ་རྗེ་དགྲ་ལག་ཏུ་ཤོར་ནས་སྲོག་ཀྱང་འཚམས་ཐུབ་མིན་ལ་ཐུག་ཡོད་པའི་སྐབས་འདིར། ཅི་བྱས་ལམ་དུ་མི་འགྲོ་བ་ཞེས་ཚིག་ངན་གྱིས་དམོད་མོ་བྱས་ན་ཧ་ཅང་མི་འོས་སོ་སྙམ་མོད་ཀྱང༌། དེ་མ་ཐག་ལན་ཅི་ཡང་མ་བཏབ།
ཉེ་སྔོན་གཉེར་ཚང་གིས་རྟ་མགྲིན་རྡོ་རྗེར་ལག་ལྕགས་བརྒྱབ་ནས་འཁྲིད་དུས་མོས་མིག་ཆུ་མ་ཤོར་མོད། འོན་ཀྱང་ད་ལྟ་ཨ་མས་གོང་ལྟར་ཚིག་ངན་གྱིས་དམོད་པས་མོའི་མཆི་མ་ནི་མུ་ཏིག་གི་ཕྲེང་བའི་རྒྱུན་ཐག་ཆད་པ་བཞན་རང་དབང་མེད་པར་ཁྲ་ཐར་ཐར་བབས་བྱུང༌།
བཀྲ་ཤིས་མཚོའི་སྐྱེ་ས་འཁྲུངས་ཡུལ་བཤད་ན་སྟག་ལུང་རོང་ཚ་ཞེས་བྱ་བའི་ས་ཆ་དེ་གའི་ཡིན། འདི་ནས་ཕལ་ཆེར་ཉིན་ལམ་གཉིས་ཙམ་ཡོད། ལོ་གསུམ་གྱི་སྔོན་ཏེ་བླ་མའི་ལུང་བསྟན་ལྟར་མེ་མོ་ཕག་གི་ལོའི་བཞི་བའི་ཚེས་བརྒྱད་ཉིན་གྱི་ཉི་མ་རྩེ་ཤར་ལ་རི་མོ་ཅན་གྱི་གོས་གོན། གོམ་པ་ཅན་གྱི་རྟར་ཞོན། རྒྱབ་ན་སྐྱེལ་མ། མདུན་ན་བསུ་མ་དང་བཅས་པ་ས་འདིར་རྟ་མགྲིན་རྡོ་རྗེའི་བག་མར་ཡོང་བ་ཡིན། དུས་དེ་ནས་བཟུང་སྟེ་རྟ་མགྲིན་རྡོ་རྗེ་ནི་མོ་རང་གི་ཡ་ཐོད་ཀྱི་མིག་དང་ཡ་ཁོག་གི་སྙིང་ཡིན་ལ། མོའི་བདེ་སྐྱིད་དང་ཁ་རྗེ་དབང་ཐང་ཀུན་གྱི་འབྱུང་གནས་ཀྱང་ཁོ་ཡིན་པས། ཁོ་ལ་གཞན་གྱིས་ཚིག་ངནབརྗོད་པ་སོགས་ཐོས་ན་སེམས་གཏིང་ནས་མི་དགའ། ཁྱད་པར་དུ་ཉེ་སྔོན་ཁོས་མི་བསད་ནས་བཙོན་དུ་བཅུག་པ་ཡིན་པས་གཞན་རྣམས་ཕར་ཞོག རང་གི་ཨ་མས་དེ་ལྟར་བཤད་ནའང་སེམས་གཏིང་ནས་བཟོད་དཀའ། དེའི་ཕྱིར་སྨྲས་པ།
“ཨ་མ་ལགས། ཁྱོད་ཀྱིས་རྟ་མགྲིན་རྡོ་རྗེའི་ཆེད་དུ་སྐྱབས་འཇུག་ཚིག་ཀ་གསུམ་ཞུ་མི་ཐུབ་ནའང་དམོད་པ་འདོར་བ་ག་ལ་རུང༌།”
“ཨ—ཁྱོད་ཀྱི་དེའང་བདེན།”རྒན་མོའི་སྐད་འདར་བཞིན་སྨྲས་པ།”དམོད་ག་ལ་རུང༌། དཀོན་མཆོག་གསུམ་པོས་མཁྱེན། ཚེ་ལ་བར་ཆད་མེད་པར་ཤོག”
རྒན་མོས་དེ་ལྟར་གསོལ་བ་འདེབས་སྐབས། སོར་བཅུ་ཐལ་མོ་སྦྱར་ཏེ་སྤྱི་བོར་བཀོད། སེམས་གཏིང་ནས་དད་པ་དག་སྣང་བྱས་པའི་དབང་གིས་ཨེ་ཡིན། སྐད་འཕང་དམའ་ནས་སྦྲང་བུ་ཞིག་གྲག་བཞིན་པ་དང་མཚུངས། དེ་ནས་ཡུད་ཙམ་བསྡད་ནས་ཡང་སྨྲས་པ།
“བཙན་པོས་གཉོམ་ཆུང་ལ་ཐུབ་ཚོད་བྱེད་པའམ་ཕྱུག་པོས་མེད་པོར་བརྙས་བཅོས་བྱེད་པ་ནི་འཇིག་རྟེན་འདིའི་འགྲོ་ལུགས་རེད། ང་ཚོས་མཛུབ་མོས་གནམ་འདེགས་ག་ལ་ནུས། མེད་པོ་མེད་ས་ནས་འདུག་ཤེས་བྱས་པ་ཏེ་མགོ་སྒུར་ནས་ཉི་མ་འཁྱོལ་ཐབས་བྱེད་དགོས་པ་ལས་མགོ་འཕང་གནམ་ལ་བཟུང་ནས་མི་གསོད་ལག་དམར་སོགས་ཀྱི་བྱ་བ་བྱེད་ག་ལ་རུང༌། འཇིག་རྟེན་གཏམ་དཔེ་ལ། གཉོམ་ཆུང་འདུག་ཤེས་ན་བཙན་པོས་སྒུལ་མི་ཚུགས”ཟེར།
རྒན་མོ་ད་དུང་སྔར་བཞིན་པུས་མོ་བཙུགས་ནས་ཁ་སྦུབ་ཀྱིས་ཀུམ་སྟེ་བསྡད་ཡོད།སྐད་ཆ་བཤད་ཚར་བ་ན་ཐོད་པ་ལག་མཐིལ་དུ་བཞག་ནས་བསྡད་ཡོད་པའི་སྐབས་དེར་མོའི་སྐྲ་ལོ་ནི་གཡག་རྔ་ཟད་པོ་ཞིག་དེ་གར་བདག་མེད་དུ་གཡུགས་བཞག་པ་དང་འདྲ།
རྒན་མོའི་སེམས་ལ། ད་ང་ཚོ་ནི་ནག་མེད་ནག་ཅན་དུ་གྱུར། ཉེས་མེད་ཉེས་ཅན་དུ་གྱུར། དཀོན་མཆོག་གསུམ་པོ་མི་བསླུ་བ་ཡིན་རྒྱུ་རེད། ང་ཚོ་འགྲོ་སའི་ལམ་ནི་མེད།འདི་ནི་སྐྱེ་བ་སྔོན་མས་ཚོགས་མ་བསགས་པས་རང་གི་ལས་དབང་དུ་གྱུར་པ་ཡིན་རྒྱུ་རེད་སྙམ།
དེར་མནའ་མའི་སེམས་ལ། གཉོམ་ཆུང་འདུག་ཤེས་ན་བཙན་པོས་སྒུལ་མི་ཚུགས་ཟེར་ཡང་དེ་ལྟར་ག་ལ་ཡིན། གཉོམ་ཆེ་ན་བརྙས་བཅོས་བྱེད་པ་ཇེ་ཐུ་ཇེ་སྡུག་ལས་མེད། སྐྱིད་ཀྱི་མགོ་འཕང་དམའ་དགོས། སྡུག་གི་མགོ་འཕངས་མཐོ་དགོས་ཞེས་པའི་དཔེ་ལྟར་སེམས་ཁྲལ་གྱིས་མི་ཕན། ད་ཨ་མ་ལ་སེམས་གསོ་རེ་བྱེད་རྒྱུ་གལ་ཆེ་སྙམ་ནས་སྨྲས་པ།
“ཨ་མ་ལགས། ང་ཚོ་གཉོམ་ཆུང་འདུག་མ་ཤེས་པ་མིན། ཁོ་ཚོ་བཙན་པོར་བཙན་ཚོད་མེད་པ་ཡིན། བདེན་ང་ཚོའི་ལག་ཏུ་ཡོད་པས། ནམ་ཞིག་ཉི་མའི་དུས་ཀྱི་མཐའ་ན། བདེན་ལུང་བ་གཉིས་ལ་ཕུ་ཐག་རིང་བའི་སྐབས་ཤིག་ལོས་ཡོད།”
དེར་ཨ་མས་ལན་ཅི་ཡང་མ་བཏབ། དེ་ནས་ཡང་བཀྲ་ཤིས་མཚོས་སྨྲས་པ།
“ངས་སྔོན་ཆད་རྟ་མགྲིན་རྡོ་རྗེར་ཁ་ཏ་བྱས་མྱོང༌། དེ་ནི་ཕྱུག་པོ་སྟོབས་ཅན་གྱི་བུ་ཡིན་པས་ང་ཚོས་དེའི་དོ་ཟླར་མི་ཡོང༌། ང་ཚོར་དཔའ་ཡོད་ཀྱང་རྒྱུ་མེད། རྒྱུ་མེད་ན་རྟ་ཕོ་ཤ་མེད་གོང་ཆུང༌་། རྒྱུ་མེད་བུ་བྱིས་ངོ་ཆུང་ཞེས་པའི་དཔེ་ལྟར་ཡིན། དེ་ལས་ང་ཚོ་ས་ཆ་གཞན་ཞིག་ཏུ་སོང་ན་ཨེ་མི་དགའ་ཞེས་དྲིས་ཀྱང༌། ཁོས་ས་ཆ་གཞན་པ་གང་ལ་སོང་ནའང་འདི་དང་འདྲ་མཚུངས་རེད། བྲོས་ནས་ཐར་ས་མེད། འབྲོ་དགོས་པའི་རྒྱུ་མཚན་ཡང་མེད། ང་ཚོར་རྒྱུ་མེད་ན་དཔའ་ཡང་མེད་དགོས་པ་ཅི་ཡོད། ང་ཚོའང་མི་ཡིན་པས་གཞན་གྱིས་གང་བསམ་ཅི་འདོད་ལྟར་ཐུབ་ཚོད་བྱེད་པ་འཁུར་དགོས་དོན་མེད། གཉེན་ཟས་ནོར་གྱིས་སྐྱོང་བ་དང་དགྲ་དཔའ་རྩལ་གྱིས་འདུལ་བ་ནི་ང་ཚོ་བོད་ཀྱི་ལུགས་རེད་ཟེར་ནས་དཔའ་སྐད་འདོན་པ་ལས་ངས་བཤད་པའི་སྐད་ཆར་མ་ཉན།”
དེར་རྒན་མོས་སྨྲས་པ།
“ཁྱོད་ཁ་མ་མང་བར་བསྡད་ན། ད་སྐབས་ང་ཚོའི་མགོར་སྡུག་འདི་ཡོང་དགོས་དོན་མེད། རྟ་མགྲིན་རྡོ་རྗེའི་མཛད་པ་ཤེས་བཞིན་དུ་དགོས་མི་དགོས་བཤད་མི་ཉན་པ་ལོས་ཤེས།”
དེ་ནས་བཀྲ་ཤིས་མཚོའི་སེམས་ལ། སྔོན་ཆད་གནས་ཚུལ་ཚང་མ་གསལ་བོར་མ་བཤད་པ་ནི་དེ་ཙམ་མ་ལེགས། ད་ནི་སྐབས་འདི་དང་བསྟུན་ནས་གལ་ཆེ་བ་རྣམས་ཞིབ་ཏུ་བཤད་ན། མོའི་སེམས་ལའང་འབབ་རྒྱུ་ཞིག་ཡོད་ལ། ལས་ཕྱི་འདེད་ཀྱང་མེད་སྙམ་ནས་སྨྲས་པ།
“ང་ཁ་མང་བ་མིན། བཀྲ་མ་ཤིས་པ་དེས་ཐེངས་གཅིག་མིན་གཉིས་མིན། གར་སོང་གར་ཐུག་ནས་འགྲོ་དབང་འདུག་དབང་མི་སྟེར། དང་བོར་ཁ་ཡག་ངོ་བསྟོད་ཀྱི་གཡོ་ཟོལ་གྱིས་བློ་ཁ་བསྒྱུར་ཐབས་ཅི་ནུས་བྱས་མོད། དེ་ཐམས་ཅད་ངལ་བ་འབྲས་མེད་དུ་གྱུར་རྗེས། ཉ་བ་གཡོ་སྒྱུ་ཅན་གྱིས་ཐོག་མར་ཉ་ལ་ཟས་ཅི་དང་ཅི་འདོད་པ་བྱིན་ནས་ཁ་བྲིད་པ་བཞིན་རྒྱུ་འབྱོར་བ་དང་གཡུ་བྱུ་རུ་སོགས་ཀྱིས་བསླུ་བྲིད་གང་ཐུབ་ཐུབ་བྱས། དེའང་འབྲས་མེད་དུ་གྱུར་རྗེས། མཐར། ཁྱོད་ཀྱིས་གལ་ཏེ་ངའི་རེ་བ་མི་སྐོང་ན། ངས་དྲག་པོའི་ལས་ལ་བརྟེན་ནས་ཁྲ་ཤུལ་རྟ་མགྲིན་རྡོ་རྗེ་ཚང་ཟེར་བའི་ཐབ་ཤུལ་ཙམ་ཡང་མི་བསྐྱུར་བར་མིང་མེད་དུ་གཏོང་ངེས་ཡིན། དེ་དུས་འགྱོད་ཀྱང་བྱ་ཐབས་མེད་ཟེར་ནས་འཇིགས་སྣང་ཡང་བསྐུལ། དེའི་ཕྱིར་ཁ་རོག་པར་འདུག་ཐབས་བྲལ་ནས་གོང་གི་གནས་ལུགས་ཚང་མ་དྲང་བོར་བཤད་པ་ཡིན།”
འདིར་བཀྲ་ཤིས་མཚོའི་སེམས་ལ། མིའི་རྒྱུད་ཀྱི་བག་ཡོད་དང་ངོ་ཚ་བའི་འདུ་ཤེས་སོགས་དོར་ནས་འདོད་གཏམ་རྣ་བས་ཐོས་ན་ཤ་ཡང་འདར་བ་མང་བོ་བཤད་པའི་སྐོར་དང༌། རི་མགོ་དང་ཆུ་འགྲམ་སོགས་ནས་ཉི་མ་དཀར་ལ་ཁྱི་ཕག་བཞིན་འབྱར་ཚུལ་གྱི་ལོ་རྒྱུས་སོགས་ཞིབ་ཏུ་བཤད་ན་ལེགས་བསམས་མོད་ཀྱང༌། མ་སྨད་གཉིས་ཀྱི་བར་ཡིན་རུང་ངོ་ཚ་བའི་དབང་གིས་ཚང་མ་ཁ་ནས་མ་ཐོན།
དེར་རྒན་མོས”དེ་ཡིན་རུང་སེམས་རྒྱ་བསྐྱེད་ནས་བཟོད་པ་བསྒོམ་དགོས། ང་ཚོས་བཟོད་པ་བསྒོམ་པ་ལས་འགྲོ་ལམ་གཞན་གང་དུའང་མེད།གང་ནས་ཀྱང་མི་རྙེད”ཟེར།
རྒན་མོས་དེ་ལྟར་བཤད་པས་བཀྲ་ཤིས་མཚོའི་སེམས་ལ། ཐུབ་ཚོད་བྱས་ན་གཉོམ་ཁུར། བརྙས་བཅོས་བྱས་ནས་བཟོད་པ་བསྒོམས། དེ་འདྲ་བྱས་ནས་ཉི་མ་མི་འཁྱོལ་བ་མིག་ཐོག་ཏུ་ཤར་འདུག་པ་འདི་རེད་སྙམ་ནས་སྨྲས་པ།
“ཨ་མ་ལགས། ཁྱོད་ཀྱིས་ནམ་ཡིན་རུང་བཟོད་པ་སྒོམས། བཟོད་པ་སྒོམས་ཟེར་མོད། འོན་ཀྱང་བཟོད་པ་བསྒོམས་ནས་ཡོང་རྒྱུ་ཅི་ཡོད། ལྷག་པར་ཅི་བྱེད་ལ་གནས་ལུགས་མེད་པའི་མི་ཐ་ཤལ་བར་བཟོད་པ་བསྒོམས་ན་འཕར་སྤྱང་ལ་སྙིང་རྗེ་བསྒོམས་པ་ལྟར་ཇེ་ཐུ་ཇེ་སྡུག་ལས་མེད། མཐར་ཁྱོད་ཀྱིས་མ་བསད་ཀྱང་ཁྱོད་ཉིད་གསོད་ངེས་པས། བྱོལ་སོང་བཞིན་གཞན་གྱིས་སྲོག་ལེན་ས་ལ་ལག་ཡ་ཙམ་ཡང་མི་བྱེད་པ་སུ་ཡོད། གལ་ཏེ་མི་ངན་དེ་ཚར་མ་བཅད་ན་ང་ཚོ་ནམ་ཡིན་རུང་བདེ་བར་ འདུག་པའི་གོ་སྐབས་ཡོད་མི་སྲིད། འདི་བྱས་པས་དེང་ཕྱིན་ཆད་གཞན་གྱིས་ཀྱང་ཐུབ་ཚོད་བྱེད་
མི་ཕོད། བུ་རང་སྐྱེས་ཀྱིས་རང་མདོག་སྟོན་མ་ཐུབ་ན་སྐྱིད་གཞན་ན་རེ་ས་མེད།”
རོང་ཚ་བཀྲ་ཤིས་མཚོས་དེ་ལྟར་བཤད་སྐབས་འཕང་མི་མཐོ་མོད་ཀྱང༌། མོའི་མིག་གི་ནང་ན་འོད་ཁྱད་པར་ཅན་ཏེ་ནམ་རྒྱུན་མཐོང་དཀའ་བ་ཞིག་འཕྲོ་བཞིན་འདུག
རྒན་མོས་དེ་ལྟར་བཤད་པ་ཐོས་པས་དབུགས་སྟོད་དུ་འཚང་བཞིན་སྨྲས་པ། “ངས་ཁྱོད་གཉིས་ལ་རྒྱུན་པར་འགྲོ་ཤེས་ཀྱི་ཝ་མོ་ལྟ་བུ། འདུག་ཤེས་ཀྱི་རི་བོང་ལྟ་བུ་བྱེད་དགོས་ཞེས་ཡང་ཡང་བཤད་ཀྱང་ངའི་ཁ་ནི་མི་ལེན། ནམ་ཡིན་རུང་དཔའ་སྐད་མཐོ། ལུགས་སྲོལ་བཤད་རྒྱུར་དགའ། ད་ཁྱོད་ཀྱང་ཁྲིམས་སྒོར་ཤོག་ཟེར་ན་སོང༌། རྒྱུ་མཚན་མཐའ་དག་པོ་མགོ་མཇུག་བར་གསུམ་དང་བཅས་ཏེ་བཤད་ཡག་གྱིས། ངའི་ཕྱོགས་ལ་སེམས་མ་འཁོར། ང་མཚེར་དུ་ལུས་ན་ལུས། སྤྱང་ཁུས་ཟོས་ན་ཟོས། ཅི་བྱས་རུང་ལ་རྩེའི་ཉི་མ་ལྟ་བུ་རེད། ཚེ་ཕྱི་མའི་ཡུལ་ལ་སྐེ་སོ་བྱས་ཡོད་པ་འདི་རེད། ཤུལ་དུ་འདུག་མཁན་ཁྱོད་གཉིས་ཡིན་པས། བདེན་གང་ཐོབ་ཐོབ། རྒྱལ་ཁ་ཅི་ལོན་ལོན་ལ་ལྟོས།”
“ཨ་མ་ལགས། ཁྱོད་ཀྱི་ཁ་མ་བླངས་པ་ག་ལ་ཡིན། ཁ་བླངས་ཀྱང་མ་ཕན་པ་རེད།ཝ་མོ་འདུག་ཤེས་རུང་རིག་རིག་ཚང་མས་ཨེ་སོད་སོད་བལྟ་བ་མ་ཡིན་ནམ།”
དེར་ཨ་མས་ལན་མ་བཏབ་པས་ན་ཡང་སྨྲས་པ།
“དེའི་སྐོར་ཞིབ་པར་བཤད་ན། རྟ་མགྲིན་རྡོ་རྗེ་ཕར་ཞོག ཁྱེད་ཀྱིས་ཀྱང་བཟོད་དཀའ། ད་ལོ་དྲུག་པའི་ལབ་རྩེ་སྟོད་སྐབས། མི་མང་བརྒྱ་ཚོགས་སྟོང་འདུས་དེའི་ནང་ནས་ཕྱུག་པོའི་རྟ་ཤེད་དང་ཡོད་པོའི་ནོམ་ཤེད་ཀྱིས་བརྙས་བཅོས་གང་མང་བྱས་པར་མ་ཟད། དེ་རིང་རང་སྡེ་མཚོ་མོ་འཚོགས་པའི་ཁྲོམ་ཆེན་འདིའི་མདུན་ནས་ངེད་གཉིས་ཀྱིས་ཀྱང་འགག་བཟའི་ཇོ་རུ་ལྟར་རྟ་འདོ་བའི་བང་ཁ་འགྲན་ནས། རྒྱལ་ཁ་སུ་ཐོབ་ལ་རོང་ཚ་བཀྲ་ཤིས་མཚོ་དབང་བའི་རྟ་རྒྱུག་རྒྱལ་འཇོག་ཅིག་བྱེད་རྒྱུ་བྱས་ན། ཁྱོད་ལ་དེའི་སྤོབས་པ་ཨེ་ཡོད། ཡོད་ན་ཤོག་དང་ད་ལྟ་རྟིང་ཐག་གཅོད། གལ་ཏེ་མེད་ན་ཁྱོད་ཀྱི་སྙིང་སྡུག་དེ་ཞག་གསུམ་ལ་ངའི་ཉལ་རོགས་བྱེད་པར་མངག་དགོས་ཟེར་ནས་མི་མང་དེའི་ནང་ནས་ཁྱད་གསོད་ཀྱི་སྐད་ཆ་མང་བོ་གྱ་ཚོམ་དུ་སྨྲས་རབས་མང༌། དེར་རྟ་མགྲིན་རྡོ་རྗེ་ཚིག་པ་ཟོས་ཏེ། རྟའི་བཟང་ངན་ལ་ཁྱད་པར་ཅི་འདྲ་ཡོད་མི་ཤེས། བང་རྩལ་ཧ་ལམ་འདྲ་ཡང༌། དེ་ལྟ་བུའི་ལེགས་ཉེས་བསྡུར་དགོས་པའི་རྒྱུ་མཚན་ཅིའང་མ་མཆིས་བསམས་ནས། རྟའི་བང་ཁ་འགྲན་ནས་ཅི་བྱ། དེ་ནི་དོན་མེད་འཆོལ་བོ་དང་སྙིང་མེད་སྡར་མ་རྣམས་ཀྱི་ལས་ཀ་ཡིན་པས་ཡ་མཚར་བ་ཅི་ཡང་མེད། ཁྱོད་ཀྱི་རྟ་བཟང་ན་དེ་ནི་ཕྱུག་པོའི་ནོམ་སྟོབས་ལས་བྱུང་བ་ཡིན་པ་ལས་ཁྱོད་རང་ལ་མཐུ་དང་ནུས་པའམ་དཔའ་རྩལ་གཞན་དང་མི་མཐུན་པ་ཞིག་ཡོད་པ་ག་ལ་ཡིན་ཞེས་པ་ལ། ཨོ—ཁྱོད་དེ་འདྲའི་དཔའ་བོ་སྙིང་སྟོབས་ཅན་ཞིག་ཡིན་ན། ངེད་གཉིས་དཔའ་བོའི་དཔུང་ཁ་དང་རྣོན་པོའི་མཚོན་ཁ་འགྲན་ནས་སུ་དཔའ་གང་ངར་ལ་བལྟས་ནའང་ཆོག་ཟེར་ནས་རལ་གྲི་བཏོན་ནས་མཆོངས་བྱུང་བ་ཉེར་འཁོད་པ་རྣམས་ཀྱིས་བཟུང་ནས་བར་བཤོལ། དེ་ནས་ལོ་ལོན་དང་བསམ་ཤེས་ཚང་མས་ཀྱང་དེ་རིང་ཡུལ་ལྷ་གཞི་བདག་ལ་བསང་མཆོད་བྱས་ནས་རྟེན་འབྲེལ་གྱི་མགོ་སྒྲིག་སྐབས་འདིར་གྱོད་སྣ་ཁ་མཆུ་ལ་གཏུགས་ན་ཁྱོད་གཉིས་ཕར་ཞོག སྲིད་སྡེ་ཡོངས་ཀྱི་བྱ་བ་ལམ་དུ་མི་འགྲོ་བའི་ཉེན་ཁ་ཡོད་ཟེར་ནས་ཁ་ཏ་སློབ་གསོ་ཡང་ཡང་བྱས་ཀྱང༌། དེ་བཟུང་ནས་མ་ཐུབ་པར་དཀའ་རབས་མང་བོ་བཤད་རྒྱུ་ཡོད།”
དེར་རྒན་མོས་མནའ་མ་ལ་ལས་ཕྱི་འདེད་སོགས་བྱེད་རྒྱུ་ཕར་བཞག་ནས་ “བཙན་པོར་བཙན་ཚོད་མེད་ན་མི་གསོན་པོའི་སྟེང་ནས་དུང་བརྐོ་ཟེར་བ་འདི་ལྟ་བུ་ལ་ཟེར། ལས་བཅོལ་སའི་ལྷ་མེད། བདེན་བཤད་སའི་དཔོན་ཡང་མེད་པ་འདི་འཇིག་རྟེན་གང་གི་ལུགས་རེད”ཟེར།
བཀྲ་ཤིས་མཚོས་ཨ་ནེའི་བློ་ཁ་ཅུང་ཙམ་འགྱུར་བ་ཤེས་ཏེ་སྨྲས་པ།
“ཨ་མ་ལགས། བཟོད་པ་བསྒོམས་ནས་བསྒོམ་ཚོད་མེད། ད་ལོ་བལ་འབྲེག་སྐབས། རྐང་བསོད(རྐང་ཚ་བསོད་ནམས་གྲགས་པ)ཚང་ལ་བལ་འབྲེག་རོགས་བྱེད་དུ་སོང་ཉིན་དེར་ཡང༌། ཨ—ཁྲ་ཤུལ་རྟ་རྡོར་ཞེས་པའི་དཔའ་བོ་འདི་ལ་ལྟོས་དང༌། རང་ཁ་ཙམ་ཡང་མི་སོས་པར་གཞན་ལ་གཡོག་བྱེད་པ་འདི་ཡ་མཚར། གཡོག་ཟས་གཡོག་ཆུ་ལ་བརྟེན་ནས་ཆུང་མ་གསོ་བ་འདི་དཔའ་བོའི་དཔའ་རྟགས་ཡིན་ནམ། ཟེར་ནས་ངོ་མཚང་འབྲུ་བའི་སྐད་ཆ་མང་བོ་བཤད་རབས་ཟེར། དེར་རྟ་མགྲིན་རྡོ་རྗེས་ངས་ལས་ཅི་བྱེད་ཁྱོད་ལ་སྐབས་སུ་མ་བབ། འཕྲོག་བཅོམ་གྱི་ལས་ལ་བརྟེན་
ནས་རང་ཁ་གསོ་མཁན་རྣམས་ངོ་མི་ཚ་ན། ངས་གཡོག་ཟས་གཡོག་ཆུ་ལ་བརྟེན་ནས་ཆུང་མ་གསོས་པར་མི་བཟང་བ་ཅི་ཡོད། ཅེས་ཏེ་ཕན་ཚུན་གཉིས་ཀས་འབྲས་བུ་མེད་པའི་ཁ་འཐབ་མང་བོ་བྱས་སྐད། དེར་སྟག་ལུང་ཆོས་སྐྱབས་ཀྱིས་དཔའ་ཡོད་ན་ཁེར་གཏུག་བྱེད་ཆོག དེ་རིང་མི་མང་ས་འདིར་ངོ་མཚང་བྲུས་པ་དཔའ་རྟགས་ག་ལ་ཡིན། བྱ་བྱེད་མང་ན་རང་ཉིད་འཕུང་བའི་རྒྱུ་རུ་འགྱུར་སྲིད། ངེད་ཅག་ཚང་མ་ཡོད་ས་ནས་དེ་འདྲ་མ་བྱེད། ཅེས་བར་བཤོལ་ཡང༌། དེས་ཁ་ཏ་ལ་མི་ཉན་པར་མ་ཟད། ཆ་ཆོ་མེདཔའི་སྟོང་བཤད་ཀྱིས་ཅི་ཕན། བང་ཁ་འགྲན་བྱེད་ཀྱི་རྟ་ནི་
སྤྲང་་ཕྲུག་ཁྱོད་ལ་མེད། དེས་ན་ངེད་གཉིས་གྲི་ཁ་འགྲན་ན་ཁྱོད་ལ་གྲི་ཆག་ཅིག་ཨེ་ཡོད། ང་སོད་ན་གཟུ་སྒོ་ཁྲིམས་སྒོ་ཕར་ཞོག སྐར་གང་གི་སྟོང་ཡང་མི་དགོས་པ་ངས་ཁས་ལེན་དམ་བཅའ་བྱེད། གལ་ཏེ་ངས་སོད་ན་སྟོང་གཉིས་ལོག་འཇལ་བྱེད་རྒྱུའང་ངས་ཁས་ལེན་དམ་བཅའ་བྱེད། ཟེར་ནས་རལ་གྲིའི་ཡུ་བ་ནས་བཟུང་སྟེ་རྫིག་རྫིག་བྱས་རབས་ཟེར།དེར་ཨ་མེས་བསྟན་པ་ཡར་འཕེལ་གྱིས་ཁ་ཏ་ནན་ཏུ་བྱས་པས། མཐར་འབྲས་མེད་དུ་ལུས། ད་ཅི་བཤད་ཀྱང་བཟོད་པ་བསྒོམས་ནས་བསྒོམ་ཚོད་མེད།”
འདིར་བཀྲ་ཤིས་མཚོའི་སེམས་ལ། ཚོགས་མཆོད་སེར་ཕྲེང་གི་ཉིན་དང་དྲུག་པའི་ཤིང་སློང་གི་སྐབས་སོགས་སུ་བརྙས་བཅོས་བྱས་ཚུལ་དང་ངོ་མཚང་བྲུས་ཚུལ་སོགས་རེ་རེ་བཞིན་བཤད་དགོས་བསམས་ཀྱང༌། མང་ཆེ་ན་ཨ་ནེའི་ནད་ལ་གནོད་པར་དོགས་ཏེ་མདོར་བསྡུས་ནས་བཤད།
“ངས་དེ་སོགས་ཐོས་ནས། མ་རབས་ཀྱི་སྲོལ་ལ་དེ་ཡིན་འདི་མིན་གྱི་གནས་ལུགས་མེད་པས་ཡང་བློ་མ་བདེ་བར། དེང་རབས་ཀྱི་དུས་འདིར། རྒྱུ་ཡོད་ན་སྟོབས་ཡོད། སྟོབས་ཆེ་ན་འཕོང་བཙན། རྒྱུ་འབྲས། དགེ་སྡིག དཀར་ནག བདེན་རྫུན་ སོགས་དེ་ཚོས་ཁ་ནས་བཤད་པ་ཙམ་དུ་མ་གཏོགས་མེད། དེ་བས་ཡག་ཐོག་བཟང་ཐོག་འདི་ནས་ས་གཞན་ཞིག་ཏུ་སོང་ན་གྱོད་སྣ་ཁ་མཆུ་མི་འབྱུང་བ་དེ་ཡིན། ཞེས་བཤད་ཀྱང་ངལ་བ་འབྲས་མེད་དུ་གྱུར་ཏེ་མ་ཕན།”
དེར་རྒན་མོ་ཅུང་ཟད་འགྱོད་སེམས་ཀྱི་ཚུལ་གྱིས་སྨྲས་པ། “འོ་ན་ངའི་རྣ་ལམ་དུ་དེ་འདྲའི་ཚིག་ཟུར་ཙམ་ཡང་མི་འཇོག་པ་ཅི་ཡིན། དེའི་སྐབས་ཁྱོད་ཀྱི་བསམ་ཚུལ་ལྟར་བྱས་ཡོད་ན། དོན་དག་འདི་བྱུང་མེད་ཤས་ཆེ།”
“བཤད་རྒྱུ་མང་ན་ཁྱེད་ཀྱི་སེམས་ཁ་དཀྲུག་པར་དོགས་ནས་མ་བཤད། དོན་དག་འདི་ལྟ་བུ་ཞིག་ཏུ་འགྱུར་འགྲོ་བ་ངའི་སེམས་ཀྱི་དགུ་ཡུལ་དུའང་མ་ཤར།”
དེ་སྐད་ཟེར་བཞིན་ཡར་ལངས་ནས་འོ་ཇ་ཚ་མོ་གང་བླུགས་ནས་ཨ་ནེའི་ལག་ཏུ་བཞག་སྟེ་ཡང་སྨྲས་པ། “གལ་ཏེ་ངའི་ཆེད་དུ་དོན་དག་ཅིག་བྱུང་ན། གྱོད་འདྲེ་དང་འཕུང་གཞིའི་བུད་མེད་སྣ་ནག་མའི་གྲས་སུ་འཇོག་སྲིད། དེས་ན་ཁ་མི་དྲོ། བཀྲ་ཡང་མི་ཤིས། རླུང་རྟ་རྒུད་ནས་རྟིང་སོར་ཅི་བྱས་ལམ་དུ་མི་འགྲོ་བ་ཁྱོད་ཀྱིས་མི་ཤེས་པ་ག་ལ་སྲིད། དེས་ན་ཤེས་བཞིན་དུ་ང་ཚོ་ཕྱེ་ལེབ་ལྕེབ་འདྲེ་མ་ལྟར་གྱོད་སྣ་ཁ་མཆུའི་མེ་འོབས་སུ་ཇི་མི་སྙམ་པར་ལྕེབ་དོན་ཅི་ཡོད་ཅེས་ཡང་ཡང་ཞུ་བ་བྱས་ཀྱང༌། ངས་ཕ་ཡུལ་དོར་ནས་འགྲོ་དགོས་དོན་མེད། མི་སྲོག་ལེན་པའི་གཤེད་མ་ང་མིན། གཞན་ནོར་འཕྲོག་པའི་ཆོམ་རྐུན་ཡང་ང་མིན། ནག་ཉེས་བ་སྤུ་ཙམ་ཡང་མེད་ས་ན། རང་གི་སྐྱེ་ས་སྐྱེ་ཡུལ་རྒྱབ་ཏུ་བསྐྱུར་ནས་ཁྱི་ལྡོམ་བཞིན་དུ་མི་ཡུལ་འཁྱམ་དོན་གཏན་ནས་མེད་ཟེར་ནས། ཉན་རྒྱུ་ཕར་ཞོག རྣ་བ་ཙམ་ཡང་མི་གཡོར།” དེ་རྣམས་ཐོས་པས་རྒན་མོའི་སེམས་ལའང་དཔའ་ངར་ཅུང་ཟད་སྐྱེས་ནས་སྨྲས་པ། “འོ་ལེ། སྤྱིར་ན་ང་ཚོས་ཕ་ཡུལ་སྤངས་ནས་མི་ཡུལ་འགྲིམ་དགོས་དོན་མེད། ཕ་ཡུལ་ལ་ཞེ་མི་ཆགས་པ་སུ་ཡོད། ཕ་ཡུལ་གྲོག་མོའི་འགྲམ་ཡིན་རུང་སྐྱིད་ཟེར་བའི་ཁ་དཔེའང་ཡོད། འོན་ཀྱང་གཉོམ་ཆུང་གིས་བཙན་པོའི་དོ་ཡ་མི་ཡོང་བར་ཐབས་ཟད་པའི་ཉིན་མོར་ས་མཐའ་སྡེ་མཐའ་ཡིན་རུང་མི་འགྲིམ་ཀ་མེད་རེད།”
བཀྲ་ཤིས་མཚོས་ཨ་ནེར་དཔའ་སེམས་ཅུང་སྐྱེས་ཡོད་པ་ཤེས་ཏེ། ད་དུང་སྙིང་ཕུར་རེ་གདབ་ཐུབ་ན་མོའི་སེམས་ཀྱི་སྡུག་བསྔལ་ཇེ་ཉུང་དུ་འགྲོ། དེས་ན་ནད་ལའང་ཕན། ད་ཅི་བཤད་ཀྱང་དོན་དག་བྱུང་ཚར་བས་ཕྱི་འགྱོད་ནི་ལུས་སེམས་འཇོམས་བྱེད་ཀྱི་རྒྱུ་རུ་འགྱུར་བ་ལས་དོན་དག་ལ་མི་ཕན་སྙམ་ནས་ཡང་སྨྲས་པ། “ཕོ་ལས་ངན་ལ་ཁ་མཆུ་རང་འཁོར་ཡིན་ནའང་འདྲ། མོ་ལས་ངན་ལ་མུ་གེ་རང་འགྲུབ་ཡིན་ནའང་འདྲ། དོན་དག་འདི་ང་ཚོའི་མགོར་བཙན་གྱིས་བཞག་པ་ཡིན་པ་ནི་རྒན་སྐྲ་དཀར་མན་ཆད། གཞོན་སོ་དཀར་ཡན་ཆད་ན་མི་ཤེས་མཁན་གཅིག་ཀྱང་མེད། ཁོས་རྒྱུ་ཡོད་ན་དཔའ་ཡང་རང་ཤུགས་སུ་ལོས་ཡོད་སྙམ་པས། ཅི་བྱས་ཀྱང་གཡོལ་ཐབས་ཟད་ནས། མཐར་ཁོའི་བསམ་སྲོལ་ལྟར་གྲི་ཁ་འགྲན་ཏེ་རྟིང་ཐག་གཅོད་དགོས་བྱུང༌། དེ་ཡང་ཁོས་བཤད་པ་བཞིན་ཏེ་ཡུལ་གྱི་དཔེ་ལུགས་ལྟར་སུས་སུ་བསད་ཀྱང་ཁྲིམས་སྒོར་གྱོད་མི་རྒྱག་རྒྱུའི་འབའ་ཡིག་བྲིས། ཁྲ་ཤུལ་བསོད་བཀྲ་དང་རྟ་རྫོང་ཐར་འབུམ་གཉིས་དཔང་པོར་བཞག་ནས་གྲི་ཁ་འགྲན་པས་སྣ་འདི་ལ་གཏུགས། སྤྱིར་ན་རྒྱ་ཡིག་ཐོག་དང་བོད་ཚིག་ཐོག་ཟེར་བའི་ཁ་དཔེ་ཡོད་མོད། འོན་ཀྱང་ད་སྐབས་དེ་ཚང་ཚིག་ཐོག་ནས་མ་བསྡད་པར་གཉེར་ཚང་ལ་གཏུགས་པ་འདི་ལྟར་རེད། ཨ་མ་ལགས། ཁྱོད་ཀྱིས་དེ་འདྲའི་སེམས་ཁྲལ་བྱེད་མི་དགོས། ཧ་ལས་ན་སྟོང་རྒྱག་དགོས་པ་ལས་གཞན་ཅི་བྱེད།”
དེར་རྒན་མོས”སྲོག་སྐྱིན་ལ་སྲོག་མ་ཤོར་ན། སྟོང་ནི་ལོས་རྒྱག”ཟེར།
དེ་མིན་ད་དུང་ཚིག་འགའ་རེ་བཤད་བྱུང་བའི་ཚུགས་ཀ་ཡོད་ཀྱང༌། འབྲོག་དགོན་ཐང་གི་རླུང་དམར་གྱིས་ཁྱེར་བས་ཅི་བཤད་སུས་ཀྱང་མ་ཐོས། མོའི་རིད་ཅིང་གཉེར་མས་གང་བའི་གདོང་དུ་མཆི་མ་ཉིལ་ལེ་བ་སྟེ། དཔེར་ན་དབྱར་གྱི་དུས་སུ་ཆར་རྒྱུན་དལ་གྱིས་བབས་པ་ན་སྦྲའི་རེ་ལྟའི་སྲུབས་ནས་ཐིགས་ཆུ་ཁྲ་ལམ་ལམ་འཛུམ་བྱུང་བ་དང་འདྲ།
རོང་ཚ་བཀྲ་ཤིས་མཚོ་སྒོར་བུད་ནས་ལག་པ་ཐོད་པར་བཞག་སྟེ་བར་སྣང་ལ་བལྟས་པས། ཉི་མ་ནི་ཐག་པས་ཐུང་བརྟོད་བྱས་པ་ལྟར་འགུལ་མེད་དུ་དམར་ཀོར་རེར་འདུག དེ་ནས་ཕ་ཡུལ་གྱི་ཕྱོགས་སུ་བལྟས་པས། བྲ་ཐང་རིང་མོའི་ཐང་དཀྱིལ་དུ་བསེར་འཚུབ་ཆེན་པོ་ཞིག་གིས་ས་རྡུལ་བར་སྣང་དུ་དྲངས་ཏེ་གནམ་ལ་ཀ་བ་བཙུགས་པ་བཞིན་ནག་ཡོར་ཡོར་ལྷོ་ཕྱོགས་སུ་འགྲོ་བཞིན་པ་དང༌། བྱིའུ་དམག་དཔུང་ཆེན་པོ་ཞིག་ནག་སོག་སོག་ཡར་འཕུར། ནག་སོག་སོག་མར་བབས་ནས་དལ་མེད་དུ་ལས་ལ་བརྩོན་བཞིན་པའམ་ཁྱིམ་མཚེས་གཡས་གཡོན་གྱི་མཚེར་ཤུལ་ན་ཕོ་རོག་ལྟོགས་པ་ཁ་ཤས་ཀྱིས་རུས་པ་སོགས་ལྟོ་འཚོལ་ཕྱིར་གཤོག་ལྷབ་ཀྱིས་ཕར་འགྲོ་ཚུར་ལྡིང་བྱེད་བཞིན་པ་ལས་གཞན་སུ་དང་གང་ཡང་མ་མཐོང༌།
རྩོམ་སྒྲིག་འགན་འཁུར་བ།
ཁཱ་ཤེས་རབ་རྒྱ་མཚོ། མགར་རྩེ་ཉི་ཟེར། ཨ་བུ་འབྲོང་།


text:
ཀེ་རི་སི།
གྷི་རི་སི་སྤྱི་མཐུན་རྒྱལ་ཁབ་སྟེ་བསྡུས་མིང་ལ་གྷི་རི་སི་ཞེས་འབོད་པ་ནི་ཡོ་རོབ་གླིང་གི་ཤར་ལྷོའི་མཚམས་སུ་གནས་ཤིང་། རྒྱལ་ཁབ་འདི་ནི་བྷོའོ་ལོ་ནིས་སད་ཕྱེད་གླིང་དང་ཨེ་ལྗིན་རྒྱ་མཚོའི་གླིང་ཕྲན་3000ལྷག་གིས་གྲུབ། གྷི་རི་སི་ནི་ཡོ་རོབ་གླིང་དང་ཨེ་ཤ་ཡ། ཨ་ཧྥེ་རི་ཀ་གསུམ་གྱི་སྦྲེལ་མཚམས་ཀྱི་རྒྱལ་ཁབ་གལ་ཆེན་ཞིག་ཡིན་ཞིང་། ནུབ་ནས་བྱང་བར་རིམ་བཞིན་ཨལ་པ་ཉི་ཡ་དང་དང་མ་སི་དོ་ཉི་ཡ། པུར་ག་རི་ཡ་བཅས་རྒྱལ་ཁབ་གསུམ་དང་འབྲེལ་ཞིང་བྱང་ཤར་གྱི་མཚམས་ཏུར་ཁེ་རྒྱལ་ཁབ་དང་འདབ་འབྲེལ་དུ་གནས། ཤར་ནས་ནུབ་བར་རིམ་བཞིན་ཨེ་ལྗིན་རྒྱ་མཚོ་དང་སྐོར་དཀྱིལ་རྒྱ་མཚོ། ཡེ་ཨོ་ཉི་ཡཱ་རྒྱ་མཚོས་བསྐོར་ཡོད།
ང་ཚོས་གྷི་རི་སིའི་ལོ་རྒྱུས་ལ་ཕྱིར་རྟོག་བྱས་ཚེ། གྷི་རི་སིའི་ལོ་རྒྱུས་དེ་གནའ་བོའི་གྷི་རིའི་སིའི་ཤེས་རིག་དང་འབྲེལ་ཞིང་། ནུབ་གླིང་ཤེས་རིག་གི་ཕ་ས་སྟེ་ནུབ་གླིང་མཚན་ཉིད་རིག་པ་དང་ཨོ་རྩལ་འགྲན་ཚོགས། ནུབ་གླིང་རྩོམ་རིག ལོ་རྒྱུས་རིག་པ། ཆབ་སྲིད་རིག་པ། མང་གཙོའི་ལམ་ལུགས། ཚན་རིག་དང་རྩིས་རིག་གི་གཞུང་ལུགས། དེ་མིན་ནུབ་གླིང་གི་ཟློས་གར་སོགས་ཀྱི་འབྱུང་ཁུངས་སུ་ངོས་འཛིན་བྱེད། གཞན་གནའ་བོའི་གྷི་རི་སིའི་མིས་ཚན་རིག་ལག་རྩལ་གྱི་ཐད་ནས་ཀྱང་འཛམ་གླིང་ལ་ཤུགས་རྐྱེན་ཆེན་པོ་ཐེབས་ཡོད་དེ། གནའ་བོའི་གྷི་རི་སིའི་མིས་ཆེས་ཐོག་མར་ཉི་འཛིན་དང་ཟླ་འཛིན་བྱུང་བའི་རྒྱུ་རྐྱེན་ཤེས་རྟོགས་བྱུང་བར་མ་ཟད། ཆེས་ཐོག་མར་ཉི་ལྟེ་སྨྲ་བའི་ལྟ་བ་བཏོན། དེ་མིན་རང་བྱུང་ཚན་རིག་གི་གཞུང་ལུགས་ཞིབ་འཇུག་དང་ལག་ལེན་གྱི་ཐད་ནས་ཀྱང་རྨད་དུ་བྱུང་བའི་མཛད་རྗེས་བཞག་ཡོད།
ཡོངས་གྲགས་ཀྱི་བཤད་རྒྱུན་ལྟར་ན་དཔུང་བཅད་ཝེ་ན་སིའི་རྡོ་བརྐོས་ནི། སྤྱི་ལོ་1820ལོར་གྷི་རི་སིའི་ཨེ་ལྗིན་རྒྱ་མཚོའི་སྨི་ལོ་གླིང་ཕྲན་གྱི་བྲག་ཕུག་ཅིག་ལས་གསར་དུ་རྙེད་པར་བཞེད་ལ། རྡོ་བརྐོས་འདི་རྡོ་ཀ་མ་རུས་གྲུབ་ཅིང་སྤྱིའི་རིང་ཚད་ལ་སྨི་2.14ཡོད། ད་ལྟ་རྡོ་བརྐོས་འདི་ཧྥ་རན་སིའི་ལོའོ་ཧྥོའོ་ཕོ་བྲང་དུ་ཉར་ཞིང་། ཕོ་བྲང་འདིའི་རྨད་དུ་བྱུང་བའི་ཁྱད་ནོར་ཞིག་ཏུ་གྱུར་ཡོད། རྡོ་བརྐོས་འདི་གསར་དུ་རྙེད་པ་ནས་བཟུང་ཚང་མས་མགྲིན་གཅིག་ཏུ་གྷི་རི་སིའི་བུད་མེད་ཀྱི་རྡོ་བརྐོས་དག་ལས་ཆེས་མཛེས་པའི་རྡོ་བརྐོས་ཤིག་ཏུ་བསྟོད་ཅིང་། རྣམ་པར་སྨིན་པའི་མྱོས་བུམ་དང་བརྟན་ཞིང་བརླིང་བའི་དཔུང་བ། ཕྲ་ཞིང་མཉེན་པའི་སྐེད་པ་ལས་དར་ལ་བབས་པའི་བུད་མེད་ཅིག་གི་མཛེས་པ་མངོན་པར་མཚོན་ཞིང་། རྡོ་བརྐོས་དེར་བུད་མེད་ཅིག་གི་མཛེས་པ་དང་བབ་ཆགས་ཀྱི་ཁྱད་ཆོས་ལྡན་པར་མ་ཟད་མིའི་རིགས་ཀྱི་ཨ་མ་ཐུན་མོང་ལ་མངའ་བའི་ལྷད་མེད་རྣམ་དག་དང་བྱམས་བརྩེའི་ཁྱད་ཆོས་ལྡན། རྡོ་བརྐོས་ཀྱི་ངོ་གདོང་ལ་གཞིགས་ན་གྷི་རི་སིའི་བུད་མེད་ཀྱི་སྐྱེས་དབྱིབས་ཀྱི་ཁྱད་ཆོས་མངོན་གསལ་དུ་ལྡན་ཏེ། སྣའི་གཟེངས་མཐོ་ཞིང་གདོང་འཇོང་དབྱིབས་སུ་མངོན་པ། དཔྲལ་པའི་དབྱེས་ཆུང་ཞིང་མ་ནེ་རྒྱགས་པའི་ཁྱད་ཆོས་ལྡན། འདི་འདྲའི་ཚགས་དམ་ཞིང་མཛེས་སྡུག་ལྡན་པའི་རྡོ་བརྐོས་ཞིག་གསར་དུ་བཞེངས་བ་ལས་གནའ་བོའི་གྷི་རི་སིའི་མིས་མིའི་སྟོབས་ཤུགས་དང་མཛེས་པར་ཁས་ལེན་དང་བསྟོད་བསྔགས་བྱས་པ་མཚོན། ལྷག་པར་དུ་ལྷ་ཡུམ་འདིའི་རྡོ་བརྐོས་ལས་ལོ་ངོ་སྟོང་ཕྲག་གཉིས་ལྷག་གི་ཡར་སྔོན་གྱི་གནའ་བོའི་གྷི་རི་སིའི་མིའི་མཛེས་དཔྱོད་ཀྱི་འདུ་ཤེས་དེ་རྟོགས་ནུས་ཏེ། ཕྱིའི་སྐྱེས་འབྲས་ཀྱི་མཛེས་པ་དང་ནང་བསམ་བློའི་མཛེས་པ་གཉིས་ཚད་མཐོན་པོའི་སྒོ་ནས་གཅིག་གྱུར་གྱིས་མཚོན་ཡོད།
ལོ་ངོ་བརྒྱ་ལྷག་གི་རིང་ལ་ཝེ་ན་སིའི་དཔུང་བར་ཆག་སྐྱོན་མ་བྱུང་བའི་སྔོན་གྱི་ཐོག་མའི་རྣམ་པ་ཤེས་མཁན་ཤིན་ཏུ་ཉུང་། རྗེས་སུ་ཡིག་ཚགས་ཤིག་ལས་ཏུའུ་མིན•ཅེའུ་ཝེར་གྱི་ཟིན་ཐོ་ཞིག་གསར་དུ་རྙེད་ཅིང་། ཟིན་ཐོ་ལས་ཝེ་ན་སིའི་ལག་གཡས་པས་ལྭ་བའི་ཐུ་བར་བཟུང་ཞིང་ལག་པ་གཡོན་པར་ཀུ་ཤུ་ཞིག་ཐོགས་ནས་མགོ་བོར་བསྲིངས་པ། རྣ་བར་རྣ་ལུང་ཟུང་གིས་ལེགས་པར་བརྒྱན་འདུག་ཅེས་ཞིབ་འབྲི་བྱས་འདུག སྒྱུ་རྩལ་པ་མང་པོ་ཞིག་གིས་རྡོ་བརྐོས་འདིའི་ཆེས་ཐོག་མའི་རྣམ་པ་སླར་གསོ་བྱེད་པར་བརྩོན་མོད། ངལ་བ་འབྲས་མེད་དུ་གྱུར། དཔུང་བ་གཉིས་ལ་ཆག་སྐྱོན་བྱུང་བ་ལས་ཝེ་ན་སིའི་རྡོ་བརྐོས་མཛེས་པར་གནོད་སྐྱོན་མ་ཐེབས་པར་སྨྲ་བསམ་བརྗོད་འདས་ཀྱི་མཛེས་པ་གཞན་ཞིག་བསྣན་པ་ལགས། དཔུང་བཅད་རྡོ་བརྐོས་མི་རྣམས་ལ་འཆར་ཡན་གྱི་བར་སྟོང་ཆེན་པོ་ཞིག་བསྩལ་བ་སྟེ་ལ་ལས་རྡོ་བརྐོས་དེ་ནི་དྲན་གསོའི་རྡོ་རིང་ཞིག་ཏུ་ངོས་འཛིན་བྱེད་ལ། ལ་ལས་དེ་ནི་མཛེས་སྡུག་རྣམ་པར་བཀྲ་བའི་མུ་ཏིག་རྡོག་གཅིག་ལ་ངོས་འཛིན་བྱེད། མཛེས་དཔྱོད་སྨྲ་བ་རྣམས་ཀྱིས་རྡོ་བརྐོས་འདི་ནི་མཛེས་པ་ཞེས་པ་ཅི་ལྟ་བུ་ཞིག་ཡིན་པ་རྒྱས་པར་འགྲེལ་པའི་བསྟན་བཅོས་ཤིག་ཡིན་པར་ངོས་འཛིན་བྱེད།
ཧུ་མཱའི་ལོ་རྒྱུས་སྙན་རྩོམ་རིང་མོ་ནི《ཡེ་ལི་ཡ་ཐི།》དང་《ཨོ་ཏི་སད།》གཉིས་ཀྱིས་གྲུབ་ཅིང་། སྙན་རྩོམ་རིང་མོ་འདིར་རྗོད་བྱེད་ཀྱི་ཚིག་སྙན་ཞིང་འཇེབས་ལ། བརྗོད་དོན་གསོན་ཉམས་ལྡན་པ་དང་བྱུང་རིམ་ཚགས་དམ་པའི་ཁྱད་ཆོས་ལྡན། 《ཡེ་ལི་ཡ་ཐི། 》ལས་གྷི་རི་སིའི་མཉམ་འབྲེལ་དམག་དཔུང་གིས་ཡཱ་ཞི་ཡཱ་ཆུང་བའི་གྲོང་ཁྱེར་ཐི་ལོ་ཡེ(Troy)ལ་འཇབ་རྒོལ་བྱས་པའི་གོ་རིམ་ཁྲོད་བྱུང་བའི་དམག་འཁྲུག་གི་གནས་ཚུལ་ཞིབ་ཏུ་བརྗོད་ཡོད་པ་དང་། 《ཨོ་ཏི་སད།》ལས་ཡེ་སཱ་ཁཱ(Ithaca)ཡི་རྒྱལ་པོ་ཨོ་ཐི་ཞུག་སི་ཐི་ལོ་ཡེ་གྲོང་ཁྱེར་གྱི་དམག་འཁྲུག་ལས་རྣམ་པར་རྒྱལ་ནས་ཕྱིར་ལོག་པའི་ལམ་བར་གྱི་ལོ་ངོ་བཅུའི་འཁྱམ་ཉུལ་གྱི་གཏམ་རྒྱུད་ཞིབ་ཏུ་བརྗོད་ཡོད།
མི་རིགས་གཞན་དང་འདྲ་བར་གནའ་བོའི་གྷི་རི་སིའི་ཡབ་མེས་རྣམས་ཀྱིས་ཀྱང་ལོ་རབས་གོང་མའི་ལོ་རྒྱུས་ཀྱི་དྲན་པ་གཏམ་རྒྱུད་ཀྱི་ལམ་ནས་ཟིན་ཐོར་བཀོད་ཅིང་། རྗེས་ནས་རིམ་བཞིན་ལོ་རྒྱུས་སྙན་རྩོམ་གྱི་རྣམ་པར་བརྟེན་ནས་ངག་ནས་ངག་བརྒྱུད་དེ་རྒྱུན་འཛིན་བྱས། དེ་ལྟ་བུའི་གཏམ་རྒྱུད་དང་ལོ་རྒྱུས་སྙན་རྩོམ་ནི་དོན་དམ་དུ་དངོས་བྱུང་གི་ལོ་རྒྱུས་མཚོན་པའི་བརྩམས་ཆོས་མིན་ནའང་བརྩམས་ཆོས་དེ་དག་ལས་སྐབས་ཐོག་དེའི་སྤྱི་ཚོགས་ཀྱི་རྒྱབ་ལྗོངས་དང་དཔལ་འབྱོར་གྱི་འཕེལ་རྒྱས། རིག་གནས་ཀྱི་གནས་སྟངས་སོགས་ཟུར་ངོས་གང་རུང་ནས་མཚོན་ཐུབ་པས་ན་ཧུ་མཱའི་ལོ་རྒྱུས་སྙན་རྩོམ་གྱིས་གནའ་བོའི་གྷི་རི་སིའི་ལོ་རྒྱུས་ཀྱི་དྲན་པ་སྦྲུམ་ཡོད་པར་བཞེད།
ཧུ་མཱའི་ལོ་རྒྱུས་སྙན་རྩོམ་ནི་ཡུལ་དུས་ངེས་ཅན་ཞིག་ཏུ་རྩོམ་པ་པོ་གང་རུང་གིས་གསར་དུ་བརྩམས་པ་མ་ཡིན་པར། དེ་ནི་གནའ་བོའི་གྷི་རི་སིའི་མི་ཡོངས་ཀྱི་སེམས་པའི་གཏིང་རིམ་དུ་སིམ་པའི་ལོ་རྒྱུས་ཀྱི་དྲན་པ་ཞིག་ལགས། ཐི་ལོ་ཡེ་དམག་འཁྲུག་མཇུག་རྫོགས་རྗེས་གྷི་རི་སིའི་གནའ་མཁར་གྱི་དམངས་ཁྲོད་གླུ་བ་དང་དམངས་ཁྲོད་སྒྱུ་རྩལ་པས་དམག་འཁྲུག་ཁྲོད་ཀྱི་དཔའ་བའི་མཛད་རྗེས་དང་རྒྱལ་ཁའི་བསྟོད་བསྔགས་གླུ་རུ་བཀུག་ནས་མི་ཚོགས་ཀྱི་འདུ་ལོང་རྒོད་པའི་ཁྲོམ་སྲང་དག་ཏུ་བླངས། དེ་ལྟར་ངག་ནས་ངག་བརྒྱུད་ཅིང་མི་རབས་མང་པོའི་རིང་ལ་ཁ་སྣོན་དང་ལེགས་སྒྲིག་བྱས་ཏེ་ནང་དོན་དང་མཚོན་སྟངས་ཕུན་སུམ་ཇེ་ཚོགས་སུ་བཏང་། རྗེས་སུ་ཧུ་མཱས་ངག་རྒྱུན་སྙན་རྩོམ་དེར་ལས་སྣོན་དང་ལེགས་བཅོས་བྱས་པས་གཏན་འཇགས་ཀྱི་བརྩམས་ཆོས་སུ་གྲུབ། ཧ་ལམ་སྤྱི་ལོ་སྔོན་གྱི་དུས་རབས་དྲུག་པའི་དཀྱིལ་དུ་ཕིས་ཞི་ཐི་ལ་ཏའོ་ཡིས་སྲིད་དབང་སྐྱོང་སྐབས་ད་གཟོད་ཡི་གེར་ཕབ་པར་བཞེད། སྤྱིར་ལོ་རྒྱུས་སྙན་རྩོམ་རིང་མོ་འདི་ནི་དོན་བརྗོད་སྙན་ངག་གི་ཁོངས་སུ་གཏོགས་ལ། 《ཡེ་ལི་ཡ་ཐི།》ལས་གཙོ་བོ་ཞིབ་བརྗོད་ཀྱི་ཐབས་ལམ་གཉིས་སྤྱད་ཡོད་དེ། དང་པོ་ནི་རྩོམ་པ་པོས་ཞིབ་བརྗོད་པའི་ངོས་ནས་གཏམ་རྒྱུད་ཀྱི་བྱུང་རིམ་ཞིབ་ཏུ་བརྗོད་པ་དང་། གཉིས་པ་ནི་རྩོམ་པ་པོས་མི་སྣའི་ངོས་ནས་གཏམ་རྒྱུད་ཀྱི་བྱུང་རིམ་ཞིབ་ཏུ་བརྗོད་པའོ།། ནུབ་གླིང་གི་རྩོམ་གཞུང་དག་ཏུ་སྔོན་མར་ཞིབ་བརྗོད་ཀྱི་ཐབས་ལམ་དང་རྗེས་མར་འཁྲབ་སྟོན་གྱི་ཐབས་ལམ་ཞེས་བརྗོད།
ཧུ་མཱའི་ལོ་རྒྱུས་སྙན་རྩོམ་རིང་མོ་ནི་གནའ་བོའི་གྷི་རི་སིའི་རུས་རྒྱུད་སྤྱི་ཚོགས་ནས་བྲན་གཡོག་སྤྱི་ཚོགས་སུ་འཕེལ་བའི་བར་བརྒལ་དུས་སྐབས་ཀྱི་ལོ་རྒྱུས་བརྗོད་དོན་དུ་བཟུང་བའི་སྙན་རྩོམ་ཞིག་ཡིན་ཞིང་། དེར་སྤྱི་ཚོགས་ལོ་རྒྱུས་དང་ཡུལ་སྲོལ་ལོ་རྒྱུས། ས་ཁམས་དང་གནའ་རྫས་ཞིབ་འཇུག་བཅས་ཀྱི་དོན་སྙིང་ཆེན་པོ་ལྡན། ལོ་རྒྱུས་སྙན་རྩོམ་རིང་མོ་འདིར་གཙོ་བོ་དངོས་ཡོད་རིང་ལུགས་དང་འཆར་ཡན་རིང་ལུགས་ཀྱི་སྒྱུ་རྩལ་མཚོན་ཐབས་སྤྱད་ཡོད་དེ། བརྗོད་དོན་ཁྲོད་ཀྱི་དམག་འཁྲུག་དང་མི་སྣ་སོགས་ལ་ལྷ་སྒྲུང་གི་ཤུགས་རྐྱེན་ཐེབས་ནའང་ཟུར་ངོས་གང་རུང་ནས་སྐབས་དེའི་སྤྱི་ཚོགས་ཀྱི་རྣམ་པ་མཚོན་པར་བྱས་ཡོད། གཞན་ལོ་རྒྱུས་སྙན་རྩོམ་རིང་མོ་འདི་ལ་མི་ཇུས་རིང་ལུགས་ཀྱི་བསམ་བློས་བརྒྱན་ཡོད་དེ། དེ་ལས་མིའི་ཁེ་དབང་དང་རིན་ཐང་། སྟོབས་ཤུགས་སོགས་ལ་བསྟོད་བསྔགས་ཀྱི་མེ་ཏོག་གཏོར་ཡོད།
ཨོ་ལིན་ཕིག་ལུས་རྩལ་འགྲན་ཚོགས་ཏེ་མིང་བསྡུས་ན་ཨོ་རྩལ་འགྲན་ཚོགས་ཞེས་བྱ་བ་ནི། རྒྱལ་སྤྱིའི་ཨོ་ལིན་ཕིག་ཨུ་ཡོན་ལྷན་ཚོགས་ཀྱིས་གཙོ་སྒྲུབ་གནང་བའི་ལུས་རྩལ་གྱི་རྣམ་གྲངས་མང་བའི་རྒྱལ་སྤྱིའི་རང་བཞིན་གྱི་འགྲན་ཚོགས་ཤིག་ཡིན། ལོ་བཞིའི་ནང་ཐེངས་རེར་སྡུད་བཞིན་ཡོད་ཅིང་། དེར་དབྱར་དུས་ཀྱི་ཨོ་རྩལ་འགྲན་ཚོགས་དང་དགུན་དུས་ཀྱི་ཨོ་རྩལ་འགྲན་ཚོགས་གཉིས་སུ་དབྱེ་ལ། དེང་རབས་ཨོ་རྩལ་འགྲན་ཚོགས་ནི་འཛམ་གླིང་ན་སྙན་གྲགས་ཆེ་བའི་རྒྱལ་སྤྱིའི་ལུས་རྩལ་འགྲན་ཚོགས་ཆེན་མོ་ཞིག་ཡིན། ཆེས་ཐོག་མར་ཨོ་རྩལ་འགྲན་ཚོགས་ནི་ཆོས་ལུགས་ཀྱི་བྱེད་སྒོ་ཆེན་པོ་ཞིག་ཡིན་ཞིང་། དེ་ལ་ཨོ་ལིན་ཕིག་སིའི་ལྷ་ཚོགས་ལ་མཆོད་གུས་དང་ངེས་གཏན་གྱི་ཆོ་གའི་ལམ་ལུགས། ཕུན་སུམ་ཚོགས་པའི་ལྷ་སྒྲུང་གི་ཁྱད་ཆོས་ལྡན།
ཨོ་རྩལ་འགྲན་ཚོགས་དེ་ཐོག་མར་ལོ་སྟོང་གཉིས་གསུམ་ཙམ་གྱི་དུས་ལ་གནའ་བོའི་གྷི་རི་སི་ནས་བྱུང་ཞིང་། སྤེལ་ཡུལ་ཨོ་ལིན་ཕིག་ཡིན་པས་མིང་དེ་ལྟར་ཐོགས། རྗེས་སོར་གནའ་བོའི་གྷི་རི་སི་རྒྱལ་ཁབ་ཉམས་རྒུད་དུ་གྱུར་བས་ལོ་ངོ་1500ཙམ་ལ་འགྲན་ཚོགས་སྤེལ་མ་ཐུབ་པར་ལུས། དེ་ལྟར་དུས་རབས་བཅུ་དགུ་བའི་མཇུག་ལ་ཧྥ་རན་སིའི་ཕེར་ཌེ་ཁའོ་ཊེན(Pierre de Coubertin)ཟེར་བས་ཨོ་རྩལ་གྱི་སྙིང་སྟོབས་མངའ་བའི་དེང་རབས་ཨོ་ལིན་ཕིག་ལུས་རྩལ་འགྲན་ཚོགས་གསར་དུ་བཙུགས། དེ་ནས་བཟུང་། སྤྱི་ལོ་1896ལོ་ནས་འགོ་བརྩམས་ཏེ་ཨོ་རྩལ་འགྲན་ཚོགས་དེ་ལོ་བཞིའི་ནང་ཐེངས་རེར་བསྡུས་ཤིང་། རིམ་བཞིན་ཨོ་རྩལ་འགྲན་ཚོགས་དེ་ཞི་བདེ་དང་མཛའ་མཐུན་གྱི་མཚོན་རྟགས་སུ་གྱུར།
ཨ་ཐེན་སི་སྲུང་མཁར་ནི་གྷི་རི་སིའི་ཆེས་རྨད་དུ་བྱུང་བའི་གནའ་བོའི་བཟོ་བཀོད་ཅིག་དང་ཆབ་སྲིད་དང་ཆོས་ལུགས་བྱེད་སྒོ་སྤེལ་སའི་ལྟེ་གནས་གལ་ཆེན་ཞིག་ཀྱང་ཡིན། ཡོངས་གྲགས་ལྟར་ན་སྲུང་མཁར་འདི་ནི་སྤྱི་ལོ་སྔོན་གྱི་ལོ་580ལོར་བསྐྲུན་འགོ་བརྩམས་པར་གྲགས་ལ། ཆེས་ཐོག་མར་ཆོས་ལུགས་ཀྱི་ཆོ་ག་སྒྲུབ་ས་དང་བྱེད་སྒོ་སྤེལ་ས་ཡིན། སྤྱི་ལོ་1987ལོར་འཛམ་གླིང་གི་རིག་གནས་ཤུལ་བཞག་གྲས་སུ་ཚུད་དོ།།


text:
ངོས་ནས་ཆོས་ལུགས་མཐུན་སྒྲིལ་དང་འབྲེལ་བའི་སྐད་ཆ་ཚིག་ཁ་ཤས་ཤོད་རྒྱུ་ཡིན། སྐབས་རེ་ཆོས་ལུགས་ཀྱི་དད་མོས་ཐོག་རྩོད་རྙོག་ཡོང་གི་འདུག །དཔེར་ན། དེ་སྔོན་བྱང་ཨར་ལནྜ་ (Northern Ireland) ནང་གི་རྩོད་རྙོག་དེ་གཞི་རྩའི་ཆ་ནས་ཆབ་སྲིད་ཀྱི་གནད་དོན་ཞིག་ཡིན་ནའང་། དེ་མྱུར་དུ་ཆོས་ལུགས་ཀྱི་གནད་དོན་ཞིག་ཏུ་གྱུར་བ་རེད། དེ་ནི་ཧ་ཅང་གི་ཐབས་སྡུག་པོ་ཞིག་རེད། དེ་རིང་ཁ་སང་ཁ་ཆེའི་ནང་ལ་ཤི་འ་ (Shia) དང་སུ་ནིའི་ (Sunni) རྗེས་འཇུག་པ་རྣམས་ཀྱིས་ཀྱང་སྐབས་རེ་ཕན་ཚུན་འཛིང་རེས་གཏོང་གི་ཡོད། དེ་ཡང་ཤིན་ཏུ་ཐབས་སྡུག་ཅིག་རེད། ཤྲཱི་ལངྐའི་ (Sri Lanka) ནང་དུའང་། རྩོད་རྙོག་དེ་ཆབ་སྲིད་དང་འབྲེལ་བའི་གནད་དོན་ཞིག་ཡིན་ནའང། འོན་ཀྱང་གནད་དོན་ཁ་ཤས་ཀྱི་ཐད་ཧིན་དུ་དང་ནང་པའི་དབར་གྱི་རྩོད་རྙོག་ཅིག་ཡིན་པའི་མཐོང་སྣང་ཡོང་གི་ཡོད། དེ་ནི་དངོས་གནས་ཞེད་སྣང་ཆེན་པོ་རེད་འདུག །གནའ་སྔ་མོའི་དུས་སུ་ཆོས་ལུགས་འདྲ་མིན་གྱི་རྗེས་འཇུག་པ་རྣམས་ཕལ་ཆེ་བ་ཕན་ཚུན་སོ་སོར་ལོགས་སུ་གནས་ཡོད། འོན་ཀྱང་དེང་གི་ཆར་མི་དེ་དག་འདྲིས་གཏུགས་ཉེ་རུ་ཕྱིན་པར་བརྟེན་ང་ཚོས་ཆོས་ལུགས་དབར་གྱི་མཐུན་སྒྲིལ་གོང་སྤེལ་གཏོང་རྒྱུ་དམིགས་བསལ་འབད་རྩོལ་བྱེད་དགོས་ཀྱི་ཡོད།
ཟླ་བ་དགུ་པའི་ཚེས་བཅུ་གཅིག་ཉིན་གྱི་ལོ་འཁོར་དུས་དྲན་ཐེངས་དང་པོའི་རྗེས་དྲན་སྨོན་ལམ་མཛད་སྒོ་དེ་བཞིན་ཨ་རིའི་རྒྱལ་ས་ཝ་ཤིང་ཊོན་ཡེ་ཤུའི་ལྷ་ཁང་ཆེན་མོར་ (Washington National Cathedral) ཚོགས་པ་རེད། ངོས་རང་ཚོགས་འདུ་དེའི་ནང་ཡོད། ངོས་ཀྱི་གཏམ་བཤད་ནང་དུ། སྟབས་ཉེས་པ་ཞིག་ལ་དེང་སང་གང་ཟག་འགའ་ཞིག་གིས་ཁ་ཆེའི་མི་རིགས་རེ་འགའི་སྤྱོད་ངན་རྒྱུ་མཚན་དུ་བྱས་ནས་ཁ་ཆེའི་མི་རིགས་ཡོངས་རྫོགས་དྲག་སྤྱོད་གདུག་རྩུབ་ཅན་དུ་མཐོང་སྣང་བསྐྲུན་པ་དང་། དེ་ནས་ཁོང་ཚོས་ནུབ་ཕྱོགས་དང་ཁ་ཆེ་གཉིས་ཀྱི་དབར་ཆོས་རིག་གི་འཐབ་རྩོད་ཡོད་ཚུལ་གྱི་སྐད་ཆ་ཤོད་ཀྱི་འདུག །དེ་ནི་བདེན་པ་རྩ་བ་ནས་མ་རེད་ཅེས་བརྗོད་པ་ཡིན།
གང་ཟག་སྤྱོད་ངན་འགའ་རེ་རྒྱུ་མཚན་དུ་བྱས་ནས་ཆོས་ལུགས་དེ་ཁྱོན་ཡོངས་ནས་སྡུག་ཅག་ཡིན་པ་མཚོན་པར་བྱེད་པ་ནི་ཡོངས་སུ་ནོར་བ་ཞིག་རེད། ཁ་ཆེའི་ཆོས་ལུགས་དང་། འཇེའུ་ཆོས་ལུགས། ཡེ་ཤུའི་ཆོས་ལུགས། ཧིན་དུའི་ཆོས་ལུགས། དེ་བཞིན་ནང་པ་བཅས་ཚང་མ་འདྲ་པོ་ཡོད་པ་ནི་དངོས་བདེན་ཡིན། དཔེར་ན། ཤུགས་ལྡན་གྱི་རྗེས་འཇུག་པ་ཁ་ཤས་ཀྱིས་ངོས་རང་སྡོད་སའི་ཉེ་འགྲམ་དུ་མི་གསུམ་བསད་པ་རེད། དེའི་ནང་ནས་གཅིག་ནི་སློབ་དཔོན་ཡག་པོ་ཞིག་ཡིན་པ་དང་ཤུགས་ལྡན་ལ་ཞིབ་བརྟག་སྐྱོན་འཛུགས་གནང་མཁན་ཞིག་ཡིན་པ་དང་ཁོང་ལ་གྲི་བཙུགས་པའི་རྨ་ཤུལ་བཅུ་དྲུག་ཡོད་པ་རེད། གཞན་གཉིས་ནི་ཁོང་གི་སློབ་མ་ཡིན་པ་རེད། མི་གསོད་ལག་དམར་བ་དེ་ཚོ་ནི་དངོས་གནས་གདུག་རྩུབ་ཅན་རང་རེད། འོན་ཀྱང་རྒྱུ་མཚན་དེ་ལ་བརྟེན་ནས་བོད་རིགས་ནང་པ་ཡོངས་རྫོགས་དྲག་སྤྱོད་པ་རེད་ཅེས་བཤད་པ་ཡིན་ན་དེ་ལ་སུ་གང་གིས་ཀྱང་ཡིད་ཆེས་བྱེད་མདོག་ཁ་པོ་མ་རེད། སྟོན་པ་བཅོམ་ལྡན་འདས་ཞལ་བཞུགས་པའི་དུས་སུའང་། ད་དུང་གང་ཟག་སྤྱོད་པ་ངན་པོ་འགའ་རེ་ཡོད་པ་རེད། དམིགས་བསལ་ཅན་གང་ཡང་མ་ཡིན།
ངོས་རང་ཁ་ཆེའི་ཆོས་ལུགས་ཀྱི་ཕྱི་རོལ་དུ་ཡོད་པའི་ནང་པ་ཞིག་ཡིན་ནའང་། ཕྱི་ཟླ་ ༩ པའི་ཚེས་ ༡༡ ཉིན་ནས་བཟུང་གང་ལྟར་ཡང་། ངོས་ནས་དྭང་བླངས་ཀྱི་ཐོག་ནས་ཁ་ཆེའི་ཆོས་ལུགས་སྲུང་སྐྱོབ་ཀྱི་འབད་རྩོལ་བྱས་དང་བྱེད་མུས་ཡིན། ངོས་ཀྱི་ཆོས་གྲོགས་ཁ་ཆེ་བ་སྐྱེས་པ་གཙོ་བོར་འགྱུར་པའི་བུད་མེད་འགའ་རེས་ངོས་རང་ལ་གལ་སྲིད་སུས་མི་གསོད་ཁྲག་སྦྱོར་གྱི་བྱ་སྤྱོད་སྤེལ་བ་ཡིན་ནའང་དེ་ནི་ཁ་ཆེ་མ་རེད་ཅེས་དང་། དེའི་རྒྱུ་མཚན་ནི། ཁ་ཆེ་རྣམ་དག་སྟེ། ཁ་ཆེའི་ཆོས་ལུགས་ཀྱི་རྗེས་འཇུག་རྣམ་དག་ཅིག་ཡིན་ཚེ། ངེས་པར་དུ་ཕོ་མོ་སུ་རུང་གིས་ཨལ་ལཱ་ ༼ཁ་ཆེའི་འཇིག་རྟེན་བཀོད་པ་པོ།༽ ལ་བརྩེ་བ་ཡོད་པ་ནང་བཞིན་ཁོང་གིས་བསྐྲུན་པའི་ལུས་ཅན་ཚང་མར་དེ་ལྟ་བུའི་བརྩེ་སེམས་བཅང་དགོས། ལུས་ཅན་ཡོངས་རྫོགས་ཨལ་ལཱ་ཡིས་བྱས་པ་ཡིན་པས། གལ་ཏེ་བྱེད་པོ་ཨལ་ལཱ་ལ་བརྩི་བཀུར་བྱེད་ཀྱི་ཡོད་ན། ཁོང་གིས་བསྐྲུན་པའི་ལུས་ཅན་ཀུན་ལ་ངེས་པར་དུ་བརྩེ་སེམས་བཅང་དགོས་ཞེས་འགྲེལ་བརྗོད་བྱས་བྱུང།
ངོས་ཀྱི་གྲོགས་པོ་གསར་འགོད་པ་ཞིག་གིས་ཏེ་ཧེ་རན་ (Tehran) ནང་ལུང་པ་དེའི་ཁ་ཆེའི་བླ་མ་ཆེ་ཤོས་ཁཱོ་མའེ་ནི་ (Ayatollah Khomeini) སྐབས་སུ་དུས་ཚོད་གང་ཙམ་བསྡད་མྱོང་བ་རེད། ཕྱིས་སུ་ཁོས་ང་ལ་དེར་ཡོད་པའི་ཁ་ཆེའི་བླ་ཆེན་ཚོས་ཁྱིམ་ཚང་ཕྱུག་པོ་རྣམས་ལས་དངུལ་བསྡུས་ནས་དཔལ་འབྱོར་ཞན་པ་དག་ལ་བགོ་འགྲེམས་ཀྱིས་ཤེས་ཡོན་དང་དབུལ་འཕོང་ལ་རོགས་སྐྱོར་ཇི་ལྟར་བྱས་བཞིན་པའི་ཚུལ་རྣམས་བརྗོད་བྱུང། དེ་ནི་སྤྱི་ཚོགས་རིང་ལུགས་ཀྱི་བྱེད་སྟངས་ངོ་མ་དེ་རེད། ཁ་ཆེའི་རྒྱལ་ཁབ་ཚོའི་ནང་དངུལ་ཁང་གི་སྐྱེད་ཀར་བཀག་སྡོམ་བྱེད་ཀྱི་ཡོད། དེར་བརྟེན། གལ་སྲིད་ཁ་ཆེའི་ཆོས་ལུགས་ལ་གོ་རྟོགས་དང་དེའི་རྗེས་འཇུག་པ་ཚོས་ལྷག་བསམ་རྣམ་དག་གིས་དེ་ལག་ལེན་ཇི་ལྟར་བསྟར་ཚུལ་མིག་མཐོང་བྱུང་བ་ཡིན་ན། ཆོས་ལུགས་གཞན་དང་འདྲ་བར་དེ་ནི་དངོས་བདེན་དུ་ངོ་མཚར་ཅན་ཞིག་རེད། སྤྱིར་བཏང་ཆ་ནས་གལ་སྲིད་ང་ཚོས་ཆོས་ལུགས་གཞན་ལ་ཤེས་རྟོགས་བྱུང་བ་ཡིན་ན། ང་ཚོས་ཕན་ཚུན་གུས་བརྩི་དང། ཡིད་སྨོན། ལེགས་བཅོས་བཅས་གོང་སྤེལ་གཏོང་ཐུབ། དེ་འདྲ་སོང་ཙང། ང་ཚོས་ཆོས་ལུགས་ནང་ཕན་ཚུན་དབར་གྱི་གོ་རྟོགས་གོང་སྤེལ་གཏོང་རྒྱུར་འབད་རྩོལ་རྒྱུན་མ་ཆད་པར་བྱེད་དགོས།
ཉེ་ཆར་རང་ལི་ས་བྷོན་ (Lisbon) ནང་དུ་ངོས་ནས་ཁ་ཆེའི་ལྷ་ཁང་ཞིག་ཏུ་ཆོས་ལུགས་ནང་ཕན་ཚུན་གྱི་ཚོགས་འདུར་བཅར་བ་ཡིན། དེ་ནི་ཁ་ཆེའི་ཚོགས་ཁང་ཞིག་གི་ནང་དུ་ཆོས་ལུགས་ནང་ཕན་ཚུན་གྱི་ཚོགས་འདུ་ཚོགས་པ་ཐེངས་དང་པོ་ཆགས་ཡོད། དེ་རྗེས་ང་ཚོ་ཆོས་ལུགས་མི་སྣ་རྣམས་དེ་གའི་ཚོགས་ཁང་ཞིག་གི་ནང་མཉམ་དུ་ངག་བཅད་ཀྱི་སྒོམ་རྒྱག་པ་ཡིན། དེ་ནི་དངོས་གནས་ངོ་མཚར་སྐྱེ་དགོས་པ་ཞིག་རེད། དེ་འདྲ་སོང་ཙང་། ཆོས་ལུགས་ནང་ཕན་ཚུན་ཞི་མཐུན་ཡོང་རྒྱུར་འབད་རྩོལ་བྱེད་དགོས།
ཁ་ཤས་ཀྱིས་འཇིག་རྟེན་བཀོད་པ་པོ་ཁས་ལེན་པ་དང་ཡང་ཁ་ཤས་ཀྱིས་ཁས་ལེན་གྱི་མེད། དེ་གལ་ཆེན་པོ་མ་རེད། གལ་ཆེན་པོ་གང་རེད་ཟེར་ན། རྒྱུ་འབྲས་ཀྱི་རྣམ་གཞག་དེ་རེད། དེ་ནི་ཆོས་ལུགས་ཚང་མའི་ནང་གཅིག་མཚུངས་ཏེ། སྲོག་གཅོད་པ་དང། མ་བྱིན་པར་ལེན་པ། ལོག་གཡེམ། རྫུན་སྨྲ་བ་བཅས་བྱ་མི་ཉན་པ་ཚང་མའི་ནང་གཅིག་པ་རེད། ཆོས་ལུགས་འདྲ་མིན་གྱིས་ཐབས་ལམ་མི་འདྲ་བ་ལག་བསྟར་བྱེད་སྲིད་ནའང། དེ་དག་ཚང་མར་དམིགས་ཡུལ་གཅིག་མཚུངས་སུ་ཡོད་པ་རེད། རྒྱུ་རྐྱེན་ལ་མ་བལྟས་པར་འབྲས་བུར་ལྟོས་དང། ཁྱེད་རང་གིས་ཟ་ཁང་ཞིག་ལ་འགྲོ་བའི་སྐབས་ཁ་ལག་དེའི་རྫས་ཆ་གང་དང་གང་ལས་བྱུང་མིན་ཐོག་རྩོད་པ་མ་བྱེད་པར། ཁ་ལག་ཚང་མའི་རོ་བཅུད་སྣ་ཚོགས་ལ་སྐྱིད་པོའི་ངང་ལོངས་སུ་སྤྱོད་དགོས། ཁ་ལག་ཟས་ནས་དེའི་རོ་བཅུད་ལ་ལོངས་སྤྱོད་བྱེད་པ་དེ་ནི་ཡག་ག་ཡོད།
བྱས་ཙང་། ཆོས་ལུགས་འདྲ་མིན་ཚང་མས་སོ་སོའི་གྲུབ་མཐའ་བཟང་ངན་གྱི་ཐོག་རྩོད་གླེང་མ་བྱས་པར། ཆོས་ལུགས་དེ་དག་ཚང་མས་སྙིང་རྗེ་ནི་སོ་སོའི་དམིགས་ཡུལ་དང་བསྒྲུབ་བྱ་ལྟ་བུར་བསྟན་གྱི་ཡོད་པ་དང་། དེ་དག་ཡག་པོ་ཡིན་པར་ལྟ་དགོས། གང་ཟག་འདྲ་མིན་གྱི་ཆེད་དུ་ཐབས་ལམ་འདྲ་མིན་སྤྱོད་དགོས་པ་ནི་དངོས་པོའི་གནས་ལུགས་དང་མཐུན་པ་ཞིག་རེད། ང་ཚོས་ངེས་པར་དུ་དངོས་ཡོད་དང་འཚམ་པའི་ཐབས་ལམ་དང་ལྟ་ཚུལ་དང་དུ་ལེན་དགོས།
ནང་སེམས་ཀྱི་ཞི་བདེ་ནི་སྙིང་རྗེ་དང་འབྲེལ་བ་ཡོད་པ་རེད། ཆོས་ལུགས་ཆེ་ཁག་ཚང་མས་བརྩེ་བ་དང། སྙིང་རྗེ། བཟོད་སྒོམ་གྱི་བསླབ་བྱ་གཅིག་མཚུངས་སྤེལ་གྱི་ཡོད། སྙིང་རྗེ་གོང་སྤེལ་གཏོང་བ་ལ་ང་ཚོར་ཆོས་ལུགས་རིས་མེད་ཀྱི་ཐབས་ལམ་ཞིག་དགོས་པ་ཡིན། ཆོས་ལུགས་ཡོད་མཁན་དང་དེ་ལ་ལྷག་བསམ་རྣམ་དག་དང་བློ་གཅིག་སེམས་གཅིག་བྱེད་མཁན་རྣམས་ལ་མཚོན་ན། སོ་སོའི་ཆོས་ལུགས་ལ་རང་རྒྱུད་ཀྱི་སྙིང་རྗེ་གོང་སྤེལ་གཏོང་རྒྱུར་ནུས་པ་ཤུགས་ཆེ་ལྡན་ཡོད། ཆོས་དད་མེད་མཁན་ཏེ། ཆོས་ལུགས་བྱེ་བྲག་པ་ཞིག་ལ་དད་མོས་མེད་པའམ། ད་དུང་འགའ་ཞིག་ཆོས་ལ་མི་དགའ་མཁན་ཚོ་ལ་མཚོན་ན། སྐབས་རེ་ཁོང་ཚོར་ཡང་སྙིང་རྗེར་དོ་དབྱིངས་ཡོང་གི་མེད། རྒྱུ་མཚན་ནི་ཁོང་ཚོས་སྙིང་རྗེ་ནི་ཆོས་ལུགས་ཀྱི་གནད་དོན་ཞིག་ཏུ་བསམ་གྱི་ཡོད། དེ་ནི་རྦད་དེ་ནོར་བ་ཞིག་རེད། གལ་ཏེ་ཁྱེད་རང་ཆོས་ལུགས་ལ་ངན་ཕྱོགས་ནས་བལྟ་འདོད་ན། དེ་ནི་ཁྱེད་རང་གི་འདོད་མོས་དང་ཐོབ་ཐང་རེད། འོན་ཀྱང་སྙིང་རྗེར་ངན་ཕྱོགས་ཀྱི་ལྟ་སྟངས་ཡོད་པ་དེར་རྒྱུ་མཚན་གང་ཡང་མེད་པ་རེད།།


text:
བཀའ་དྲིན་མཉམ་མེད་དྲིན་ཅན་རྩ་བའི་བླ་མའི་ཞབས་ལ་སྒོ་གསུམ་གུས་པ་ཆེན་པོས་ཕྱག་འཚལ་ལོ།།
སྣང་བས་སྟོང་བ་མི་འགོག་བདེ་བའི་མཆོག།།སྟོང་བས་སྣང་བ་མི་འགོག་དབྱིངས་ལ་འདྲེས།།སྣང་སྟོང་མཛའ་བར་འཐམས་པའི་ལྟད་མོ་ལ།།རྟག་ཏུ་གཡེངས་པའི་བློ་བཟང་རྒྱལ་བར་མཆོད།།
དེ་ལ་བརྗོད་གཞི་བཅུ་དྲུག་པ་ལ་ལན་གྱི་སྟངས་ཀ་ཅུང་ཟད་བྱེད་པ་ལ། ལེགས་བཤད་སྙིང་བོ་ལས། གཉིས་པ་ལ་གསུམ། བདག་མེད་རྟོགས་པ་དང་། བདག་འཛིན་ཕྲ་རགས་སོགས་ཀྱི་ཐུན་མོང་མིན་པའི་ཁྱད་པར་དང་། ཞེས་སོགས་ཀྱི་ས་བཅད་གསུམ་གྱིས་ཐལ་འགྱུར་ཐུན་མོང་མིན་པའི་ཁྱད་ཆོས་རྣམས་བསྟན་པས། འཇུག་པའི་རྣམ་བཤད་དང་། ལེགས་བཤད་སྙིང་བོ། དཀའ་གནས་བརྒྱད་ཀྱི་ཟིན་བྲིས་རྣམས་ལས་དངོས་སུ་བགྲངས་པའི་ཁྱད་ཆོས་རྣམས་ཀྱི་ངོས་འཛིན་དང་། བགྲང་ཚུལ་མི་འདྲ་བའི་ཁྱད་པར། ཁྱད་ཆོས་སུ་སོང་བའི་རྒྱུ་མཚན། དཀའ་གནས་བརྒྱད་ཅེས་པའི་མིང་གི་ཐ་སྙད་འདི་རྗེ་བླ་མའི་དངོས་རྩོམ་གྱི་ལེགས་བཤད་གང་ན་ཡོད། དཀའ་གནས་བརྒྱད་ཀྱི་ཟིན་བྲིས་ལས། དེ་ལའང་འགྲེལ་བཤད་གཞན་དང་མི་མཐུན་པའི་ཁྱད་ཆོས་ཕྲ་མོ་མཐའ་ཡས་ཀྱང་གནད་དུ་ཆེ་བ་ནི་བརྒྱད་ཡིན་གསུང་སྟེ། ཞེས་དཀའ་གནས་ལ་གཞུང་དེར་འཆད་འགྱུར་བརྒྱད་དུ་གྲངས་ངེས་པར་ཚིག་གི་ནུས་པས་ཀྱང་ཐོན་འདུག་པས། ཞིག་པ་དངོས་པོ་འདི་རྩ་ཤེའི་ཊིཀ་ཆེན་དུ་ལས་འབྲས་ཀྱི་རྣམ་བཞག་ལ་ཆེས་ཤིན་ཏུ་གནད་ཆེ་བར་གསུངས་ཀྱང་གཞུང་འདིར་ཅིའི་ཕྱིར་དཀའ་གནད་དུ་མ་བགྲང་། འབྲས་བུའི་སྐབས་སུ་སངས་རྒྱས་ཀྱི་ཡེ་ཤེས་ཀྱིས་ཇི་སྙེད་པ་མཁྱེན་ཚུལ་དཀའ་གནད་དུ་དམིགས་ཀྱིས་བཀར་ནས་གསུངས་འདུག་པ་འདི་ལ་གོ་རྒྱུ་དམིགས་བསལ་ཅི་ཡོད། ཇི་ལྟ་བ་མཁྱེན་ཚུལ་ཡང་དཀའ་གནད་དུ་མ་བགྲང་བའི་རྒྱུ་མཚན་ཅི་ལ་ཐུག་ཚུལ་སོགས་ལ་དཔྱད་རྩོམ་རིན་ཐང་དང་ལྡན་པ་སྤེལ་རྒྱུ།
དེ་དག་ལས་དང་བོ་འཇུག་པའི་རྣམ་བཤད་དང་། ལེགས་བཤད་སྙིང་བོ། དཀའ་གནས་བརྒྱད་ཀྱི་ཟིན་བྲིས་རྣམས་ལས་ཐལ་འགྱུར་ཐུན་མོང་མིན་པའི་ཁྱད་ཆོས་རྣམས་དངོས་སུ་བགྲངས་པའི་ངོས་འཛིན་དང་། འདྲེན་ཚུལ་ལ་ཅུང་ཟད་མི་འདྲ་བའི་ཁྱད་པར་ནི། ཐོག་མར་འཇུག་པའི་ཊིཀ་ཆེན་དུ། འཕགས་པའི་གཞུང་གི་འགྲེལ་ཚུལ་ལ་རང་གི་མཚན་ཉིད་ཀྱིས་གྲུབ་པ་རྡུལ་ཙམ་ཡང་མེད་ཀྱང་། བྱ་བྱེད་ཐམས་ཅད་བཞག་པས་ཆོག་པའི་འགྲེལ་ཚུལ་གྱི་ལུགས་ཐུན་མོང་མ་ཡིན་པ་འདི་ལ་བརྟེན་ནས། རྣམ་པར་དག་པའི་གྲུབ་མཐའ་འགྲེལ་བྱེད་གཞན་དང་ཐུན་མོང་མ་ཡིན་པ་མང་དུ་ཡོད་དེ། དེ་གང་ཞེ་ན་རེ་ཞིག་གཙོ་བོ་རྣམས་བརྗོད་ན། ཚོགས་དྲུག་ལས་ངོ་བོ་ཐ་དད་པའི་ཀུན་གཞི་རྣམ་ཤེས་དང་། རང་རིག་འགོག་ལུགས་ཐུན་མོང་མ་ཡིན་པ་དང་། རང་རྒྱུད་ཀྱི་སྦྱོར་བས་ཕྱི་རྒོལ་གྱི་རྒྱུད་ལ་དེ་ཁོ་ན་ཉིད་ཀྱི་ལྟ་བ་སྐྱེད་པར་ཁས་མི་ལེན་པ་གསུམ་དང་། ཤེས་པ་ཁས་ལེན་པ་བཞིན་དུ་ཕྱི་རོལ་གྱི་དོན་ཡང་ཁས་ལེན་དགོས་པ་དང་། ཉན་རང་ལ་དངོས་བོ་རང་བཞིན་མེད་པར་རྟོགས་པ་ཡོད་པ་དང་། ཆོས་ཀྱི་བདག་འཛིན་ཉོན་མོངས་སུ་འཇོག་པ་དང་། ཞིག་པ་དངོས་པོ་ཡིན་པ་དང་། དེའི་རྒྱུ་མཚན་གྱིས་དུས་གསུམ་གྱི་འཇོག་ཚུལ་ཐུན་མོང་མ་ཡིན་པ་སོགས་ཡིན་ནོ།།
དཀའ་གནས་བརྒྱད་ཀྱི་བརྗེད་བྱང་ལས་བཀོད་པ་འདི་ལྟར། གཞིའི་སྐབས་སུ་ཐ་སྙད་དུའང་རང་མཚན་དང་། ཀུན་གཞི་ཁས་མི་ལེན་ཞིང་། ཕྱི་དོན་ཁས་ལེན་པ་དང་། ལམ་གྱི་སྐབས་སུ་དེ་ཁོ་ན་ཉིད་རྟོགས་པའི་ཐབས་སུ་རང་རྒྱུད་དང་། རང་རིག་ཁས་མི་ལེན་ཞིང་། སྒྲིབ་གཉིས་འཇོག་ཚུལ་དང་། ཉན་རང་གི་ཆོས་ལ་རང་བཞིན་མེད་པར་རྟོགས་པ་ཁས་ལེན་པའི་ཚུལ་དང་། འབྲས་བུའི་སྐབས་སུ་སངས་རྒྱས་ཀྱི་ཇི་སྙེད་པ་མཁྱེན་པའི་ཚུལ་ཏེ། ཁས་ལེན་པའི་དམ་བཅའ་བཞི་དང་། མི་ལེན་པའི་ཕྱོགས་བཞིའོ།། ཞེས་པའོ།།
ལེགས་བཤད་སྙིང་བོར། བདག་མེད་རྟོགས་པ་དང་བདག་འཛིན་ཕྲ་རགས་སོགས་ཀྱི་ཐུན་མོང་མ་ཡིན་པའི་ཁྱད་པར་དང་། ཕྱི་དོན་འཇོག་ཅིང་ཀུན་གཞི་དང་རང་རིག་ཁས་མི་ལེན་པའི་ཐུན་མོང་མ་ཡིན་པའི་ཁྱད་པར་དང་། རང་རྒྱུད་ཁས་མི་ལེན་པའི་ཐུན་མོང་མ་ཡིན་པའི་ཁྱད་པར་བཤད་པའོ།། ཞེས་གསུངས་སོ།།
གཉིས་པ་བགྲང་ཚུལ་མི་འདྲ་བའི་ཁྱད་པར་ནི། འཇུག་པའི་ཊིཀ་ཆེན་དུ་ཞིག་པ་དངོས་པོ་ཡིན་པ་དང་། དེའི་རྒྱུ་མཚན་གྱིས་དུས་གསུམ་གྱི་འཇོག་ཚུལ་ཐུན་མོང་མ་ཡིན་པ་བགྲངས་ཤིང་། དཀའ་གནས་བརྒྱད་ཀྱི་བརྗེད་བྱང་ལྟར་རང་མཚན་ཁས་མི་ལེན་པ་དང། འབྲས་བུའི་སྐབས་སུ་སངས་རྒྱས་ཀྱི་ཇི་སྙེད་པ་མཁྱེན་པའི་ཚུལ་མ་བགྲངས་ལ་ཅིག་ཤོས་ཀྱིས་དེ་ལས་ལྡོག་སྟེ་བགྲངས་པ་ནི་དེ་གཉིས་ཀྱི་ཁྱད་པར་རོ།།སྟོང་ཐུན་དུའང་གཉིས་པ་སེམས་ཙམ་པ་སོགས་དང་ཐུན་མོང་མ་ཡིན་པའི་ཁྱད་པར་གཞན་ཡང་བཤད་པ་ལ། དུས་གསུམ་གྱི་རྣམ་བཞག་ཐུན་མོང་མ་ཡིན་པ་བཤད་པ། ཞེས་འཇུག་པའི་ཊིཀ་ཆེན་དང་མཐུན་པར་གསུངས་ཤིང་། བླ་མ་རྗེ་བཙུན་པས་འཇུག་ཊིཀ་དང་མཐུན་པར་གསུངས་ཤིང་རང་མཚན་མེད་པ་དེ་དག་གི་གྲངས་སུ་འདྲེན་མི་རིགས་ཏེ། དེ་དག་ལུགས་འདིའི་ཐུན་མོང་མ་ཡིན་པར་འཇོག་པའི་རྒྱུ་མཚན་ནམ་རྩ་བ་ཡིན་པའི་ཕྱིར་ཞེས་གསུངས་སོ། །པཎ་ཆེན་ཡིག་ཆར་རྣམ་བཤད་དྲངས་ཏེ་བཤད་པ་མཛད་སྟངས་ལ་བལྟས་ན་འཇུག་ཊིཀ་ཇི་ལྟ་བ་བཞིན་བཞེད་པར་མངོན་ལ། འོན་ཀྱང་དེར་ཊིཀ་ཆེན་ལས་འབྱུང་བའི་སོགས་སྒྲ་དང་། ཤེས་སྒྲིབ་མཚམས་གང་ནས་སྤོང་བ་མི་འདྲ་བ་སོགས་ཀྱི་ཁྱད་པར་མང་བོ་ཞིག་ཡོད་དོ།། ཞེས་གསུངས་པ་ལ་དགོངས་ཏེ་བརྒྱད་ཀྱི་གྲངས་ངེས་ལ་གོ་རྒྱུ་མེད་པར་གསུངས་སོ།། སེར་སྨད་མཁས་གྲུབ་བསྟན་དར་བའི་དབུ་མའི་སྤྱི་དོན་དུ། གྲུབ་མཐའ་འོག་མ་རྣམས་དང་ཐུན་མོང་མ་ཡིན་པའི་ཁྱད་ཆོས་ཀྱི་གཙོ་བོ་ལ་དུ་མ་ཡོད་དེ། རྩ་བའི་དམ་བཅའ་བརྒྱད་དང་། འཕྲོས་པ་ཡན་ལག་ལྟ་བུའི་དམ་བཅའ་དང་བཅས་ཡོད་པའི་ཕྱིར། དང་བོ་བརྒྱད་ཡོད་དེ། རང་བཞིན་གྱིས་མ་གྲུབ་པ་གཞིར་བྱས་པའི་སྒོ་ནས་འཕགས་པ་ལ་སྟོང་ཉིད་མངོན་སུམ་དུ་རྟོགས་མྱོང་དང་། བདེན་འཛིན་ཉོན་སྒྲིབ་དང་། ཕྱི་དོན་ཡོད་པ་དང་། ཞིག་པ་དངོས་པོར་ཡོད་པ་དང་བཅས་པའི་སྒྲུབ་པའི་དམ་བཅའ་བཞི་དང་། ཀུན་གཞི་མེད་པ་དང་། རང་རིག་མེད་པ་དང་། རང་རྒྱུད་ཀྱི་གཏན་ཚིགས་མེད་པ་དང་། གཞན་སྐྱེ་མི་འདོད་པ་དང་བཅས་པའི་དགག་པའི་དམ་བཅའ་བཞི་དང་བཅས་བརྒྱད་ཡོད་པའི་ཕྱིར།ཞེས་གཞན་སྐྱེ་མེད་པ་ཡ་གྱལ་གཅིག་ཏུ་འདྲེན་པར་མཛད་དོ།།
གསུམ་པ་ཁྱད་ཆོས་སུ་སོང་བའི་རྒྱུ་མཚན་ནི། རང་གི་མཚན་ཉིད་ཀྱིས་མ་གྲུབ་པས་དགག་སྒྲུབ་ཀྱི་དམ་བཅའ་འམ་དཀའ་གནད་དེ་བྱུང་བ་ཡིན་པས་གཞན་ལ་མེད་པའི་ཁྱད་ཆོས་སུ་སོང་བ་ཡིན་ནོ།། གཞུང་ལ་ལར་རང་མཚན་གྱིས་མ་གྲུབ་པ་ལ་བརྟེན་ནས་བཏགས་པ་འཐད་པའི་རྒྱུ་མཚན་གྱིས་ཞེས་རྗེས་ཐོབ་སྒྱུ་མ་ལྟ་བུ་ལ་སྦྱར་བའང་ཡོད་མོད་དོན་འདྲའོ།། དེ་ཡང་ཞིབ་ཏུ་བཤད་ན། སྤྱིར་འཕགས་པ་ཡབ་སྲས་ཀྱི་དགོངས་པ་མཐར་ཐུག་སེམས་ཙམ་དུ་བཀྲལ་བ་དང་། སློབ་དཔོན་ཤནྟི་བས་རྩ་ཤེའི་དགོངས་པ་ལྟ་བའི་ཆ་ནས་སེམས་ཙམ་དུ་བཀྲལ་བར་གྲགས་པ་དང་། གནས་བརྟན་ཆོས་སྐྱོང་གིས་བཞི་བརྒྱ་བ་སེམས་ཙམ་དུ་བཀྲལ་བ་དང་། ཡང་ལྟ་བའི་ཆ་ནས་སེམས་ཙམ་ལས་ཁྱད་དུ་འཕགས་པའི་དབུ་མ་བར་བཀྲལ་ཡང་ཐ་སྙད་ཀྱི་རྣམ་བཞག་མང་བོ་སེམས་ཙམ་དང་སྒོ་བསྟུན་ཏེ་བཀྲལ་བ་ཞི་བ་འཚོ་ཡབ་སྲས་ལྟ་བུས་ཕྱི་དོན་ཁས་མི་ལེན་ཞིང་། རང་རིག་ཁས་ལེན་པ་དང་། ཡང་སློབ་དཔོན་ལེགས་ལྡན་འབྱེད་སོགས་ཐ་སྙད་དུ་རང་མཚན་གྱིས་གྲུབ་པ་དང་།རང་རྒྱུད་ཀྱི་རྟགས་དང་དམ་བཅའ་ཁས་ལེན་པ། བདེན་འཛིན་ཤེས་སྒྲིབ་ཏུ་འདོད་པས་ཉན་རང་འཕགས་པའི་ལམ་བགྲོད་པ་ལ་སྟོང་ཉིད་ཕྲ་མོ་རྟོགས་མི་དགོས་པར་བཞེད་པ་སོགས་འཕགས་པའི་དགོངས་པར་བཀྲལ་བ་ལྟ་བུ་ནི་ཡབ་སྲས་དེ་དག་གི་དགོངས་པ་མཐར་ཐུག་མིན་པས་རྩ་བ་ཤེས་རབ་དང་བཞི་བརྒྱ་བ་སོགས་ཀྱི་དགོངས་པར་འགྲེལ་དུ་མི་རུང་ལ།དེས་ན།འཕགས་པ་ཡབ་སྲས་དེ་དག་གི་དགོངས་པ་ནི་ཐུན་མོང་མ་ཡིན་པའི་ཚུལ་དུ་འདི་ལྟར་འགྲེལ་དགོས་སོ་ཞེས་ཁྱད་ཆོས་སམ་དཀའ་གནད་བརྒྱད་། བཅུ གཅིག བཅུ་གཉིས། ཉེར་གཉིས་སོགས་གྲུབ་མཐའ་ཐུན་མོང་མ་ཡིན་པ་མང་ངོ་།། འདི་དག་ལས་ལ་ལ་ཞིག་ལྟ་བའི་ཆ་ནས་ཐུན་མོང་མ་ཡིན་པའི་ཁྱད་ཆོས་སུ་སོང་བ་དང་། ཉོན་སྒྲིབ་མ་ལུས་པར་མ་སྤངས་པར་ཤེས་སྒྲིབ་མི་སྤོང་བ་སོགས་ལ་ལ་ཞིག་ལམ་གྱི་བགྲོད་ཚུལ་མི་འདྲ་བའི་སྟེང་ནས་དབུ་སེམས་གཞན་དང་མི་འདྲ་བའི་ཁྱད་ཆོས་སུ་སོང་བ་ཡིན་ནམ་སྙམ་མོ།།
བཞི་བ་དཀའ་གནས་བརྒྱད་ཅེས་པའི་མིང་གི་ཐ་སྙད་འདི་རྗེ་བླ་མའི་དངོས་རྩོམ་གྱི་ལེགས་བཤད་གང་ནའང་མེད་མོད། འཇུག་པའི་རྣམ་བཤད་ཀྱི་གཞུང་ཚན་དེའི་གྲངས་འདྲེན་ལ་ཞིག་པ་དངོས་པོ་ཡིན་པ་དང། དེའི་རྒྱུ་མཚན་གྱིས་དུས་གསུམ་གྱི་འཇོག་ཚུལ་ཐུན་མོང་མ་ཡིན་པ་སོགས་ཡིན་ནོ།། ཞེས་པ་གཉིས་ལོགས་སུ་བགྲངས་ན་བརྒྱད་ཡོད་པས་གྲངས་ཀྱིས་ཐོབ་པ་ལྟ་བུ་དང་། དཀའ་གནས་བརྒྱད་ཀྱི་བརྗེད་བྱང་དུ་འགྲེལ་བྱེད་གཞན་དང་མི་མཐུན་པའི་ཁྱད་པར་ཕྲ་མོ་མཐའ་ཡས་ཀྱང་གནད་དུ་ཆེ་བ་བརྒྱད་ཡིན་གསུང་སྟེ། ཞེས་གྲངས་དངོས་སུ་ཐོན་པའོ།། དེས་ན་དཀའ་གནས་བརྒྱད་དུ་གྲངས་ངེས་སམ་ཞེ་ན། མ་ངེས་པ་འདྲ་སྟེ། འཇུག་ཊིག་ཆེན་མོར་གསུངས་པའི་སོགས་ཁོང་ནས་འདྲེན་རྒྱུ་ཞིག་དགོས་པ་མ་ཟད། དེ་ལ་འོག་དེ་མ་ཐག་ཏུ་ཉོན་མོངས་ཀྱི་ངོས་འཛིན་ཕྲ་རགས་གཉིས་དང་། མི་རྟག་སོགས་བཅུ་དྲུག་གི་ལམ་ཙམ་གྱིས་གྲོལ་མི་གྲོལ་གྱི་འདོད་ཚུལ་གཉིས་དང་། ཤེས་སྒྲིབ་མཚམས་གང་ནས་སྤོང་བ་མི་འདྲ་བ་སོགས་ཀྱི་ཁྱད་པར་མང་བོ་ཞིག་ཡོད་དོ།། ཞེས་གསུངས་སོ།། འོན་ཀྱང་འདི་དག་ནི་ཡན་ལག་ཡིན་གྱི་རྩ་བ་མིན་པས་བརྒྱད་ཀྱི་གྲངས་ངེས་མི་འཇིག་གོ་ཞེ་ན། དེ་དག་ལ་རྩ་བ་དང་ཡན་ལག་གམ་གཙོ་ཕལ་གྱི་ཁྱད་པར་འབྱེད་མི་ནུས་པའི་ཕྱིར། དཀའ་གནས་བརྒྱད་ཀྱི་ཟིན་བྲིས་ལས། དེ་ལའང་འགྲེལ་བཤད་གཞན་དང་མི་མཐུན་པའི་ཁྱད་ཆོས་ཕྲ་མོ་མཐའ་ཡས་ཀྱང་གནད་དུ་ཆེ་བ་ནི་བརྒྱད་ཡིན་གསུངས་སྟེ། ཞེས་བརྒྱད་དུ་གསུངས་པ་མ་གཏོགས་གྲངས་ངེས་པར་ཚིག་གི་ནུས་པས་ཀྱང་ཐོན་འདུག་གསུངས་པ་ནི་སྒྲ་ཇི་བཞིན་པར་དཀའ་འམ་སྙམ། ཞིག་པ་དངོས་པོ་འདི་རྩ་ཤེའི་ཊིཀ་ཆེན་དུ་ལས་འབྲས་ཀྱི་རྣམ་བཞག་ལ་ཆེས་ཤིན་ཏུ་གནད་ཆེ་བར་གསུངས་ཀྱང་གཞུང་འདིར་ཅིའི་ཕྱིར་དཀའ་གནད་དུ་མ་བགྲང་པ་ནི། གཞུང་འདིར་གཞི་ལམ་འབྲས་གསུམ་གྱི་དབང་དུ་བྱས་ཏེ་གཞན་དང་མི་མཐུན་པའི་ཁྱད་ཆོས་གནད་དུ་ཆེ་བ་བརྒྱད་གསུངས་ཤིང་དེ་ཡང་ཀུན་གཞི་མི་བཞེད་པའི་ཁུངས་སུ་བསྡུས་ཏེ་འཆད་ནུས་པའི་རྒྱུ་མཚན་གྱིས་ཡིན་ནམ་སྙམ་མོ།། གོང་དུ་གཞུང་དེ་དག་ཏུ་དཀའ་གནད་འདྲེན་ཚུལ་མི་འདྲ་བའི་ཁྱད་བྱུང་བའང་ཐལ་འགྱུར་བའི་ཐུན་མོང་མ་ཡིན་པའི་གཞི་ལམ་འབྲས་གསུམ་གྱི་དབང་དུ་བྱས་པ་དང་། ཡང་ཐལ་འགྱུར་བའི་གྲུབ་མཐའ་སྤྱིའི་བཞེད་ཚུལ་ཐུན་མོང་མ་ཡིན་པའི་དབང་དུ་བྱས་པ་སོགས་ཀྱིས་ཡིན་པས་འགལ་ཆ་ཅི་ཡང་ཡོད་པ་མ་ཡིན་ནོ།།
ལྔ་བ་འབྲས་བུའི་སྐབས་སུ་སངས་རྒྱས་ཀྱི་ཡེ་ཤེས་ཀྱིས་ཇི་སྙེད་པ་མཁྱེན་ཚུལ་དཀའ་གནད་དུ་དམིགས་ཀྱིས་བཀར་ནས་གསུངས་འདུག་པ་འདི་ལ་གོ་རྒྱུ་དམིགས་བསལ་ཅི་ཡོད་ཅེ་ན།སངས་རྒྱས་ཀྱིས་ཡེ་ཤེས་ནི་སྟོང་བ་ཉིད་ལ་མཉམ་གཞག་འབའ་ཞིག་གི་ངང་དུ་གནས་པ་མ་ཟད་མཉམ་གཞག་དེའི་ངང་ནས་ཇི་སྙེད་པ་མངོན་སུམ་དུ་གཟིགས་པ་ནི་སངས་རྒྱས་ཀྱི་སར་གསར་དུ་ཐོབ་པ་ཡིན་ལ། དེ་ལྟར་མཉམ་བཞག་འབའ་ཞིག་གི་ངང་ནས་གཟིགས་པའི་ཇི་སྙེད་པ་དེ་དག་དོན་དམ་དུ་ཐལ་ལམ་སྙམ་པའི་དོགས་པ་ཧ་ཅང་ཆེ་བས་དམིགས་ཀྱིས་བཀར་ཏེ་གསུངས་པ་ཡིན་ནམ་སྙམ། ཇི་ལྟ་བ་མཁྱེན་ཚུལ་ཡང་དཀའ་གནད་དུ་མ་བགྲང་བའི་རྒྱུ་མཚན་ཡང་འདི་ལ་དོགས་པ་དེ་ལྟ་བུ་མེད་པས་ཡིན་ནོ།།༼སྟོང་བ་རྟེན་འབྱུང་དང་རྟེན་འབྱུང་སྟོང་གཉིས་ཀྱིས་དགག་བྱ་ལ་མི་འདྲ་བའི་ཁྱད་པར་ཅུང་ཟད་ཀྱང་མེད་ལ།…༽
དཔྱད་དཔྱད་འདྲ་ཡང་མ་དཔྱད་ལ།།ངེས་ངེས་འདྲ་ཡང་མ་ངེས་པའི།། རྣམ་རྟོག་རི་མོར་བརྒྱུས་པ་འདི།།དཔྱོད་པའི་རྟེན་དུ་ཅིས་མི་རིགས།།
ཞེས་པ་འདི་ནི་མདོ་སྨད་རེབ་གོང་རིག་འབྱུང་བའི་གྲོང་ཁྱེར་དུ་སྐྱེས་པའི་རིགས་པ་སྨྲ་བ་བློ་བཟང་དཔལ་ལྡན་ནས་ཕུལ་བའོ།།
རྩོམ་པ་པོའི་ལོ་རྒྱུས་བསྡུས་པ། མདོ་སྨད་རེབ་གོང་རོང་བོ་དགོན་ཆེན་ཐོས་བསམ་རྣམ་པར་རྒྱལ་བའི་གླིང་གི་གྲྭ་སྐོར་དགེ་བཤེས་བློ་བཟང་དཔལ་ལྡན་མཆོག་ནི།ཕྱི་ལོ་(1976/2/10)ཉིན་མདོ་སྨད་ལྷོ་རྒྱུད་ཀྱི་ཆར་གཏོགས་པ། རེབ་གོང་རིག་པ་འབྱུང་བའི་གྲོང་ཁྱེར་གྱི་ལེ་ལག སྨད་པ་སྡེ་བདུན་དུ་འབོད་པའི་ཡ་གྱལ། སྡོང་སྐམ་སྡེ་བའི་ཡབ་བན་དེ་བཀྲ་ཤིས་དང་ཡུམ་ཀླུ་མོ་རྒྱལ་གཉིས་ལ་བུ་བུ་མོ་དྲུག་ཡོད་པ་ལས་བཞི་བར་འཁྲུངས། མཚན་ལ་ཤ་བོ་བན་དེ་བཏགས་ཤིང་རང་ལོ་བདུན་ནས་ས་དེའི་སློབ་ཆུང་དང་དམའ་འབྲིང་གཉིས་པའི་བར་བཏོན། ཕྱི་ལོའི་ཆིག་སྟོང་དགུ་བརྒྱ་གོ་གཅིག་ལོའི་ཧོར་ཟླ་བཅུ་གཉིས་པའི་ཚེས་བཅོ་ལྔའི་ཉིན་ཁྱིམ་ནས་ཁྱིམ་མེད་པར་རབ་ཏུ་བྱུང་སྟེ་མཚན་ལ་༧བློ་བཟང་དཔལ་ལྡན་དུ་གསོལ། སྤེན་དཀར་ཐང་ཕུན་ཚོགས་དར་རྒྱས་གླིང་དུ་ཚོགས་ཞུགས་མཛད། ཨ་ཁུ་སྦྱིན་པ་ལགས་ཀྱི་མདུན་ནས་འདོན་ཆོས་སྤྱོད་སྐོར་བློ་འཛིན་བྱེད་ཞོར་སུམ་རྟགས་དག་གསུམ་ལ་སྦྱངས། ཕྱི་ལོ་ཆིག་སྟོང་དགུ་བརྒྱ་གོ་ལྔ་ལོའི་ཧོར་ཟླ་གསུམ་ཚེས་ཉེར་ལྔའི་ཉིན་རོང་བོ་དགོན་ཆེན་བདེ་ཆེན་ཆོས་འཁོར་གླིང་གི་ཡ་གྱལ་གྲྭ་ཚང་ཐོས་བསམ་རྣམ་པར་རྒྱལ་བའི་གླིང་དུ་ཚོགས་ཞུགས་མཛད་ནས་དགེ་བའི་བཤེས་གཉེན་ཆེན་མོ༧ཨ་ཁུ་བློ་བཟང་ཆོས་གྲགས་ཀྱི་མདུན་ནས་བསྡུས་གྲྭ་ནས་བློ་རྟགས་བར་ཆོས་མཐུན་གྲོགས་པོ་རྣམས་དང་ལྷན་ཤ་ཆོད་རུས་ཆོད་ཀྱིས་ལེགས་པར་སྦྱངས་པདང་ཆབས་ཅིག་འཛིན་གྲྭ་གོང་མའི་དཔེ་ཁྲིད་དང་རྩོད་པའང་མགོ་མིག་བཏོད་པའི་ཚུལ་དུ་སྦྱང་བ་ལྷོད་མེད་མཛད། ཕྱི་ལོ་ཆིག་སྟོང་དགུ་བརྒྱ་གོ་བདུན་ལོའི་ཧོར་ཟླ་བརྒྱད་པའི་ཚེས་བཅུ་དྲུག་ཉིན་དབུས་ཀྱི་གདན་ས་གསུམ་གྱི་ཡ་གྱལ་སེ་ར་ཐེག་ཆེན་གླིང་གི་བྱེས་པ་གྲྭ་ཚང་གི་ཆོས་གྲྭར་ཞུགས། ཡང་དར་བསྟན་པའི་གསལ་བྱེད་དམ་པ་༧རྗེ་བཙུན་ངག་དབང་ཟླ་གྲགས་མཆོག་གི་མདུན་ནས་གུས་རྟག་སྦྱོར་བའི་བརྩོན་པ་སྔོན་དུ་བཏང་སྟེ་དྲང་ངེས་ལེགས་བཤད་སྙིང་བོའི་སེམས་ཙམ་སྐོར་དང་། རྣམ་འགྲེལ་ཐར་ལམ་གསལ་བྱེད། རྗེ་བཙུན་པའི་རྣམ་འགྲེལ་གྱི་སྐོར་ཕལ་ཆེ་བ་དང་། དབུ་མའི་སྤྱི་དོན་སྐལ་བཟང་མགུལ་རྒྱན་ཆ་ཚང་བ། ལྷག་པར་དུ་འཇམ་མགོན་བླ་མ་ཙོང་ཁ་བ་ཆེན་པོས་མཛད་པའི་འཇུག་པའི་རྣམ་བཤད་དགོངས་པ་རབ་གསལ་དང་རྩ་ཤེའི་ཊིཀ་ཆེན་རིགས་པའི་རྒྱ་མཚོ་གཉིས་མཛུབ་ཁྲིད་ཀྱི་རྣམ་པས་ཞིབ་རྒྱས་སུ་གསན་ཞོར་ཆོས་གྲྭར་ཆག་མེད་ངང་གྲོགས་རིགས་པ་སྨྲ་བ་རྣམས་དང་ལྷན་དུ་བགྲོ་གླེང་ལ་ཤིན་ཏུ་བརྩོན་པར་བྱས་པས་ཉིན་སྐྱེད་ཞག་སྐྱེད་ལྟ་བུ་བྱུང་བས་ཡིད་ལ་སྤྲོ་བ་བླ་ལྷག་ཏུ་བརྟས། སྐབས་འདི་དག་ཏུ་ཤིན་ཏུ་བརྩོན་པ་སྐྱེད་དྲགས་པས་ལུས་སྐམ་སེང་ངེར་སོང་ཞིང་རྩོད་པའི་སྐབས་ཕྱག་གཉིས་ཐལ་མོ་བརྡབས་ཏེ་མཛུབ་བར་ཐམས་ཅད་སེར་གར་སོང་བ་སོགས་དཀའ་སྤྱད་དཔག་མེད་བྱས།སེ་ར་ཚོགས་ཆེན་གྱི་འདུ་ཁང་ཆེན་མོར་ཤོང་ཙམ་གྱི་དོན་གཉེར་བ་མང་བོ་དང་ལྷན་དུ་ལམ་རིམ་རྣམ་གྲོལ་ལག་བཅངས་དང་པཎ་ཆེན་བདེ་ལམ་ལྟོ་སྤྲད་པའི་ཁྲིད་ཉིན་ཉེར་གཅིག་ཏུ་གནང་བ་དགའ་དད་སྤྲོ་གསུམ་གྱིས་ཡོངས་སུ་རྫོགས་པ་ཞུས་པ་ལ་གང་ཅིར་སྔར་མ་བྱུང་བའི་སྐྱེད་ཆེན་པོ་ཐོན། སེ་ར་སྨད་ཀྱི་དགེ་བའི་བཤེས་གཉེན་ཆེན་མོ་༧རིགས་པའི་དབང་ཕྱུག་རྒན་བཀྲ་ཤིས་རྒྱལ་མཚན་མཆོག་གི་མདུན་ནས་ཕར་ཕྱིན་ཡོངས་རྫོགས་དང་།དྲང་ངེས་ལེགས་བཤད་སྙིང་བོས་གཙོ་བྱས་རྒོལ་ངན་ཚར་གཅོད། རྣམ་འགྲེལ་ཐར་ལམ་གསལ་བྱེད།འཇུག་པའི་རྣམ་བཤད་དགོངས་པ་རབ་གསལ། མཉན་བྱའི་དབང་བོའི་ཟུར་བཀོལ་སོགས་དང་། མདོ་སྔགས་གཞུང་ལུགས་སྨྲ་བའི་ཁྱུ་མཆོག་༧རྒན་བློ་བཟང་མཁྱེན་རབ་ཀྱི་མདུན་ཕར་ཕྱིན་དང། ལྷག་པར་དུ་ལེགས་བཤད་སྙིང་བོའི་སེམས་ཙམ་གྱི་སྐོར་གཅིག་པུའང་ཟླ་ངོ་ཧྲིལ་བོ་བདུན་ཙམ་དུ་གསན་པ་སོགས་བསམ་སྦྱོར་གཉིས་ཀྱིས་ཚུལ་བཞིན་ལེགས་པར་བསྟེན་ནས་དབུ་ཕར་ཚད་གསུམ་འདུལ་མཛོད་བཅས་གཞུང་ལུགས་རབ་འབྱམས་ལ་ཞིབ་ཏུ་སྦྱངས་ཤིང་།ཁྱད་པར་དུ་དབུ་ཕར་ཚད་གསུམ་ལ་ལྟ་རྒྱ་ཐོས་རྒྱ་དང་གོ་རིགས་གང་ནས་ཀྱང་ཁྱད་ཐོན་པས་འཇང་དགུན་ཆོས་ཆེན་མོའི་དམ་བཅའ་ལའང་ཐེངས་ཁ་ཡར་བཞུགས་ཏེ་གདན་ས་གསུམ་གྱི་གཙོས་པའི་དགེ་བའི་བཤེས་གཉེན་རྣམ་པ་དང་ཆོས་ཀྱི་གྲོགས་པོ་ཀུན་གྱིས་བསྔགས་བརྗོད་ཀྱང་ལོ་ལྟར་བདག་གིར་བཞེས། དུས་འདི་ནས་ད་ལྟའི་བར་མདོ་དབུས་ཁམས་གསུམ་གྱི་ཆོས་གྲྭ་མང་པོར་ཕེབས་ཏེ་དཔེ་ཁྲིད་དང་བགྲོ་གླེང་འཇང་དགུན་ཆོས་སོགས་ལ་ཕེབས་ནས་བསྟན་པའི་ཞབས་འདེགས་སུ་འགྲོ་ངེས་མཛད། ཉིས་སྟོང་དྲུག་ལོར་འཕགས་ཡུལ་དུ་ཕེབས་ནས་༧གོང་ས་རྒྱལ་བའི་དབང་བོ་ཐམས་ཅད་མཁྱེན་པའི་མདུན་ནས་བསྙེན་པར་རྫོགས་པའི་སྐལ་བཟང་མངོན་དུ་གྱུར་ཏེ་ཐེག་པ་ཆེན་པོའི་ཆོས་སྐོར་མང་བོ་དང་།ཁྱད་པར་དུ་རྒྱུད་གསང་བ་འདུས་པའི་གཙོ་བྱས་པའི་སྔགས་བླ་མེད་སྐོར་གྱི་དབང་ལུང་ཁྲིད་གསུམ་སོགས་འདོད་ཆོས་མང་པོ་གསན་ཏེ་ཕྱིར་ཕེབས། ཉིས་སྟོང་བརྒྱད་ལོར་ཞིང་ལྗོངས་བདུན་གྱི་དགེ་འདུན་པ་དྲུག་བརྒྱ་ལྷག་དང་མཉམ་དུ་རང་རང་གི་ཕ་ཡུལ་དུ་ལོག་དགོས་བྱུང་། 2009ལོར་དབུས་འགྱུར་སེ་ར་ཐེག་ཆེན་གླིང་ནས་༸བཀའ་དྲིན་མཚུངས་མེད་༸རིགས་པའི་དབང་ཕྱུག་༸དགེན་བཀྲ་ཤིས་རྒྱལ་མཚན་མཆོག་རང་དགོན་སྤེན་དཀར་ཐང་དུ་གདན་དྲངས་སྟེ་མཛོད་རྩ་བ་དང་སྤྱོད་འཇུག་ཆེན་མོ་རྩ་བའི་སྟེང་ནས་ཡང་བསྐྱར་མཛུབ་ཁྲིད་ཀྱི་ཚུལ་དུ་གསན་ཅིང་། ལོ་དེ་ནས་བཟུང་ད་ལྟའི་བར་རོང་པོ་དགོན་ཆེན་དུ་དབུ་ཕར་ཚད་གསུམ་གྱི་གཙོས་གཞུང་མང་བོའི་དཔེ་ཁྲིད་བར་མ་ཆད་དུ་གནང་བཞིན་ཉམ་ཆུང་སློབ་གཉེར་བ་རྣམས་ལ་འཚོ་ཆས་ཀྱི་རོགས་སྐྱོར་ཡང་ཡང་གནང་མྱོང་། ད་རེབ་ཀྱི་བགྱི་བ་རླབས་ཆེ་བ་འདིའང་བསྟན་འགྲོའི་ཆེད་དུ་དགོངས་པ་རྒྱ་ཆེན་བཞེས་པའང་གྲྭ་སྐོར་གྱི་གོ་རིམ་ལ་རྒྱུས་ཡོད་པ་རྣམས་ཀྱིས་མཁྱེན་ངེས་ཡིན་སྙམ་མོ།། འདི་ལྟར་བགྱིས་པའི་བསོད་ནམས་དཔག་མེད་ཀྱིས༎ བསྟན་པའི་དཔལ་གྱུར་བླ་མའི་ཞབས་པད་བརྟན༎ དེ་འཛིན་སྐྱེས་བུ་ས་སྟེང་ཡོངས་ཁྱབ་སྟེ༎ བསྟན་པའི་སྦྱིན་བདག་མངའ་ཐང་འབྱོར་བ་རྒྱས༎ འཇིག་རྟེན་ཁམས་ཀུན་བདེ་ཞིང་སྐྱིད་པར་ཤོག།
གསལ་འདེབས། རྩོམ་འདིའི་པར་དབང་ངེད་བཙན་པོ་ཚང་ལ་དབང་བས་ཆོག་མཆན་མ་ཐོབ་པར་གང་འདོད་དུ་བརྒྱུད་འགོད་བྱེད་མི་ཆོག
རྩོམ་ཁུངས། བཙན་པོ་ཚང་།
རྩོམ་འདིའི་སྦྲེལ་ཐག https://www.tsanpo.com/recommend/20279.html


text:
ཐུབ་བསྟན་ཕུན་ཚོགས། རྨོངས་དད་ནི་ཁོར་ཡུག་གཏོར་བཤིགས་ཀྱི་རྒྱུ་ཡིན།0
ཐུབ་བསྟན་ཕུན་ཚོགས། རྨོངས་དད་ནི་ཁོར་ཡུག་གཏོར་བཤིགས་ཀྱི་རྒྱུ་ཡིན། ཡུལ་ཁམས་ཡར་རྒྱས་ཆེ་ཆུང་དེ། ། ཡུལ་མིའི་སློབ་གསོའི་ཚད་ལ་རགས། ། ཡང་དག་ཚན་རིག་སློབ་གསོ་ཡིས། ། ཡོ་རོབ་ཡར་རྒྱས་ཕྱིན་ལ་ལྟོས། ། ཚན་རིག་སྦྱོང་ཞིང་རྨོངས་དད་སྤངས། ། རྒྱལ་ཁྲིམས་སྲུང་ཞིང་ཆོས་ཁྲིམས་དོར། ། དངོས་པོའི་དཔལ་ཡོན་དང་བླངས་ན། ། འཁྲུལ་པའི་སྟོང་བསམ་རིམ་བཞིན་ཡལ། ། ནང་གི་ལུས་ཁམས་བདེ་ཐང་ལ། ། ཕྱི་ཡི་ཁོར་ཡུག་དྭངས་གཙང་གནད། ། རྨོངས་པ་བོད་ཀྱི་སློབ་གསོ་ཡིས། ། ཁོར་ཡུག་གཏོར་བཤིགས་བྱས་ལ་ལྟོས། ། ཕྱི་ཡི་འབག་བཙོག་གད་སྙིགས་དང་། ། ནང་གི་འབག་བཙོག་རྨོངས་དད་ཡིན། ། འབག་བཙོག་གཉིས་དང་བྲལ་འདོད་ན། ། ཡང་དག་ཚན་རིག་སློབ་གསོར་འཇུག ། ཚེ་བསོད་བསྐྱེད་པའི་ཐབས་ལམ་ལ། ། སེམས་བསྐྱེད་བཟང་པོའི་ཕྲིན་བཅོལ་དགོས། ། རང་ཕན་འདོད་པའི་དར་ལྕོག་གིས། ། གཞན་གྱི་ལུས་སེམས་སྡུག་ལ་སྦྱོར། ། རི་དྭགས་རྣམས་ཀྱི་མགོ་སྐེ་བཅིངས། ། སྒོ་ཕྱུགས་རྣམས་ནི་ཐག་རྒྱར་ཚུད། ། ཉིན་མཚན་ལྟོས་མེད་སྔངས་སྐྲག་མཐར། ། ལྟོག་གྲིར་འཆི་བ་སྙིང་རྗེའི་གནས། ། རྩྭ་ལྗང་ཉི་མའི་འོད་དང་བྲལ། ། འབུ་སྲིན་རྣམས་ཀྱི་བདེ་དྲོད་བཅོམ། ། ས་གཞིར་བཅུད་བྲལ་བྱེ་ཐང་གྱུར། ། སྐྱེ་དངོས་བདེ་ཐང་ཁོར་ཡུག་གཏོར། ། ལྗོན་ཤིང་རྣམས་ཀྱི་རྩ་བ་རུལ། ། […]Read more ›


text:
Tibetan:རྗེ་བཙུན་རས་ཆུང་པ་ནས་བརྒྱུད་པའི་ཕྱག་རྒྱ་ཆེན་པོ་ཡན་ལག་བདུན་ལྡན་གྱི་ཁྲིད་ཡིག་
rje btsun ras chung pa nas brgyud pa'i phyag rgya chen po yan lag bdun ldan gyi khrid yig
Damngak Dzö Volume 8 (ཉ་) / Pages 485 / Folios 1a1 to 1a7
Tibetan Text
རྗེ་བཙུན་རས་ཆུང་པ་ནས་བརྒྱུད་པའི་ཕྱག་རྒྱ་ཆེན་པོ་ཡན་ལག་བདུན་ལྡན་གྱི་ཁྲིད་ཡིག་བཞུགས་སོ། །ཕྱག་རྒྱ་ཆེན་པོ་ལ་ཕྱག་འཚལ་ལོ། སེམས་ཉིད་ཆོས་ཐམས་ཅད་ལ་ཡང་དག་པར་བཙལ་བས་མ་རྙེད་པ་ནི་སྟོང་པའི་གཤིས་པོ། །རིག་པ་རྩལ་མདངས་དེ་དབྱེར་མེད་པ་ནི་སེམས་ཉིད་ལྷན་སྐྱེས་རྣམ་དག་ཡེ་ཤེས་སོ། །དེ་ལས་གཞན་དུ་རྣམ་པར་སྣང་བ་ཅུང་ཟད་ཀྱང་མེད་དེ། གཟུགས་སོགས་ཇི་སྙེད་པ་རྣམས་ཀྱི་སྣང་བ་ནི་ཡེ་ཤེས། སྟོང་པ་ནི་དབྱིངས། དབྱེར་མེད་པ་ནི་སྣང་བ་ལྷན་སྐྱེས་རྣམ་དག་ཡེ་ཤེས་སོ། །དེ་ལྟར་རྣམ་པ་གཉིས་པོ་འདིས་ངོ་སྤྲད་དེ་ལུས་མི་སྒྲིམ། ངག་མི་དགག །ཡིད་མི་བཅིངས་པ་སྟེ་ཐ་མལ་རྣམ་པ་གསུམ་ལ་གནས་པར་བྱའོ། ༡་གློད་དེ་བཞག །རང་དགར་བཏང་། ཐུག་ཕྲད་ལམ་དུ་ཁྱེར་བ་སྟེ་ཉམས་ལེན་རྣམ་པ་གསུམ་པ་གསུམ་དང་མ་བྲལ་བར་བྱའོ། ༢་།སྣང་བ་མི་དགག །ཐབས་ལམ་མི་འདོར། སྙིང་རྗེ་མི་སྤང་བ་སྟེ་བོགས་འདོན་རྣམ་པ་གསུམ་ལམ་དུ་བྱའོ། ༣་།མི་རེ། མི་དོགས། མི་འཛིན་པ་སྟེ་གོལ། གེག་རྣམ་གསུམ་ཡང་ཡང་དུ་གསལ་གདབ་པར་བྱའོ། ༤་།རྗེས་ལ་བླ་མ་ལ་གདུང་བ་བསྐྱེད། ཀུན་ལ་དག་སྣང་བསྒོམ། མཉམ་རྗེས་གཅིག་ཏུ་བསྲེ་བ་སྟེ་དམ་ཚིག་རྣམ་གསུམ་ལས་ནམ་དུའང་མི་འདྲལ་བར་བྱའོ། ༥། ལྷུན་གྲུབ་རང་བཞག །གཏད་མེད་དེ་ལྟ་སྒོམ་རྣམ་གསུམ་མཐར་དབྱུང་ངོ་། ༦་།རྒྱུ་འབྲས་དབྱེར་མེད་བདེན་ན་གཉིས་དབྱེར་མེད། འཁོར་འདས་དབྱེར་མེད་དེ་དབྱེར་མེད་རྣམ་གསུམ་གདོད་མའི་གཤིས་ཞེས་མཐར་ཕྱིན་པའོ། ༧་།དེ་ལྟར་ཡན་ལས་གསུམ་ཚན་བདུན་དང་ལྡན་པའི་ཕྱག་རྒྱ་ཆེན་པོ་རྣམ་དག་ཡེ་ཤེས་ཞེས་ཀྱང་བྱ། ཡན་ལག་བདུན་ལྡན་ཞེས་ཀྱང་བྱ་སྟེ། མངའ་བདག་མཻ་ཏྲི་བས། ཏི་ཕུ་པ། བཛྲ་། དཔལ་ཆེན་པོ་ལས་བྱུང་བ་མཁའ་སྤྱོད་པས་བྲིས་སོ། །མངྒ་ལཾ་བྷ་བ་ཏུ།། །།
Notes